text
stringlengths 33
26.1k
| label
stringclasses 5
values |
|---|---|
Виталий Пронин Ужрадэ пыриськизы Правительстволэн председателез Ярослав Семёнов, Ижкарысь механической заводысь валтӥсь инженер-конструктор Владимир Ярыгин, Михаил Калашниковлэн нылыз но фондэзлэн кивалтӥсез Елена Калашникова, Кун Думаысь депутат Андрей Исаев, Афганистанын, Чечняын ожмаськем ветеранъёс, военной огазеяськонъёслэн ёзчиосыз. Туспуктэм udmurt.ru сайтысьОружейниклэн нуналаз сиё-дано каро ож тӥрлыкез лэсьтӥсь конструкторъёсты, заводъёсын ужасьёсты. Сое кылдытыны Михаил Калашников ӵектӥз вал. Ӝытазе Ижкарын Шор площадьын «Любэ» группалэн концертэз луоз. Отысен вань мылкыд карисьёслы ӵекто асьсэ вотэс бамъёсазы #Деньоружейника2021 хэштэген видео поттыны. Тужгес но усто видеоез лэсьтэм мурт Волгоградэ Мамаев курганэ ветлыны кузьым утоз. УД Теги: оружейник | Иворъёс |
Виталий Пронин 2016-тӥ арлы бюджет министерствоен дасямын луыны кулэ 15-тӥ октябрёзь.Коньдон ужпумъёсъя министр Станислав Евдокимов калыкез буйгатыны ӧз выры, соку ик вераз: югдур шоры сазь синмын учконо, вуоно арлы бюджетэз кутыку, котькуд манетэз мертано-чаклано.Солэн верамезъя, вуоно арын быдэсъяны чакламын 28 кун программа - отчы кошке бюджетысь 95 процентэз коньдон. Вань доходъёсты лыдэ басьтыса, элькун кисые люкаськыны кулэ 48,8 миллиард манет. Нош расходъёс ичизэ 53,2 миллиард тыр чакламын.Министр пусйиз, берло 7 ар ӵоже коньдон тросгес кошкыны кутскиз социальной нимаськись кулэяськонъёслы - со 63 процентысен 77-озь будӥз. Соин ик расходъёсты уноятыны нокызьы но уг яра. Угось 2016-тӥ арын ватсаса расходъёс луозы пособиослы но коммунальной услугаос понна тыриськонъёслы индексация лэсьтыны, 415 миллион кулэ «ож нылпиослы» юрттэт висъяны.С. Евдокимов ӵектӥз бюджет коньдонэз шыръян вылысь ужрадъёс кутыны. Бюджетэз 15 процент дефицитэн кутыны лэзё ке но, асьмелы 10 процентлэсь трослы долге пырыны уг яра ни, шуиз Станислав Петрович. Сотэк пунэмлэн йылыз-пумыз уз вуылы.Правительстволэн Тӧроез Виктор Савельев, министр борды итӥськыса, чурыт вераз: чотано котькуд копейкаез. Шаерамы 492 автономной учреждение лыдъяське, отын ужа 40 сюрслэсь ятыр адями. Соослы бюджетысь лачак коньдон кошке. Учконо соослэсь кулэлыксэс...Озьы ик со паймемзэ вераз интыосысь кивалтӥсьёс ласянь. Югдурез тодыса вылысь но, вазисько, пе, азьвыл чакламтэ объектъёс пуктыны курыса. Со дыре ик строительёслы азьло ужамзы понна но коньдон тырымтэ на.2016-тӥ арлы бюджет министерствоен дасямын луыны кулэ 15-тӥ октябрёзь. Азьвыл бюджетэз куто вал, вуоно арлы сяна, собере аръёслы но. Туэ урод югдурез чакласа, министр Кун Кенешысь депутатъёслы ӵектӥз сое одӥг арлы гинэ кутыны."УД" Теги: коньдон экономика | Югдурез утён |
Виталий Пронин Шаерамы туэ 7 сюрслэсь уно адямиос вазиськизы эмъяськонниосы лемтэй куртчиськем сэрен.Роспотребнадзор ивортэмъя, туэ 21-тӥ июнёзь 7 сюрс 673 вазиськисьёс вал, кылем арен ӵошатыса, со 4 сюрс 673 муртлы ӧжытгес. Ӝожтӥськисьёс пӧлысь 1 сюрс 336-ез — нылпиос. Ижкарын улӥсьёс пӧлысь 3 сюрс 584-ез вазиськизы больницаосы.Лемтэйёсыз эскеронъёс возьматӥзы: 12, 8 процентэз соос пӧлысь клещевой энцефалитэн паласькемын, 42,9 процентэз - борелиозэн, 19,4 процентысьтыз шедьтӥзы эрлихиез, 13,5 процентэз анаплазмозэн паласькемын.Куртчиськем лемтэйёсыз эскеро таӵе адресъёсъя:Ижевск, Ленина, 106Глазов, Кирова, 27аСарапул, Азина, 29Воткинск, Свердлова, 11Можга, Ленина, 8Ува, Советская, 7Игра, Труда, 17. | Югдурез утён |
Виталий Пронин Сьӧлта ёросысь Кильмезское муниципал кылдытэтлэн йырыз Олег Пчельников.Гурт калык понна сюлмаськемез, гурт улонэз умоятыны тыршемез понна дунъяло Сьӧлта ёросысь Кильмезское муниципал кылдытэтлэсь йырзэ Олег Пчельниковез. Туэ та адӟем карымон воргорон вормиз газетамы ялэм «Гурт адями» конкурслэн «Устоез кивалтӥсь» номинацияз. Шонергес вераса, гурт калык, со понна куара сётыса, вормисе поттӥз. - Олег Викторович, тӥ муниципал кылдытэтэн 5 ар кивалтӥськоды ни. Гуртоосты уждэс адӟо но дунъяло, иське, тӥ понна конкурсамы ог 400 мурт куаразэ сётӥз бере.- Озьы ке, туж шумпотӥсько. Вордӥськем гуртысьтым мыло-кыдо кышномурт Людмила Столбова «Удмурт дуннее» мон сярысь материал келям. Тодӥсько вал, со мон сярысь мар ке гожтэ шуыса, но ӧй малпалля, со «Гурт адями» конкурсэ ӵектон вылэм шуыса.Калык понна ужан, гурт улонэз умоятон сярысь сюлмаськон - со милям, муниципал кылдытэтъёслэн йыръёссылэн, ёрос администрацилэн ужмы. Ас вылад та удысэз ныпъяд бере, сое ӟеч быдэстоно, малпасько.Сямыя мон небыт адями, тышкаськыны уг быгатӥськы. Тыршисько калыкен огкыл шедьтыны, кылзыны, куронъёссэс быгатэмея быдэстыны. Соин но, луоз, гуртоос, мар ке ќз яра ке, аслым шонерак вералозы, мон сое дунъясько.Тани алигес Головизнин гуртын улӥсь кышномуртэн ваче пумиським, со сюрес вылысь лымы люкъёс пумысен ӝожтӥськиз. Со сюресэз ёрос кивалтӥсьёс чакланы кулэ, но мон уг быгатӥськы, со мынам уже ӧвӧл, мукет муртъёслы вазиське шуыса, адямиез келяны. Ярам, верало сюрес утялтӥсьёслы, шуи. Соин но дунъя, дыр, гурт калык.- Гурттылэсь палэнэ кошкылэмды ӧвӧл: кема аръёс ӵоже гурт удысын ужады, собере улон сюресты вуттӥз аскивалтон ёзъёсы.- Мон гурт удысысь вань ужан пагӟаосты ортчи, со чеберъяськыса верам кылъёс ӧвӧл. Анай-атае быдэс улонзэс колхозын ужазы. Монэ но гурт улонэз гажаны пичиысен дышетӥзы. Школаез йылпумъяса, армие кошки. Бертэме бере колхозэ интыяськи. Зямайын гинэ соку 3 ферма вал, ужасьёс ӧз тырмылэ. Милемыз, комсомольской бригадаез, скал кыскыны пуктӥзы. Собере колхоз фермаосысь скал люктан интыосты тупатъяй, берло кладовщике пуктӥзы. Собере бригадир луи. Кӧня ке ар ортчыса, колхозмы бырыны кутскиз. Гурт калык эштослэн кивалтӥсьёсыныз огкыл шедьтыны ӧз быгаты ни. Аслым но трос кыл кылоно луиз. Озьы кошконо кариськи Сьӧлталась школае. Татын завхозын ужай. Нялтас дышетски Удмурт кун университетысь мугорез кыдатон культурая но спортъя факультетын. Нылпиосты физкультуралы дышетыны кутски. Малпасько вал, улонме школаен герӟало ини. Но монэ бырйизы гуртысьтымы муниципал кылдытэтэ депутатэ. Берло Кильмезское муниципал кылдытэтэн кивалтыны ӵектӥзы. Гурт шудонъёсты уг кельтылы.Кивалтон удыс мон понна чылкак выль уж, шуыны луоз. Тодӥсько вал, кивалтӥсь калыкен ужаны кулэ шуыса. Мон ӝӧк сьӧрын бумагаос пӧлы выйыса ужамлэсь 3-4 толэзь ӵоже пайдазэ ӧй валалля. Угось ужам ужелэн емышез нырысь ик аслым мед адӟиськоз кадь потылӥз. Колхозын дышемын ук: ю тысь кизим - сӥзьыл ю-нянь басьтӥм, силосэз гуэ тырим, скалъёсты сюдӥм - йӧл кыским. Уж син азьын.Ужаны кутскон вакытам, 2012-тӥ аръёсы, Удмуртиын Сюресъёсъя фонд кылдӥз. Поселениослы сюресъёсты возьыны уксё висъяны ӧдъязы. Соосты тупатъяны басьтӥським, соку уже адӟиськыны кутскиз кадь.Гуртэн кивалтыны кутскон капчиен ӧз сётӥськы. Нырысетӥ араз благоустройстволы 25 сюрс манет висъязы вал. Со вакытэ Резан гуртын одӥг адями улэ вал. Кин ке прокуратурае ӝожтӥськем, сюрес отчы умой уг сузяськы шуыса. Соку Резанэ сюрес возьыны гинэ 17 сюрс манет быдтӥ. Головизнинын улӥсьёс выжзы куашкамен валче гуртысьтызы потыны курадӟылӥзы. Соку 25 иськем асфальт лэсьтыны быгатӥм, бадӟым тау со понна ёросысь Владимир Вересов ужбергатӥсьлы.- Кызьы малпаськоды, мар юрттысал гуртэз азинтыны?- Нырысь ик, гурт мед улоз шуыса, бадӟым саклык висъяно гурт удыслы. Отчы уксё кышкатэк но жалятэк висъяно. Мон малпасько, аръёс ортчыса, адями выльысь музъем вылэ берыктӥськоз. Зэм, кылсярысь, тэлез туннэ вузад ке, ӵуказеяз ик уксёед луоз, нош музъем вылын ужамедлэсь пайдазэ, ог 5 ар ортчыса гинэ, шӧдоно. Спортэн эшъяськонэ пичи дырысен кутскиз.Тани ёросамы берло дыре гинэ кӧня хозяйствоос куашказы. Быризы Валамазысь, Халдыысь эштосъёс. Банкротэн лыдъямын ёросысь куке но тужгес кужмоез Ленин нимо, берло «Иргина» луэм колхоз. Ачим ӵапак та эштосын ужан сюресме кутски. Гурт удысэз валасьтэм мурт кие сюрыса, колхоз ӧз вормы ни тыриськонъёссэ ворсаны. Ужбергатӥсь кутскиз эштослэсь ваньбурзэ вузаны. Сюлмы ӧз чида ни учкыны, кызьы колхозмы, кытын анай-атае, гуртоосы вань улонзэс тыршизы, тус-тас луэ. Бызьылыны кутски, колхозысь вузатэк кылем ваньбур муниципал кылдытэтлы мед выжоз шуыса. Кӧня ке судъёсты ворми ини, табере берпуметӥ вамышъёс кылемын. Али сюлмаськисько татчы гурт удысэз валась муртэ шедьтыны, со мед быгатоз колхозмес пыд йылаз султытыны. Ветлӥ ини Ува ёросысь «Авангард» эштослэн кивалтӥсез доры. Озьы ик вазиськылӥ Вавож ёросысь «Колос» хозяйстволэн кивалтӥсезлы В. Красильниковлы, оло, бурд улаз басьтоз шуыса. Кык пол пумиськылӥ ини Удмуртиысь Правительстволэн Тӧроезлэн воштӥсеныз Сергей Токаревен. Туж потэ вылэм, колхозамы выльысь ужан гур мед чузъяськоз шуыса. Гуртоосмылы но ужан инты сюрысал. Али соос ветло ёрос центре, куд-огез тэль поттонэн выре. Гуртын нырысь-валысь ужаны луонлыкъёс вань: КЗС, складъёс, фермаос, гараж умоесь на.Музъемъёсмы но медаз ӵакме вылэм. Али Зямай, Квашур, Кильмезь-Бия котырысь 500 гектар быдӟа музъем пайёсты бичай. 2-3 ар куспын соос вылын ю-нянь будэтӥсь ӧз сюры ке, музъемъёсмес нюлэс басьтоз. Кыллись из улэ ву уг бызьы. Сюлмаськид, тыршид ке, малпасько, уж вырӟоз, мар ке но пӧрмоз. - Тӥ сюлмаськемен, Зямай гуртады шутэтскон сэрег кылдӥз, табере отын, ёросысь гинэ ӧвӧл, элькунысь ужрадъёс но ортчыло. Ёрос сцена вылын.- Гуртоосы понна сюлмы котьку висе вал. Тани колхозын бригадирын ужакум ай, Зямайын тымет куашказ вал. Пыласькыны, чорыганы нокытын луиз. Мон басьтӥськи сое тупатон борды. Адямиос, номыр уз пӧрмы, марлы тыныд со кулэ, олокытчы но чуртнаськиськод, шуылӥзы. Но мон, тӥ понна ик сюлмаськисько шуыса, ачим сямен лэсьтӥ. Табере тыметамы чорыганы, пыласькыны зямайёс гинэ уг, мукет гуртъёсысь адямиос но шумпотыса вуыло.Зямайёсын «Сазь гурт» проектэ пыриськиськом. Юон - со Россилэн бадӟым сюлмаськонэз. Гуртамы сазьтӥськытэк арняосын кыллись муртъёс ӧвӧл. Бон, юо праздникъёс дыръя, но ульча кузя кудӟем йырын костаськисьёс ӧвӧл. Урод сямез улляськом, огкылысь ужаса, тупаса улыса. Гуртмы пичи, туж эшъяськыса улӥськом. Ваньзэ дэмен лэсьтыны тыршиськом, шутэтскыны дыр но шедьтӥськом. Тани кылем сӥзьыл картошка пыжыны пичиез но, бадӟымез но потазы. Тулыс вуиз ке, урамъёсмес утялтыны потом ни. Ваньзы валало, со асьме улонмес чылкытатон понна ик лэсьтӥське шуыса, соин нокин палэнэ уг кыльы. Тани кылем арын гурт вӧзысь жуг-жаг возён интыез чылкытатӥм, отчы сад мерттӥм. Кык ар талэсь азьло гуртмылэсь нуналзэ пусйим. Азьлапал кенешим шутэтскон сэрег лэсьтон сярысь. Воргоронъёсын 2 нунал куспын гур, ӟусъёс, ӝӧкъёс липет улэ лэсьтӥм, футболэн, волейболэн шудыны площадкаос тупатӥм. Тау, доскаосын юрттӥськиз асьме гуртысь ик ужбергатӥсь. Табере татчы шутэтскыны вуыло ини ёросысь адямиос но. Туж бадӟым мылкыды отчы лэсьтыны нискылан гурезь, теннисэн шудыны ӝӧк.Кылем арын нырысьсэ Зямай тымет дорын ортчиз Удмуртиысь инвалидъёслэн чорыганъя ӵошатсконзы. Вуоно аре но ми доры ик лыктом, шуизы.Йырын олокыӵе но проектъёс бергало. Туэ Мадьяр гуртын шутэтскон инты лэсьтыны чакласько. Югдон гуртын но сыӵе ик площадка кылдоз. Кылем арын солы музъем висъям ни, отчы тыл кыским. Туэ ужъёс азинтэмын луозы. Арлы быдэ 10-15 медаль утэ.Сьӧлта ёрос йырын Василий Протопоповен одӥгаз пумиськонын ми, муниципал йыръёс, курим: машинаосмы вужесь ни, воштоно. Кабинетысь потатэк ужаны ум быгатӥське - гуртоосын пумиськылоно. В. Протопопов мылкыдмес бурдъяз, арлы быдэ тужгес усто муниципалитетъёслы выль машина сётӥськоз шуыса. Табере тани 32 ужпумез быдэстоно. Устоез луон понна мар гинэ кароно ӧвӧл - учкиськоз, кӧня адями диспансеризациез потӥз, кӧняез быръёнъёсы ветлӥз, пӧртэм вожвылъяськонъёсы пыриськиз, кӧня выт тыриз, вань-а полициын учётын сылӥсьёс но мукет. Ужано ужлэн йылыз-пумыз уг адӟиськы. Но гуртъёсысь мыло-кыдо адямиослы, депутатъёслы луыса, малпасько, ваньзэ берыктыны быгатом. Нимысьтыз пусъеме потэ котьку юрттӥськыны дась луись депутатъёсты Татьяна Зоринаез, Виктор Караваевез, Пётр Базилевскихез, Александр Костылевез но мукетъёссэ. - Тӥ шаерамы ортчылӥсь Гурт шудонъёсты одӥгзэ но уд кельтӥське. Луиськоды Удмуртиысь ветеранъёс пӧлын гурезьёстӥ бызьылонъя 11 пол чемпион. Семьяды но спортэн эшъяське.- Спортэн эшъяськонэ пичи дырысен кутскиз, дыр. Азьвыл Зямайын трос ыж вордылӥзы, монэ ӵемысь пастуханы ысъязы. Нош ыжъёс гань-гань улыны уг валало ук, ялан соос сьӧры бызьылоно. Школаын физкультураен дышетӥсенымы но удалтӥз. Михаил Сергеевич Зуев ялан ӵошатсконъёсы ысъяз. Азьвыл ёросын «Пионерская правда» газетлэн кузьымъёсыз понна вожвылъяськонъёс ортчылӥзы, дышетӥсьмы отчы 4 команда дасялляз. Мон 1-тӥ - кужмояз - командае уг сюриськы вал - 2-тӥ командаын бызьылӥ. Но одӥг пол, 6-тӥ классын вал со, ёрос ӵошатсконъёсын 2-тӥ инты утӥ. Соку вормеме понна кнопкаен буёло карандаш кузьмазы, макем бадӟым кузьым вал со мон понна! Та ӵошатскон бере монэ валтӥсь командае выжтӥзы.Гурт удысын ужакум но, колхозмы понна ялан ёрос ӵошатсконъёсын я куасэн, я пыдын бызьылӥ. Гурт шудонъёсты ке верано, отчы пыриськисько ни 2009-тћ арысен. Сьӧлта ёрослэсь данзэ утисько вань амалъёсын, шашкиен шудонын сяна.Арлы быдэ ог 10-15 медаль утӥсько. Али ке но тодам вайисько нырысетӥ Гурт шудонъёсме. Мыным, нюръяськонын кужымдэ мерталод, шуизы. Соин рос-прос вырылэме ик ӧй вал. Вожвылъяськон азьын быдэс мугоры дырекъя. Шунды пыже, ӝокыт, нош мон кынмисько. Бадӟым ӵошатсконын нырысетӥ усёнлэсь курытсэ соку шӧмъяй. Лариса Николаевнакузпалыныз но Савелий пиеныз.Пыриськылӥсько гу-резьёстӥ бызьылонъя ӵо-шатсконъёсы. Соос Дэбес ёросын, Байгурезь котырын ортчыло, «Чекерил», «Нечкино» спорт центръёсын.Спортэн эшъяськыны семьяме но кыскисько. Кузпалыным, Ларисаен, тодматскыкум, со спортэн сокем ик уг эшъяськы вал, школаын кӧня ке бызьылэм кариз вал ке но. Мон ялан пӧртэм вожвылъяськонъёсы пыриськылӥсько бере, солэн но мылкыдыз ӝутӥськиз. Табере котькуд Гурт шудонъёсы пыриськылэ. Со гира ӝутка но куасэн бызьылэ. 2-тӥ классын дышетскись Савелий пимес но куас вылэ султытӥ ни, ёрос ӵошатсконъёсы семьяен пыриськылӥськом. Али сое дзюдое сётӥм. Та спорт кужымез гинэ уг будэты, визез но лэчытомытэ. Туж потэ, пие нырысь ик ӟеч адями мед луоз шуыса, нош спортэн-а, мукетыныз-а улонзэ герӟалоз, ачиз быръёз ни. Бадӟымез Евгений пимы футболэн эшъяське, Анна нылмы ас вакытаз гурезьёстћ бызьылӥз.Туж шумпотӥсько, Зямай гуртысьтымы егитъёс спортэ кыстӥсько шуыса. Александр но Илья Пчельниковъёс Ижысь Демидов нимо спортъя школаез йылпумъязы. Али отын дышетске Иван Дубовцев. Пиеныз но нунокеныз.- Ӟеч сямлы пӧрмиз ини: арлы быдэ тӥ 8-тӥ мартэ ёросысь нылкышноослы удмурт кырӟан кузьмаськоды, кырӟамдэс удмурт шулдыръяськонъёсын кылыны луэ. Мыло-кыдо пыриськиськоды «Удмурт Кенешлэн» ужаз.- Быгатэмея котькытчы пыриськыны тыршисько, сотэк улон бездыт но мӧзмыт потэ. Бумагаосын гинэ уд ужа ук. Зэм, берло дыре кырӟаны дыры чик уг кыльы ни: я спортъя ӵошатсконъёсы дасяськоно, я уже трос.Пичиысен кырӟаны яратӥсько. Ленин нимо колхозын ужакум, художественной самодеятельностьмы туж зол вал. Туж кырӟаме потылӥз, но сценалэсь возьдаськылӥ. Одӥг пол вазиськи ёросысь соку туж адӟем карымон, чебер куараё, маскаръяськыны яратӥсь воргоронлы Александр Сорокинлы. Соин Сьӧлта радио пыр нырысьсэ валче кырӟамы «Еду, еду на комбайне» кырӟанэз. Берло кутски колхозысь кырӟасьёсын гуртъёстӥ, концерт пуктыса, ветлыны. Ёрос сцена вылэ сокем кемалась ӧй поты на. Кӧня ке ар талэсь азьло Сьӧлталась культурая юртын «Кык кизилиос» конкурс ортчиз. Отын ми культурая юртын ужасен Ангелина Вороноваен ӟуч кырӟан быдэстӥм. Но мынэсьтым лул пушме бугырто удмуртъёсыз.Берло дыре кутски пыриськыны «Удмурт Кенешлэн» ужаз. Тани туэ мон вылын июне ортчоно тетера сиёнлы сӥзем ёрос фестивалез радъян.Ангелина Снигирёва Туспуктэмъёсыз геройлэн | Улон-вылон |
Виталий Пронин О. Корепанов но В. ГригорьевГурт шудонъёсын туннэ куасэн ӵошатскон йылпумъяськиз. Ялӥськом вормисьёсты!Кышномуртъёс30 - 39 аресъемъёс, 5 иськем1. Ольга Веретенникова (Ува)2. Светлана Филимонова (Пичи Пурга)3. Ольга Кутявина (Яр)28 - 29 аресъемъёс, 5 иськем1. Анастасия Осипова (Можга)2. Елена Ашихмина (Балезино)3. Алёна Перевозчикова (Шаркан)Воргоронъёс(50 аресысен), 5 иськем1. Михаил Трофимов (Ува)2. Николай Батаногов (Шаркан)3. Сергей Стрелков (Эгра)40 - 49 аресъемъёс, 5 иськем1. Олег Корепанов (Каракулино), Василий Григорьев (Дэри)3. Александр Болтачев (Глазов)30 - 39 аресъемъёс, 10 иськем1. Игорь Королев (Пичи Пурга)2. Дмитрий Веретенников (Ува)3. Дмитрий Ходырев (Якшур-Бӧдья)18 - 29 аресъемъёс, 10 иськем1. Владислав Азанов (Балезино)2. Александр Телегин (Якшур-Бӧдья)3. Григорий Хохряков (Шаркан)Шахматэн шудонъёс йылпумъяськизы ини. Увалэн командаез нырысетӥ интые потӥз, кыкетӥ луизы можгаос, 3-тӥ интыез эграос басьтӥзы.Ӵуказе ортчозы на семьяослэн эстафетазы, Гурт шудонъёс но йылпумъяськозы. Тужгес но покчиез Гурт шудонъёсысь спортсмен - Лада НекрасоваКамбарка ёросысь 8 аресъем Лада Некрасова туэ тужгес но покчиез луиз шудонъёсы пыриськисьёс пӧлын. Верамезъя, 4 аресысеныз куасэн бызьылэ ини. Туннэ, пе, нырзэ кынтэм. Бен, куазь туннэ кезьыт. Ӵукна 20 градус кезьыт, лымшоре шунытгес луиз вал но, тӧл потӥз, пелляськиз.Валетина Емельянова Туспуктӥз Владимир Беломорских Теги: Грак Гуртшудонъёс | Иворъёс |
Виталий Пронин Урокъёс мынозы арнялы 2 пол, дышетскон кыстӥськоз 3 толэзь.Коньывуонэ Ижын усьтӥськозы удмурт кылэз дышетонъя курсъёс. Отчы вань мылкыд карисьёс гожтӥськыны быгато. Урокъёс мынозы арнялы 2 пол, дышетскон кыстӥськоз 3 толэзь.Калыклы кыдёке ветлоно медаз луы шуыса, урокъёс ортчозы Ижысь 6 пӧртэм интыосын: Эшъяськон юртын (Орджоникидзе ульча, 33-тӥ юрт), Гуманитарной лицейын (Шишкин урам, 6-тӥ юрт), Кузебай Герд нимо гимназиын, Улосвылэз азинтонъя институтын (Красноармейской ульча, 130-тӥ юрт); 70-тӥ школаын (Школьной урам, 54-тӥ юрт), озьы ик УдГУ-лэн 2-тӥ корпусаз (Университетской ульча, 1-тӥ юрт). Удмурт кылэз дышетыны мылкыд каремды сярысь ивортоно kursy.udmurtlyk.ru вотэс бам пыр. Нырысетӥ пумиськон ортчоз 1-тӥ коньвыуонэ 18 часын Эшъяськон юртын."УД" Теги: анайкыл удмурткыл | Лулчеберет |
Виталий Пронин Мария Векшина.ВеросЖингыртӥсько ӧсаз. Уг усьты. Йыгаськисько. Дымбыр-тӥсько. Ӝыны час ортчыса, ӧс усьтӥськиз. Мон шоры учкизы бездыт, пыдэстэм пеймыт вышкы кадь синъёс. Кытын меда туннэ солэн лулыз?Ӝӧк вылэ понӥ ваем сиён-юонме. Йӧканазэ усьтӥ - шыр сюмаменыз ошкоз, плита вылысьтыз кастрюляяз пыри - чын кӧс. Кӧня меда та сиськытэк улэмын: куэз лыосыз борды лякиськемын, синмыз йыр кобыяз пыремын - оло, соос ӧвӧл ни, куасьмемын. Улэп шӧй.- Тае си, - ваем сиён-юонэ шоры возьматыса, верай. - Мар сыӵе кема ӧд усьты?- Кошкемдэ возьмай. Немарлы татчы ветлыны, - шорам учкытэк, нукыртӥз.Пыри комнатаяз. Со сьӧрам, йырез портӥсь куараеныз: «Эн ветлы татӥ, кошкы! Кӧня верано, эн ветлы татӥ…» Но малы ке усьтӥз ук. Акыльтӥз-а дымбыртэм куаралэсь?Соку ик кизьнӥ - тузонлы аллергия. Укноосыз пеймыт секыт штораосын возъямын. Кӧня усьямтэ ни таос? Сяськаоссэ таки кисьтамтэ, кӧня верай. Тылэз ӝуатӥ.- Синъёсы! - кеськиз.Валес вылысьтыз султылэ ик вылэм. Тузон выж вылтӥ сюрес лёгемын: ноутбукен валес - ӝӧк - сьӧрос…- Кема-а тазьы кылльыны малпаськод на?Синъёссэ чиндыр-вандыр киосыныз тыллэсь ватыны турттэ. Тылэз кысӥ - синнуныоссэ (зрачок) сутоз ай.- Тынад ужед ӧвӧл!* * *Милемлы быдэн 10 арес. Паймисько солэн визьмызлы но оломае но тодэмезлы - трос лыдӟиське, эшшо вань на апайёсыз. Соос улонэз аръёслы азьланьгес тодыны юрттӥзы. Эше пичи дырысеныз ик дышиз ваньмызлэсь азьпалан, визьмо но быгатӥсь луыны. Пушказ пушйиз чебер сяська. Со сяська ӵукналы быдэ кужмояз, йырзэ вӧл-вӧл лэзьяса, ваньмыз шоры вылӥысен учкыны кутскиз. Огпол ми соин гожтэтъёс лэзьяса шудыны кутским. Одӥг гожтэтысьтыз лыдӟи: «Мон пушкы кыӵе ке лек урдо (бурундук) каръяськиз. Со шуэ: тонэ утчало, мыным, пе, кулэ кыӵе ке книгаез шедьтыны. Со тыныд мертантэм тодон-валан сётоз. Мар монэн? Ӝокасько. Та лулме мыддорин берыктэме потэ. Юртты мыным».Юрттыны ӧй быгаты. Кӧня ке ар ортчыса, эше мынэсьтым палэнскиз. Ми соин ӵошен будӥм, ӵошен шу-дӥм, лыдӟиськыны дышетским, тодон-валанъёс сьӧры уйиськылӥм - ог-огмес ӟеч тодӥм. Таин йырин ик солы тушмон луи. Ӧй вал, мон солэсь визьмогес ӧй вал, азьпалтылыны но ноку ӧй тыршылы. Но вот… тушмон луи. Ачиз гинэ тодэ, мар солэн йыраз соку бергаз. Оло, урдоез вылаз эшшо но шаянгес урдӥськиз?* * *Со валесаз выдӥз. Синъёсыз мертчизы вӧлдэт шоры. Мон кресло вылэ пукси.- Тонэ редакциын возьмало на. Берытскы.Со номыр ӧз вазьы. Мугорысьтыз одӥг пигонэз но ӧз вырӟы. Мон шӧдысал.Ми кыкнамы ик журналистъёс. Мон публицист, нош со - писатель. Лулызъя. Кыкнамы но Москвае дышетскыны мынӥмы. Мон - журналистикая факультетэ, со - литературной институтэ. Но берен шаерамы берытскыса, солы литературной журналэ инты ӧз сюры. Блогезъя тодо ке но вал, туж умой, мукет сямен гожъяське шуыса. Солэн произведениосаз ӧй вал а-ля «шаерме гажасько», «кызьы мон яратӥ», «мар со урод, нош мар умой». Сое гочатӥзы интеллектаульной проза, конспирология, история. Москваын дышетскыкуз, зымиз Умберто Эколэн, Хорхе Борхеслэн произведениосазы но философской ужъёсазы. Библиотекаосын вийылонъёс, пусъёслэн кужымзы, ватэм малпанъёс… - ваньмыз та кортназ солэсь йырвизьзэ. Кытысь ке шедьтӥз масонъёслэсь, спиритикъёслэсь кружокъёссэс, отчы ветлылыны кутскиз, тодаз вайиз вашкала удмуртъёслэсь но вӧсяськон сямзэс, узырлыксэс. Ваньзэ тае ӵошатӥз но огкадь нюжаоссэ шедьтӥз.Кылсярысь, масонъёс, пе, калленэн, трос дауръёс ӵоже, лушкем огазеяськонъёс кылдытъяса, быдэс дуннеез киултыны туртто. Та малпанзы соослэн одӥг книгаязы гожтэмын, пе. валамон, со али но шедьтымтэ. Собере кутскизы пеймыт вакытъёс, инквизиция.Нош мар удмуртаз? Озьы ик. Вал огазеяськон, но таосызлы нокинлэсь на вал ватскыны, кивалтӥз соин Быдӟым Вӧсясь, бордаз возиз Зарни книгаез. Собере кутскизы пеймыт вакытъёс, Быдӟым Вӧсясь котыраз 12 воргоронъёсты люказ но соослы Зарни книгалэсь пуштроссэ мадиз. Собере книгаез сутӥз, 12 пиосъёсты дунне кузя пазьгиськыны косӥз. Нокин соосты медаз шедьты-куты.Оло, со книга сутымтэ? Оло, со 12 воргоронъёс, вылӥ тодон-валанъёсты, удмурт калыклэсь узырлыксэ медаз вунэтэ шуыса, асьсэос выль книгаос гожъязы - огез интые кылдӥз 12 Зарни книга - но табере со бамъёс дуннелэн пӧртэм серегъёсаз ватӥськыса кыллё, ас вакытсэс возьмало. Та малпанъёсын черлаз мынам эше.* * *- Мон тодӥсько, кытын луыны быгатоз огез Зарни книга, - вӧлдэт бордысь синъёссэ ишкалтытэк, шуиз эше.- Тырмоз! Кытчы вуттӥз ни тонэ со малпанэд. Тазалыкед но, кынаред но ӧвӧл ини.- Со луыны быгатоз 2 интыын. Яке Кузебай Герд нимо йӧскалык музейын, яке кун архивын, - сипыртыны кутскиз со. Эшме кылон понна дораз матэгес пуксёно луи. - Мон ваньзэ валай. Со 12 воргоронъёс чиптэм-чаптэм нокызьы но ышыны уг быгато вал. Уг! Соос, дуннелэн пӧртэм серегъёсаз пазьгиськыса, котыразы калыкез люканы кутскизы. Лушкем, ватскыса. Учкы ай, кытын гинэ уг уло азьветлӥсь удмуртъёс: Эстониын, Финляндиын, Америкаын… Соос пӧлын ик лушкем ужасьёсыз но вань. Алигес тодӥ: Аргентинаын кыӵе ке но аргентинец удмурт кылэз дышетыны кутскем - со 12 воргоронъёс пӧлысь огезлэн, дыр, ужам емышез. Аргентинец али Интернет пыр монэ шедьтӥз. Тӥни таӵеос пӧлысь утчаны кулэ со зарни-тодон-валан-нуллӥсьёсты. Юрттод-а мыным?- Маин?- Мыным кулэ программист, кудӥз быгатоз музейлэсь но архивлэсь ватэм материалъёссэс лушканы.Хо-хо… горыны кутски мон.- Тон малпаськод, со адямиос озьы гинэ ватскыса уло? Уг. Соослэн мукет кужмогес амалъёссы вань, дыр. Мон уг тодӥськы, кыӵеесь соос, - верай мон.- Мед. Эскером. Мар ке кароно ук, кароно! Мон ке ӧй, Зарни книгаосты мынэсьтым азьлогес СООС шедьтозы.- Кинъёс соос?- Соос, кинъёс нуналлы быдэ бадӟым бинокльёссэс мынам укноосам берыкто, кинъёс ӵукналы быдэ ӧс дорам сыло. Мон йыртышеным шӧдӥсько соослэсь шокамзэс.Ачим мон солы тушмон луэмысь дугдӥськем ни, лэся. Табере кылдӥзы мукетъёсыз.- Чалякгес шедьтоно зар-ни-тодон-валан-нуллӥсь адямиосты. Сотэк монэ виёзы.Со Зарни книга эшме шузи кельтэ ни. Шедьтоно ик-а, мар-а солы программист. Сюлмаськеменыз лулыз эшшо но чалякгес инбаме лобӟоз.* * *Программист быгатӥз пырыны музейлэн но архивлэн тунгонэн ӵогам материалъёсазы. Валамон, огаз но Зарни книга сярысь пал кыл но поттамын ӧй вал. Но эше таин ӧз буйгатскы. Сётӥз мыным паспортсэ, коньдон, шуиз: басьты мыным Аргентинае билет. Мынам кылдӥз мукет планэ. Отысь монэ со шайтанъёс уз шедьтэ.Эше удмурт кылэз дышетӥсь аргентинец доры мыныны малпаз. Уд, шуисько, уд мыны. Нош ачим валасько: мон билетъёс ӧй басьты ке но, со кошкыны мукет сюрес шедьтоз.- Тодӥськод-а, - валэктӥз со, - Умберто Эколы осконо ке, океан сьӧрын пӧртэм кужымъёсын вырись, уно осконъёсты вӧлмытӥсь огазеяськонъёс вань. Аргентина вашкала музъем вылын интыяськемын. Мон отысен быгато герӟаськыны Быдӟым Вӧсясен.Та кылъёсты веракуз, эшелэн синъёсыз пеймытын чилектӥзы, шайтанлэн кадь. Тае уд ни дугдыты, тае уд ни утьы.Билет басьтӥ. Самолётэ эше, сьӧд-сьӧд дӥсяськыса - синъёссэ гинэ ватытэк кельтӥз - чакласькыса-чакласькыса потӥз. Оло, кин ке валатскоз, со кошке шуыса? Мон сое аэропортозь ик келяй. Укно пыр адӟи, кызьы солэн сьӧд мугорыз тубиз трап кузя но самолёт пушкы ышиз. Мон шӧдӥ: со уз берты ни.* * *Оло, зэмзэ но отысен шедьтоз Зарни книгаослэсь пытьыоссэс? 12 воргоронъёс зарни тодон-валанъёсынызы валче чиптэм-чаптэм ышыны уг быгато ук. Уг!Туспуктӥз Чудья Жени Теги: верос лыдиськонсиг | Улон-вылон |
Виталий Пронин Яр ёросысь Укан черкогуртысь песянайёс тэк улонэз пичи но уг тодо. Нуналлы быдэ клуб пала вамышто. Отын угось соосты чидатэк витё эшъёссы.- Соостэк милям одӥг ужрадмы но уг ортчы, - шуэ Укан культура юртлэн кивалтӥсез Ольга Ремовна Шудегова. - Песянайёс «уг» шуонэз уг тодо, ӧтиськом но, соку ик оп! шуытозь дорамы вуо ини. Соин ик капчи соосын ужаны. Кырӟаны но, вераны но етӥзэсь. Ай эктыны но кыӵе мыло-кыдоесь.Песянайёс юрттэмен ик, Укан библиотекаын вашкала улонлы сӥзем сэрег усьтэмын. Олокыӵе но арбериос отчы вутто.- Корка сигын но лапас улын токма сисьмыса медаз улэ соос, - шуэ пенсионер Лидия Петровна Данилова. - Пересьёсмылэн куэм дэремъёссы но тани пумен гыжмо ини. Кей киӵыр-киӵыр сие. Татын коть нылпиос со арбериосты адӟыны быгатозы. Ваньзэ, мае быгатӥськом, татчы вайыны тыршиськом.Та гуртын улӥсьёслэн эшшо одӥг данъяськонзы вань на: Уканысь сизьым классъем школае дышетскыны ветлэм Бердыш гуртысь кылбурчи Флор Васильев. Солэн тусбуез но кылбуръёсыз библиотекаысь борддоре интыямын.- Колхозын ужаса но нылэз-пиез пыд йылазы ӝутыса, егит дырмы ортчиз, - огымысь кадь шуо песянайёс. - Соку концерт пуктыса ветлон сярысь малпанъёс ик ӧй вал. Ялан уж вылын улӥськиз. Табере тани огнамы кылимы, тросмылэн кузпалъёсмы улонысь кошкизы ни. Шутэтскыны потыса, мӧзмыса но висёндэ кылзыса, оген йырын дорын уд пукы ук. Ялан телевизор учкыны но акыляк потоно. Клубе шумпотыса мынӥськомы, киужъёсмес сьӧрамы басьтӥськомы. Ой, ог-огмылэсь кыӵе но пужыос ум шедьтӥське. Собере керттэм носкиосмес но пӧзьёсмес ог-огмылы ик праздникъёсы кузьмаськомы.Уканысь гурт кенешен мыло-кыдо, быгатыса кивалтэ Августа Савельевна Хрулёва. Ас вакытаз со кема аръёс ӵоже кивалтэм Уканысь сельсоветэн но фермаен. Егитъёсын ӵош соос «Зареница» ансамбль кылдытӥллям на. Нылъёс но пиос отчы шумпотыса ветло. Бере уг кылё Укан шор ёзо школаысь дышетӥсьёс но дышетскисьёс. Кырӟам-верам сяна, соос удмурт кылын сценкаос дасяло, кылбуръёс лыдӟыло. Кырӟаны-вераны яратӥсьёс арняяз кык пол репетициосы потало. Концертъёсазы удмурт, ӟуч но бесерман кырӟанъёсты быдэсъяло. Нош кыӵе соослэн тузӥ вашкала дӥсьёссы! Песянайёс нуныкайёссэс но озьы ик дӥсяны тыршо. Уканъёс ӵемысь асьсэлэсь быгатэмзэс гуртооссылы но сьӧрлосьёслы возьматъяло.- Валлё (азьло) транспорт ласянь капчигес вал, котькытчы вуылӥмы, - шуэ Августа Савельевна. - Табере улон воштӥськиз. Кыдёке интыяськем гуртъёсы туж ик ум потаське ни. Но калык вите милемыз, ялан доразы ӧтё.Августа Савельевна одӥг кылысь ужа Укан гуртысь ветеранъёслэн кенешенызы кивалтӥсен Галина Аркадьевна Даниловаен.- Яратӥськом ми та гуртысь ветеранъёс доры вуылыны, - вераськонмы борды итӥсько Яр ёросысь арлыдоосын кивалтӥсь Анатолий Петрович Владыкин но «Удмурт кенеш» огазеяськонлэн ёросысь ёзэныз кивалтӥсь Валентина Михайловна Данилова. - Татын туж мыло-кыдо калык улэ. Гуртсылы туэ 365 ар тырмиз. Ой, кыӵе шулдыр ортчытӥзы со ужрадзэс! Озьы ик уканъёс ульчаосазы праздникъёс ортчытъяло. Ог-огзэс пӧсь перепечен, табанен но варсен утялто. Асьсэ кужымен тодмо адямиоссы сярысь альбомъёс но бордгазетъёс поттыло. Асьсэлэсь улонзэс песянайёс асьсэос чебертыны быгато. Нош арганэн соосты шулдыртэ клубын ужась Ольга Алексеевна Сабурова.Любовь Тихонова. Туспуктӥз Владимир Беломорских. | Улон-вылон |
Виталий Пронин Туннэ республикаямы калыклы улон-вылонын (бытын) юрттэт сётӥсь 2 сюрс 500 огазеяськон лыдъяське. Та удысын тырше 11 сюрслэсь трос мурт. 10 проц»ентэз предприятиос выро дӥсь тупатъянэн. Отысь 300 адями басмаез ачиз ик вандэ но вуре. Соос туэ понна 84 миллион манет тыр ужаллям ни.Кыӵе меда пӧрме вуремзы? Кудзы тужгес усто? Ӵапак тае тодон вылысь ик республикаысьтымы вуриськисьёс пӧлын ӵошатскон ялэмын вал. Арня кутсконын Ижысь, Воткаысь, Можгаысь, Сарапулысь, Киясаысь, Сюмсиысь, Шарканысь, Уваысь но Юкаменскысь 20 усточиос люкаськизы Ижысь экономикая но технологияя колледже. Куспазы пуромиз ӟырдыт нюръяськон.Ӵошатсконэз радъясьёс - Экономикая министерство, Вуз каронъя министерство - ӧз чаклалэ вожвылъяськисьёслэсь арлыдзэс. Одӥг гинэ курон пуктэмын вал: 1 арлэсь кема ужамын мед луод. Соин, лэся, аслэсьтыз кужымзэ мертаны мылкыд карисьёс пӧлын пиналэз но, арлыдоез но вал.Басма юдэс - ӝӧк вылын. Вуриськон машина дась. Кут но ванды кадь. Ужзэс йылозяз-пумозяз вуттыны сётэмын 3 час.- Тупатэм дыр ваньзылы тырмиз. Шаплыосызлы мултэсгес но луиз ай, - шуэ вуз каронъя но улон-вылонын юрттэт сётонъя министрлэн воштӥсез Лариса Жданова. - Ваньзы туж ӟеч вурисько вылэм. Соин ик устоосыз пӧлысь устооссэ бырйыны шуггес вал. Нырысетӥ интые потӥз Ижысь «Молодёжная мода» ателье-салонысь Ксения Окатьева. Кыкетӥ луиз шоркарысьтымы ик «Бостон» ательеысь Александра Романова. Куинетӥ - Юкаменскысь Валентина Коковихина. Табере та выллем ӵошатскон ӵемгес радъялом, вуриськисьёслэсь мылкыдзэс ӝутом.Елена Фёдорова. Туспуктӥз Владимир Беломорских. Теги: Ужбергатон | Улон-вылон |
Виталий Пронин Полициын ужасьёс кыкетӥ арнязэ пыр-поч дасясько быръёнъёс дыръя югдурез чакланы. Полицейскойёс участокъёсын но сылозы, документ нуись-вайись машинаосты но эскерозы, телефон пыр вуись ӝожтӥськонъёсты но кылзозы.Общественной порядокез чакланъя полицилэн кивалтӥсезлэн воштӥсез Сергей Козлов верамъя, партиослэн радъям акциоссы дыръя шуге-леке вуон учыръёс ӧз тупалэ.Бырйисьёслэсь бюллетеньёссэс нуыны-вайыны чакламын 850 маршрут. Шуг-секыт учыр кылдӥз ке, таӵе югдурлы эшшо 650 запасной сюрес быръемын на. Вань та маршрутъёс рос-прос эскеремын. Документъёс нуллыны висъям 222 автомобиль чакламын, пӧлысьтыз 27-ез ужаны уг ярало - син куспын тӥяськыны быгатозы. Со вакытэ ик руль сьӧры уз лэзе 6 водителез - таослэн ужын дисциплиназы чутэ. Ватсано на: бюллетеньёсты нуись машинаосты чаклалоз ГИБДД-лэн 170 патруль автомобилез.4-тӥ декабре быръёнъя участокъёсын югдурез чаклалоз 4 сюрс полицейской. Соослы юрттозы 120 военнойёс но 200 пала дружинникъёс, охранникъёс. Елена Скворцова. | Югдурез утён |
Виталий Пронин Така. Дыр вуиз шутэтскыны. Бадӟым уж борды эн басьтӥське, вуоно арнялы кельтэ. Визь-кенеш сётъянлэсь но возиське: янгышаны быгатоды яке керетон пуромоз. Мылкыддэс куашкатӥсьёс луозы, верамзэс пель сьӧртӥды лэзе. Ош. Арняды капчи уз луы. Котырысьтыды адямиос ваньзы тӥледлы пумит кадь потыны кутскоз. Верамъёссэс сюлмады эн басьтэ, тазалыкты сярысь сюлмаське. Арня пумын эшъёсты куное ӧтёзы, соосын пумиськыса, мылкыдды ӝутскоз, кужым пыроз. Кыктоос. Дыр вуиз сюлмады кема нуллэм малпанъёстэс улонэ пыӵатыны. Матысь адямиостылэсь юрттэт курыны эн кепыралэ: валалозы, кизэс мычозы. Шутэтскон нуналъёстэс ортчытэ яратоно муртэныды — лул-сюлэмдэс усьтыны тупась вакыт. Кисло-кусло. Дырдэс валаса радъялэ, сотэк ужъёстэс быдэстыны уд вуттэ, керӟегъяськыны кутскоды. Вирнуналэ уксёдэс чакласа возе: ыштыны быгатоды. Арня пумын выль адямиен тодматскоды — бӧрысь со улонады бадӟым инты басьтоз. Лев. Арня куспын трос адямиосын пумиськоды, пӧртэм ужпумъёсты сэрттоды-пертчоды. Уксёлы уд ёрме, но шыръяны тырше, кинлы ке пунэмен сётонлэсь но возиське. Матысь адямиосыныды кусыпъёсты юнмалозы. Кузь сюрес вылэ потыны малпады ке — азьлань! Нылмурт. Азьланезлы ужпумъёс пуктыны ӵапак дырыз. Ӵош ужан эшъёстылы кылдэс эн вералэ — бадӟым керетон потыны быгатоз. Магазинъёстӥ ветлонлэсь возиське, дыр вуэмын уксёдэс шыръяны. Арня пумын, сюресъёс вамен выжыкуды, сакгес кариське. Весъёс. Мылкыдды ӟеч, котькыӵе уж борды капчиен басьтӥськоды но быдэстоды. Арня пумын матысь адямиосыныды ченгешон потоз — тӥ сямен гинэ мед луоз кадь. Йӧнъяськон сямдэс ватэ, янгышаны кема ӧвӧл. Арня пумын шӧдтэк шорысь сюрес вылэ потоды. Скорпион. Мурт индылонъёсты санэ эн басьтэ, сюлэмдэс кылзэ. Выль уж борды басьтӥськыны эн дыртэ: ӧз пӧрмы ке, тӥледыз ик янгыше уськытозы. Пунэмен курем уксёдэс берыктозы яке уж дурады премия сётозы. Мылкыдды уката ӝутскоз, кинлы ке кузьым лэсьтӥды ке. Ыбылӥськись. Кыӵе гинэ выль уж борды уд басьтӥське — капчиен но син куспын лэсьтоды. Но уксёлы ёрмоды, кинлэсь ке пунэмаськоно но луоз. Кыӵе ке ужпумъёс сярысь кенешонъёстэс ӟечгес луоз вуоно арняозь кельтыны. Сюро кеч. Таиз арняды тӥляд. Мылкыдды ӟеч, ваньмыз капчиен пӧрме. Но огдыре кӧня ке уж борды басьтӥськыны эн дыртэ — саклыкты уз тырмы. Арня пумын тазалыкты чутыны кутскоз, эмъясь доры ветлэ. Коньдондэс шыръялэ, басьяськон-вузаськонлэсь возиське. Ву кисьтась. Ужъёстэс берлолы эн кельтэ, бӧрысь соосты секытэн быдэстоды. Мылкыдды ялан вошъяське, но котырысьтыды адямиослэсь верамзэс пеляды эн понэ, сюлэмдэс кылзэ. Арня шорын шутэтскыны муг шедёз. Чорыгъёс. Арнялэн кутсконэз огыр-бугыр луоз, керӟегъяськоды. Гань-гань кариськыны ӧд быгатэ ке, ужды уз пӧрмы. Кенешонъёстэс берлолы кельтэ, котькуд кылдэс чакласа вералэ. Ваньмон дыръяды тазалыктэс юнматэ. Теги: Гороскоп | Лулчеберет |
Виталий Пронин «Удмуртская правда» газетлы валтӥсь редакторе юнматэмын Сергей Заболотских. Тодады вайытон вылысь: та изданилэн азьвыл редакторез Светлана Сентякова ужысьтыз кошкиз кылем арлэн пумаз - декабре. Сергей Заболотских валтӥсь редакторлэсь ужзэ мытоз туэ 3-тӥ февральысен. Со Удмуртиын тодмо журналист. Та удыссэ мытӥз 1992-тӥ арысен. Пӧртэм вакытъёсы тыршиз "Неделя Удмуртии", "Московский комсомолец в Удмуртии", "Известия Удмуртской Республики" газетъёсын, кивалтӥз «Арсенал» телекомпаниысь иворъёсъя ёзэн.Елена Тугашова Туспуктэм: susanin.udm.ru Теги: Удмуртскаяправда иворъёс | Иворъёс |
Виталий Пронин Удмуртиысь культура удысысь дано ужась Светлана Жернакова.Калыклы чеберлыко дуннеез усьтыны быгатэ Дэри ёросысь Совхозной черкогуртысь библиотекарь, Удмуртиысь культура удысысь дано ужась Светлана Жернакова. Солэн сюлмысь тыршемез пусъемын Кун Кенешлэн Данъян грамотаеныз.Трос выльзэ омыртоно Светлана Жернаковалэн ужрадъёсысьтыз, литературалы сӥзем ӝытъёсысьтыз, тунсыко адямиосын пумиськонъёсысьтыз. Лыд-ӟисьёслэсь куронъёссэс лыдэ басьтон, утчаськон, ялан маке выльзэ тодон но сое улонэ пыӵатон мылкыдыз ас удысаз азьлань валтэ.Светлана Григорьевна куинь гуртысь - Совхознойысь, Лудӟиысь но Староборысь - пӧртэм арлыдъем лыдӟисьёслэсь тунсыкъёссэс тодэ но лыдэ басьтэ. Покчи классъёсын дышетскись нылпиос кыстӥсько «Умка», «Уют-компания» клубъёсы. Туж пайдаё ужзэ радъя «Эшъяськись семья» клуб. Анай-атайёслы нылпиосты будэтонын со бадӟым юрттэт сётэ. Шаертодонъя уж библиотекаын валтӥсез луэ. Радъямын гуртъёслэсь ортчем сюрессэс эскерон, мӧйы калыкен пумиськылон, вашкала туспуктэмъёсты люкан. Библиотекалэсь 50 арзэ пусйыса, книга поттӥзы.- Лыдӟиськонние ветлон, солэн кузёеныз пумиськон мон понна - быдэс нуналлы ӟеч мылкыд басьтон, - данъяськыса шуэ дышетон удысысь ветеран Светлана Ивановна Григорьева. - Тани, кылсярысь, ӟуч кылбурчилэн Сергей Есенинлэн творчествоезлы сӥзем ӝытын чузъяськизы кылбуръёс, ветеранъёсмылэн «Ивушка» ансамбльзы сюлме пыӵамон кырӟаз, котькуд выступление слайдъёсын, презентациен юнматӥськиз. Мур пуштросъем вал ас пал эшмылэн Алла Кузнецовалэн 75 аръем юбилеезлы сӥзем «Мед вералозы мынам чуръёсы» ужрад.Светлана Григорьевна сярысь шуо: адями ас интыяз. Со муниципал кылдытэтысь нылкышно кенешлэн председателез луэ на.Совхозной гурт библиотека - ёросысь устоосыз пӧлын. Миым, «Арлэн библиотекаез» нимо элькун конкурсэ пыриськыса, 100 сюрс манет грант утӥз. Со коньдонэн библиотекалэсь тӥрлыксэ выльдыны луонлык сюриз.Туала вакытэ туж ӧжытэз библиотекаос ушъяськыны быгатозы газет-журналъёслы гожтӥськеменызы. Нош татчы пӧртэм арлыдо лыдӟисьёслы тупамон периодика гурезен лыктэ.Светлана Григорьевна - 4 нылпиослэн анайзы. Соосты будэтон, ужан висказ вуттэ на чебересь кылбуръёс гожъяны, гурт калыкез задор, сюлме пыџамон кырњанъёсыныз шумпоттыны. Куаразэ одћг пол кылћд ке, нош но нош кылзэмед потоз.Гуртысьтымы сыӵе адӟем карымон адямиез мон дэмласько «Гурт адями» конкурслэн «Ӟеч сюлэм» номинацияз.Пётр ДАВЫДОВ Дэри ёрос, Юськи черкогурт Теги: гуртадями | Улон-вылон |
Виталий Пронин Быдэс дуннеысь спортъя тужгес быдӟым ужрадозь кылиз на 119 нунал гинэ. Россиысь улосъёсын ужась журналистъёслы Олимпиадалэсь шӧмзэ пичи ке но веръяны шуд усиз, февралез возьматэк. 25-тӥ сентябрьысен 3-тӥ октябрёзь Сьӧд зарезь дурын ортчиз прессалэн «Быдэс Россия-2013» фестивалез. Сочиын - югыт уйёсОлимпиада Россиын ортчоз шуыса, тодмо луиз 2007-тӥ арын. Ӟеч ивор, шумпотон-данъяськон сяна, вайиз трос сюлмаськон. 6-тӥ арзэ ини Сочиын но со котырын дугдылытэк мыно выльдӥськон-лэсьтӥськон ужъёс. Со шӧдӥське городэ пырем бере ик. Вокзал чеберскем, но ульчае потӥсь бадӟым колоннаосты фотое пуктыны мылкыд карисьёс табере ӧвӧл - соос возъямын эскерон кабинаосын. Электроника сӥсъя адямиез но, чемоданэз-клатчез но. Кышкытлыклэсь утиськон - нырысетӥ интыын. Сое уката дунъямы пеймыт куазен. Городысь ульчаосын-паркъёсын гурезьёсысь акшан усем бере вор-вор тылъёс пишто, коть уйбыт юмша. «В городе Сочи тёмные ночи» шуыны табере уг тупа ни. Кӧберано ӧвӧл уллёен сылӥсь пиосъёслэсь но - вӧзтӥзы ортчись тодмотэм кышноос борды уз ере. Асьсэды возьыны быгато. Солы юртто, вылды, городэ инъям от 1500 мында видеокамераос - сьӧлыкад ке, кыл кутонлэсь уд пегӟы. Йыртэман учыръёс берло аръёсы татын 40 процентлы кулэсмиллям.Ульчаысь уд адӟы одӥг жуг-жагез но. Азьвыл сюбег ульчаосы тымиськем чырсась жаг гурезьёс быриллям. Сюсьтыл кадь ӝутскиллям 25 этажъем улон юртъёс, выль гостиницаос. Городлэн мэрез Анатолий Пахомов верамъя, азьвыл татысь кунокуаосын огдыре 27 сюрс адями ке шутэтскыны быгатэ вал, со вӧзы ватсаськиз эшшо 24 сюрс инты! Соин ик куректонэз овӧл, Олимпиада дыръя кытчы пырон интылы ёрмод шуыса. Нялтас вераса, со вакытэ гостиница, сервис, транспорт дунъёсты возён сярысь нимысьтыз постановление кутэмын Россилэн Правительствоеныз. Али кунокуаын тужгес дунтэмез инты - 2 сюрс 300 манет. Нимаз патер ӵектӥсьёсын ке шат нюръяськыны секыт луоз. Соос кизэс посыса возьмало ни февралез, ури-бери выро «курег кар» котырзэс чеберъяны, сотэк но ӟоскыт висъетъёссэс эшшо люкылыны яке бордаз-вылаз-урдсаз эшшо чулан нерге лэсьтыны. Нялтас вераса, бюджет таосты но ӧз обидьы. Комплексъёс пуктонлы сяна, коньдон висъямын вал частной секторын улӥсьёслэсь но корка котырзэс тупатъяны-выльдыны. Но асьме калык кӧттырмостэм, липетсэс вошъямен, корка котырысьтызы сюрессэс тупатъямен, канализация лэсьтэмен уг тырмы, весь, коньдон курыса, керето. Но татысь кивалтӥсьёс верамъя, тужгес секытэз вал олимпийской объектъёс пуктон интыын. Угось отын улӥсь калыкез мукет азе выжтоно луиз. Нырысь калык туж вогъяськиз, дышем азьысь вырӟыны котьку секыт уго. Собере воштӥськонъёслэсь шӧмзэ шӧдыны ӧдъяз - корка кулэ бадӟымгес, компенсация - тросгес. Огез воргорон вань Сочи кивалтӥсьёсты куалекъянозь вуттӥз, ваменскиз но тӥни, уг вырӟы, пе, дышем интыысьтым. Со доры, эсьма, ачиз Владимир Путин ветлоно луиз. Югдур соку ик воштӥськиз - Президент азьвыл сӥземез борды номыр ӧз ватса кадь, кызьы ке буйгатӥсь кылъёс шедьтӥз. Табере Имеритинской долинаысь калык џыж-выль коркаосын улэ, отын паськыта инфраструктура - усьтӥсько выль нылпи садъёс, школаос. Вылаз ик, олимпийской объектъёслы матын уло бере, данакез отчы уже интыяськизы.- Калыкен ужан, огкыл шедьтон - тужгес секытэз, - шуэ мэр. - Ог кык-куинь ар талэсь азьло гинэ ай Олимпиада ортчытонлы дурбасьтӥз Сочиысь 32 процентэз гинэ калык. Пумитъяськисьёс туннэ но вань, но данакез - 70 процентлэсь ятырез - туж шумпото, возьмало вань континетъёсысь куноосты.Сочиын табере асьсэды ӟеч шӧдозы инвалидъёс но, угось программа чаклаз соослэсь аспӧртэмлыксэс. Озьы 1 сюрс 800 объектэ инвалидъёс шугъяськытэк пырыны-потыны быгатозы, городын 5 поллы будӥз нялмыт тубатъёсын автобусъёслэн лыдзы. Прибрежной кластер. Сочие вуыны луэ инметӥ, музъем но ву вылтӥПальма будэ арняскын…Ми кадьёслы таӵе интыын улыны гинэ ӧвӧл, шутэтскыны но ӵем уг кылды, соин дась лыктэмен синъёсты ке но шумпоттэм потэ. Но мылкыд гинэ тырмыт вылымтэ - объектъёс доры шедьыны нимысьтыз пропуск кулэ. Нош соос лыдъямын - 800 журналист пӧлысь мыныны быгатоз, пе, 80-эз. Мын но вала: ӵап одӥг нуналлы азьлапал гинэ Олимпиадаез радъянэн вырисьёс иворчиосты пыкылӥзы: тӥ уродзэ гинэ адӟиськоды, Россия токма трос коньдонзэ быдтэ, Олимпиада ортчытон инты тупантэм интые быръемын шуыса но мар... ӟечсэ, пе, гожъялэ вал. Кызьы? - паймизы улосъёсысь лыктэмъёс, отчы сюрес пытсамын ке? Озьы ватсаса эшшо кӧня ке инты кылдӥз. Ведра дурысь кадь кисьтӥсь зор но салкым куазь мылкыдэз ӧз уськытэ - тунсык укыр бадӟым.Олимпиада ортчон интые вуыса, валамы: сизьым пол кылытозь, зэм но, одӥг пол адӟод вылэм. Котыр стройка бервыл кадь. Но сюресъёс дуре кызьы ке ӝужаллям ни ӝужыт, лап-лап вож куаро пальмаос, магнолиос, али ке но гыало розаос. Валэктӥзы: писпуос татын зэмзэ но алигес кылдӥзы, вань, пе, нимысьтыз амалъёс арлыдо писпуосты выжыятонъя. Ваньзэ-ӧвӧлзэ Сочи котыре берло аръёсы гинэ мерттэмын 300 сюрслэсь трос будос. Соос тол но, гужем но синмез шумпотто ялан вож улэменызы. Нялтас вераса, дендрарие юри мерттэмын пӧртэм континетъёсысь будосъёс, озьы сьӧрлось лыктэм куноос, паркетӥ калгыкузы, ас доразы вуэм кадь потозы.Музъемысен - инбамозьШудонъёс ортчозы кык интыын: улын, музъем вылын, таиз нимаське Прибрежной кластер но гурезьёсын - Горный кластер. Сояз но, таяз но вань Олимпийской гуртъёс. Прибрежнойын со интыяськемын 72 гектар вылэ, аэропортысен 7 иськемын гинэ. Татын шудонъёс дыръя улоз 2 сюрс пала мурт: хоккеистъёс, фигуристъёс но куноос. Татчы ик интыяськемын тужгес бадӟымез йӧ дворец. Со озьы ик нимаське - «Бадӟым». Озьы нимамын юромо, быдэс дуннелы тодмо-дано Бадӟым театрен, дуннеысь тужгес бадӟым страналэн бадӟым вормонъёсыныз герӟаса. Со басьтэ 13 гектар быдӟа музъемез, дворец чакламын огдыре 12 сюрс учкисьлы. Туж тунсыко липетэз - со укша чильпырась ву шапыклы, нуназе со ворекъя синучконъёсын, нош пеймытам бере вылласянь адӟыны луэ, пе, дворец пушез. Котькуд амалъя ӵошатсконлы: конькиен бызьылӥсьёслы, хоккеен, кёрлинген шудӥсьёслы - нимаз юртъёс-дворецъёс. Малы ке шуоно чаклано, пе, йӧлэсь температуразэ. Кылсярысь, хоккеистъёслэн йӧзы луыны кулэ 7 градус, конькобежецъёслэн - 5, фигуристъёслэн уката небытгес - 3-4. Шудонъёс ортчозы 30 выль дворецын. Нош ваньзэ-ӧвӧлзэ Олимпиадаен валче пуктэмын 206 спорт объект! Данакез соос пӧлысь герӟаськемын курортэз азинтонэн. Ваньмыз сямен соос быдэстэмын ни, тросаз комплексъёсын эскерон вылысь ортчытэмын Россиысь но дуннеысь џошатсконъёс. Спортсменъёс но, Калыккуспо олимпийской комитетысь (МОК) специалистъёс но ваньзэ вылӥ дунъязы. Олимпиадаез пумитаны асьмеос туннэ дась ни 90 процентлы. Али кылемын на сюресъёсты тупатъянъёс, утялскон ужъёс, сад мерттон, кафеос инъян.Ивор сылэ 10 гектар!Туж шумпотӥм Олимпиадаын ужаны дасяськись эшъёсмы понна. Шӧдӥське, асьме кивалтӥсьёс гажало спортысь пӧсь иворъёсты. Олимпиадаез возьматонэ пыриськоз быдэс дуннеысь 13 сюрс журналист! Соос понна 10 гектар быдӟа музъем вылын пуктэмын туж бадӟым медиацентр. Пушкыз - 158 сюрс 265 квадрат метр. Ӵошатон понна: Москваысь Горд плошадьлэсь сизьым поллы бадӟым! Отын ужалоз Калыккуспо вещательной центр но Валтӥсь пресс-центр. Татын асьсэлэсь материалъёссэс эфире дасялозы дуннеысь 70 компаниысь тележурналистъёс. Иворчиос материалъёссы бордын тыршыны быгатозы, юртысь потатэк - Выль арозь усьтӥськозы магазинъёс, кафеос, фитнес-центр, СПА, химчистка, прачечной, кафе-ресторан… Чакламын умйылскон комнатаос гинэ но. Угось тросэз ужало уйин. Но со сяна, центрен артэ ик нимысьтыз прессалы шуыса пуктэмын гостиница - со палэнысен бордаз кыске ворпо буёлъёсыныз. Оглом, кластер туж малпаса лэсьтэмын - огысьтыз мукетаз шедён понна, пыдын мыныса но, дас минут кулэ. Солы туж шумпото спортсменъёс но, учкисьёс но, журналистъёс но, угось Лондонын, улон интыысь соревнование ортчон интые мынытозь, спортсменъёс ог кык час быдтылӥллям, нош татын ваньмыз артэ.Пӧсьысь кезьытэ - одӥг час ӵожеКыкетӥез кластер гурезьёсын, Красной Поляна котырын. Синмаськымон инты. Ӝужыт веськрес гурезьёс кыӵе ке улэп великанъёс кадесь. Соос татын дауръёсын сыло ни, но ӵап али гинэ валазы кадь асьсэлэсь дунзэс. Сынам, вешам из гурезьёс вӧзын сылыса гинэ но, шӧдӥськод кадь соослэсь салкым шокамзэс. Калык толалтэ татчы дугдылытэк вуэ - пуктӥськыны кутскем бере араз 100 сюрс туристъёс люкасько. Азьланяз та лыдпус унояны кулэ на. Вуыны шугез ӧвӧл: выль чугун сюрес кузя «Ласточка» экспресс-электричкаен Сочиысь час ӵоже вуоно. Чугун сюрес вокзалэн артэ ик сылэ калыккуспо Аэропорт. Со нуналаз 3 сюрс 800 пассажирез пумитаны быгатэ. «Лымы дисциплинаосъя» ӵошатскон ортчытон центръёс интыяськемын куинь курортэ. Гурезьысь куасэн нискыланъя ӵошатсконъёс ортчозы Аибга хребет вылын сылӥсь «Роза Хутор» горнолыжной центрын. Трассаослэн кузьдалазы татын кыстӥське 9 иськем, интыяськемын соос 954-2 сюрс 045 метр ӝуждалаын, палэнысен учкыса, пилемъёс пӧлын кадь. Горнолыжникъёс гурезьысь васькатэк улозы, шуыны луэ - соос понна зарезь вадьсын 1 сюрс 100 метр ӝуждалае коркаос пуктэмын, малы ке шуоно атмосфераез воштон спортсменлэн тазалыкез вылын, пе, зол шӧдӥське, нош та быдӟа ӵошатсконъёсын со укыр бадӟым дун. Нош кӧня сылэ гурезь омыр огшоры калык понна?- Вормонтэм ӧвӧл, - валэктэ татысь комплекслэн директорезлэн воштӥсез. - Куасъёс котькуд пичи городын кадь ик - аренда 1 сюрс манет, гурезе подъёмникен тубан - 850, гостиница нуналаз 5 сюрс манет...Жаль, куасэн гинэ ӧвӧл, подъёмникен гинэ но ворттылыны та нуналэ ӧз удалты - ӵап эскеронъёс мыно вылэм.Кытын будэ лымы- Нош шудонъёс дыръя лымы ке ӧз усьы, кызьы ортчытоды ӵошатсконъёсты? - сюлмасько журналистъёс.- Лымымы милям гужем но вань, - буйгатэ специалист. - Гурезь йылын со уг шуналля. Ӵошатсконъёс ортчытымон тол ӵоже одно усёз. Нош ӧз ке, со милям кемалась дасямын ни - кӧня ке ар ӵоже ни нимысьтыз плёнка улын кылле. Собере туала куронъёсъя огшоры лымыез одно суралтыны кулэ искусственноеныз, техника туннэ ик ужаны дась.Куасэн бызьылон ортчоз «Лаура» комплексын. Интыяськемын Красной Поляналэсь 10 иськемын. Татын кык нимаз стадион - стартлы но финишлы, котькудаз быдэн 7 сюрс 500 «висись» тэроз. Трасса ортче зарезь вадьсын 1 сюрс 494 метрын. Бен, паймымон инты та Сочи - толон гинэ, 2-тӥ октябре, зарезьын пылаським, гольык мугорын шунды шорын нуныяським на, нош туннэ городлэсь кӧня ке гинэ иськем ортчим но - лымы шаере вуим. Отын 1 градус сяна ӧвӧл.Коркаос но татын чылкак мукетэсь, кытындэ ӧз вералэ ке, малпалод, Европае вуид. Олимпийской гуртысь альпийской стилья пуктэм ӝикыт коркаос, чильк-вальк кисьтаськыса, туннэ ик возьмало ни куноосты. Отын али ик ужасьёс вань ни. Куд-ог пинал эшъёсмы соку ик тунсыкъяськыны кутскизы татчы уже интыяськон пумысен. Та ужпум быдэсмонтэм вылымтэ - татын али ке но кулэясько ужасьёслы. Ваньмыз-ќвќлэз буш на 5 сюрс пала вакансия. Но, валамон, со понна ортчоно нимысьтыз конкурсэз. Нырысь ик кутозы кунсьӧр кылъёсын вераськисьёсты. Утчалэ, эскере асьтэды, ивор интыямын «Олимпстройлэн» сайтаз.Мар луоз ӵуказе?Туэ февраль толэзе Россилэн Правительствоез олимпийской объектъёслэн наследизыя нимысьтыз программа кутӥз. Отчы пыртэмын 420 объект. Мар луоз соосын Олимпиада но Паралимпиада ортчем бере? «Фишт» стадионын ортчылозы УЕФА но ФИФА футбол матчъёс, 2018-тӥ арын - футболъя дуннеысь чемпионат.Стадионын тренировкаос ортчытъялоз Россиысь национальной сборной, ортчылозы бадӟым концертъёс но шулдыръяськонъёс. Пичигес дворецъёсы но аренаосы озьы ик интыяськозы спортъя центръёс. Медиацентр пӧрмоз бадӟым вуз карон юртлы (нялтас вераса, Сочиын соос, Ижен ӵошатыса, ӧвӧл, шуыны луоз).Хоккей арена выжоз Ставрополе (со сэрттӥськись конструкциослэсь лэсьтэмын). Горнолыжной курортъёсын, валамон, шутэтскозы туристъёс. Нош Олимпийской гурт пӧрмоз улон посёлоклы. Кӧня сылозы отысь коркаос-квартираос, валатскыны гинэ кыле... Но Сочилэн мэрез Анатолий Пахомов верамъя, отчы дунтэк квартира сётыны чакламын врачъёслы но дышетӥсьёслы, куашкан калэ вуэм юртъёсын улӥсьёслы. Угось берло дыре лымшор городын калыкез нокинлы эмъяны ни вал, Олимпиадаен валче выль эмъюртъёс усьтӥськемен но таӵе кузьым сӥземен валче, татчы лыктыны ӧдъязы Уйпалан бадӟым уждунэн ужась врачъёс но. Ортчоно Олимпиадалэсь пайдазэ быдэсак лыдъяны но уг луы ай. Сочилэн мэрез ватытэк вера: та быдӟа ужрад ке ӧй луысал, ми азьвыл сямен ик кыжмем городын улысалмы, угось сисьмем канализациез гинэ но ас кожамы воштыны кужыммы уг тырмы вал. Нош табере оскиськом, Сочиез ужась курортлы пӧрмытом шуыса. Россилы кемалась кулэ ни ӟеч курорт. Нош спортэз азинтон сярысь веранэз ик ӧвӧл. Соиз - мукет бадӟым мадёс.Лыдпусъёс3 Олимпиада кыстӥськоз 17 нунал ӵоже - 7-тӥ-23-тӥ феврале.3 Паралимпийской шудонъёс ортчозы 7-тӥ-16-тӥ мартэ.3 Ӝутэмын дуннеысь куронъёслы тупась 11 выль спортобъект, 4 горнолыжной курорт. Олимпийской объектъёсты лэсьтонын тыршиз 74 сюрс адями. Со пӧлысь 20 сюрсэз - кунгож сьӧрысь вылӥ квалификациен специалистъёс.3 Forbs журналлэн рейтингезъя 2012-тӥ арын Сочи бизнесэз азинтонъя тужгес устоез город луиз.3 Олимпиадаез сӥё-дано усьтонэ но пытсанэ билетъёс сыло 30-50 сюрс манет.3 Шудонъёсты-ӵошатс-конъёсты учкыны луэ, 1 сюрс 200 манетысен 6 сюрс манетозь дун тырыса.3 Россиын ортчоно Олимпиадалы дасяськыны кутскем бере калык мыло-кыдо кыстӥськиз спортэ но мугорзэ кыдатонэ. Озьы 2007-тӥ арын Россиын спортэн выре ке вал 14,2 миллион адями, туэ - 16,7 миллион. Краснодар крайын мугорзэс кыдатыны кутскизы 65 процентэз улӥсьёс (вал 30 процент).Зинаида РябининаТуспуктӥз Илья Байметов Теги: Олимпиада-2014 Сочи | Спорт |
Виталий Пронин «Калашников» концернлэн пресс-службаез ивортэ: туэлы чаклам обороная заказъёс та дырлы быдэстэмын ни. Поттэмын пӧртэм продукция - 231 миллионлэсь ятыр манет тыр. Заказъёс пӧлысь 44 процентсэ басьто снайпер винтовкаос, 27 процентсэ - автоматъёс, 23 процентэз - пистолетъёс-пулемётъёс. Матысь аръёсы но концернлы уно заказъёс вуэмын ни: 2015-тӥ арозь поттэмын луоз 13 миллиард манет тыр продукция.Елена Никитина Туспуктэм: newsfiber.com Теги: Калашниковконцерн | Иворъёс |
Виталий Пронин Германиын улӥсь удмурт воргорон Виктор Березин одӥг миллион манет ӵектэ Ижкарын удмурт песянайлы сӥзем синпелет пуктон понна.Малпанэз быдэстон понна тулысысен ужаны кутскизы ини.«Удмурт кенешлэн» Ижкарысь ёзэныз кивалтӥсез Пётр Бобров шуиз: кылдытэмын нимысьтыз оргкомитет, соин кивалтэ Алевтина Поткина, «Удмурт кенеш» огазеяськонлэн Пичи кенешезлэн ёзчиез. Али Ижысь администрациен инты ласянь вераськон мынэ.- Песянайлы синпелетэз одно ик ӟеч, адӟиськись интые пуктоно, - шуэ П. Бобров. - Удмурт бабушъёс тодмо луизы быдэс Европалы. Удмуртиын улӥсь вань нылкышноосыз - анайёсыз но песянайёсыз - сӥлы карон понна кулэ со памятник. Соин ик бабуш вӧзын одно ик сылозы пичи нылпиос - нунокъёсыз. Иж понна песянайлы синпелет туризм объект кадь но тунсыко. Вӧзаз кафе пуктозы, одно ик сюанчиос но ветлозы.Нош али оргкомитет азьын бадӟым ужпум сылэ: синпелет понна одно ик умой инты шедьтоно. Ижкарысь администрациен та ласянь кылзы ӧз тупа ке, оло, уж уз но азинскы.. Теги: ВикторБерезин Ижкар синпелет Удмурткенеш | Иворъёс |
Виталий Пронин Россиысь чугун сюресъёслэн Горький ёзэзлэн пресс-службаез ивортэ: Иже вуттэмын луозы ӵыжак-выль 16 вагонъёс - таос пӧлын 10-эз купе вагонъёс, куинез вылӥ категориен - СВ, эшшо куинез чакламын ресторанлы. Та выль вагонъёсын калык ворттылоз «Италмас» поездлэн составез пушкын - Ижысен Москваозь, отысен - татчыозь. Вагонъёс лэсьтэмын, туала куронъёсты уже кутыса. Отчы пуктылэмын микроволновкаос, холодильникъёс, юон вуэн бекчеос но уно мукет. Со сяна, отын туж ӟеч радъямын калыкез кышкытлыклэсь утёнъя система.Елена Тугашова Туспуктэм: train-photo.ru Теги: вагон Горькийчугунсюрес | Иворъёс |
Виталий Пронин Кун премиос сётӥсько арлы быдэ пӧртэм удысъёсъя: -- наука но технологиос;-- литература, искусство, дышетон; Премилэн быдӟалаез 50 сюрс манет. Сётӥське коллективлы (со 5 муртлэсь бадӟымгес медаз лу) яке нимаз адямилы. Премиез сётон адямилэсь яке коллективлэсь ужамъёссэ вылӥ дунъямез возьматэ. Кун премия сётон сярысь указ кутэмын 2015-тӥ арын 11-тӥ инвожое. Документъёс кутӥсько 15-тӥ куарусёнозь Ижкар, Пушкинской урам, 214-тӥ юрт, 442 кабинет адресъя.Телефонзы: 497-226. | Иворъёс |
Виталий Пронин Шаркан ёросысь Петыргуртысь Л. Яковлева вӧйын пӧзьтэм пӧра.Та шутэтскон нуналъёсы Шаркан ёросысь Быгы гуртын ортчиз фин-угор пӧраськонъя кыкетӥез «Быг-Быг» фестиваль. Зоро куазь шоры учкытэк, праздник ческыт пӧрмиз.Быгы культура юрт дорын усьтӥськиз ческыт азбар: пӧраськисьёс куспазы вожвылъяськизы, кинлэн пӧрамез тужгес ческыт луоз. Якшур-Бӧдья, Дэри, Ува, Дэбес, Пичи Пурга, Воткинск но Шаркан ёросъёсысь но Ижысь, Можгалась усточиос дунъясьёсты но празднике вуэмъёсты паймытыны тыршизы. 12 ёрос коллективъёс сяна, вал кунгож сьӧрысь вуэмъёс но, кылсярысь, Венгриысь, Канадаысь, Япониысь, Германиысь, Турциысь, Норвегиысь, Австриысь куноос.Ӵошатсконэз дасясьёс усто дунъян амал шедьтӥллям. Фестивальлэн аслаз коньдонэз вал - быг (пу манет). Одӥг быг сылэ 20 манет. Ческыт но аспӧртэм сиськыны яратӥсьёс быгъёслы коньдонзэс ӧз жалялэ, кин ке перепеч сииз, мукетыз - табань, куинетӥез ӝуко мильым веръяз. Озьы ӵошатскисьёслэн кисыязы быгъёс люкаськизы гинэ.Нырысетӥ нуналаз вожвылъяськизы профессионалъёс. Соос 7 кузя люкаськизы: Шаркан райпоысь пӧраськисьёс Валентина Аверкиева, Оксана Озёрская, Быгыысь Алексей Байданов, Ижысь «Шале» ресторанысь шеф-повар Кирилл Барков, Ижысь «Мумы дор» шутэтскон усадьбаысь усточи Николай Михайлов, пӧраськонлы дышетонъя техникумысь преподаватель Надежда Петрова, «Бобровая долина» этнокомплексысь пӧрась Евгений Кондратьев. Ваньзылы соослы огкадь сиён-юонэн куды сётэмын вал. Маиз вал отын? Кубиста, пызь, ву, йӧл, курегпуз, огреч, губи, курег сӥль. Кык час куспын вожвылъяськисьёс ческыт сиён малпаны-дасяны кулэ вал. Кинлэн мар пӧрмиз, веръязы-утчазы дунъясьёс но калык. Жюрилэсь малпанзэ лыдэ басьтыса но ӵошатскисьёслэсь быгъёссэс лыдъяса, нырысетӥ нуналаз вормисе потӥз Шаркан райпоысь пӧраськись Валентина Аверкиева. Солэн сиёнэз но нимаськиз «Быг-быг». Фестивальын котькыӵе ужрадъёс ортчизы.Фестивальлэн 2-тӥ нуналэз но туж кӧттыро вал. Та рад ӵошатскизы ини ёросъёс. Толоназ сямен ик, лыдъямын вал тужгес трос быгъёсты люкамъёс. Таиз радэ но удалтӥз шарканъёслы ик, ёросысь шаертодонъя музейысь усточиос калыкез йыды ӝуко мильымен утялтӥзы. Нырысьсэ «Быг-Быг» фестивале пыриськиз Ижысь «Мумы дор» шутэтскон усадьбалэн кивалтӥсез Николай Михайлов.- Ӟеч мылкыдын Шаркан музъем вылэ лыктӥмы, куазь но ӧз кышкаты. Быдэс уйзэ но ӵуказеяз зориз ке но, мылкыдмы умой. Нырысетӥ нуналаз ми курег пыжимы, кыкетӥ нуналаз кубистаен салат но ӝукен кыстыбей лэсьтӥмы. Алнашъёс ӵемгес кыстыбеез картошкаен бинялто ке, татын ми пӧрамы чабей љукен. Кеньыр вайисько вордӥськем палысьтым, Алнаш ёросысь Кузёбай гуртысь, изыса. Адямиослы кельшиз. «Мумы доре» ветлӥсьёсъя но та фестивальысь калыкез адӟыса, вераны луэ: адямиос тужгес ярато пыжиськемъёсты, зыретэн табанез, губиен перепечез, чабей ӝук но пинь улазы кельше. Калыкез куноятэм сяна, ачим но мукетъёслэсь сиён-юонзэс веръяй. Туж кельшизы Ижысь ресторанысь шеф-поварлэн, Быгыысь усточилэн сиёнъёссы. Варсь пӧзьтонъя мастер-классэз учким, - мылкыдзэ усьтэ Николай Михайлов. Фестивале вуылӥзы удмурт кылэз дышетӥсь кунгож сьӧрысь студентъёс.«Кӧт ке тыр, мылкыд но ӟеч» шуэм зэм вылэм. Пильмаськем куазь, кутскись но дугдӥсь зор шоры учкытэк, фестивале вуэм калык пальпотыса ветлӥз. Кин ке пӧраськемъёсты веръяз, рецептъёсты гожъяз, мукетыз сцена вылын кырӟась-эктӥсь коллективъёсты учкиз, куинетӥез киужъёсын адӟытонэз дунъяз. Татын быдэс семьяен шутэтскисьёс но вал, ужаз нылпиослы чаклам площадка. Фин-угор сиёнъёслы сӥзем «Быг-Быг» калыккуспо фестиваль быг-быг но йыг-йыг вал.Надежда МАКСИМОВА | Иворъёс |
Виталий Пронин Эрик Мирзоян«Егит усточиос П. Чайковскийлэн дор палъёсаз» 18-тӥяз крезьгуро фестивале пыриськисьёс пӧлын тужгес егитэз вал Москваысь 12 аресъем Эрик Мирзоян.Та шаплы пияш али тодон-валан люка Москваысь П. Чайковский нимо кун консерватория бордын ужась крезьгуръя школаын. Пинал музыкант пӧртэм калыккуспо конкурсъёсын вормисе потылэ. 12 аресказ ӝыны дуннеез котыртӥз ини. Кларнетэн шудӥсь пияшлы чабизы ини Москваысь, Ереванысь, Венаысь, Мадридысь, Парижысь, Копенгагенысь учкисьёс.2012-тӥ арын 18-тӥяз калыккуспо «Щелкунчик» конкурсын со вормисе потӥз но «Зарни Щелкунчик» луиз. Быдэс дуннелы тодмо скрипачен Владимир Спиваковен ӵош концертъёсы пыриськиз. Совето Союзысь калык артист В. Спиваков солы кларнет кузьмаз.- Та инструментэн мон Глазовын, Сарапулын но Ижын шудӥ. Кларнет - дунтэм инструмент ӧвӧл. Огаз конкурсэ мыныкум, аслам кларнетэ пилиськиз, соин ик Владимир Спиваковлэн кузьымез туж интыяз луиз. Мон шумпотӥсько, Удмуртиын ортчись фестивале монэ ӧтизы шуыса. Мон алигес гинэ тодӥ, дано Чайковский Воткинскын вордӥськемын шуыса. Ми, фестивале вуэмъёс, композиторлэн музеяз вуылӥмы. П. Чайковскийлэн усадьбаяз тупатъян-выльдон ужъёс мыно вал ке но, милемлы экскурсия ортчытӥзы, Пётр Ильичлэн рояленыз шудыны лэзизы. Трос тунсыкозэ мон отысь тодӥ. Паймымон мылкыдын но П. Чайковский сярысь тодон-валанъёсын дорысьтыды кошкисько. Мынам 2 яратоно крезьгурчиосы: Карл Вебер но Пётр Чайковский. П. Чайковский кларнетэн шудыны 2 гинэ произведение гожтӥз - «Баркарола» но «В деревне». Кыксэ ик мон шудӥ ини. Та крезьгуръёсты туж секыт дышетыны, но чузъясько соос чебер, - шуэ Эрик Мирзоян.Эн малпалэ, та егит усточи кларнетэн гинэ шудэ шуыса. Анаез Наира Нерсисян верамъя, Эрик крезьгур но кылдытъя. Кылсярысь, солэн вань ини скрипкаен, кларнетэн но фортепианоен шудыны тупась произведениез, романсъёсыз, оркестрен быдэстоно крезьгурез.- Пиелэсь гожтэм крезьгурзэ шудо консерватория бордын ужась школаысь ӵош дышетскись эшъёсыз но дышетӥсьёс. Шонерзэ вераса, мон ӧй малпалля, Эрик музыкант луоз шуыса. Бадӟым пиме крезьгуро школае гожтыны мынӥ вал. Но со интые вань юанъёслы валэктон сётъяз но крезьгурез кылыны быгатэмзэ возьматӥз 4 аресъем Эрик. Валамон ини, нокин но сыӵе пичи муртэ школае ӧз куты. Пие быдэс нунал бӧрдӥз. Ми вадьсын улӥсь бускеле ӝытазе дорамы лыктӥз но юа: ма кариськоды тӥ пиеныды, со тӥляд дугдылытэк бӧрдэ ук. Мугзэ валэктэме бере со жингыртӥз крезьгуръя школалэн кивал-тӥсезлы, соос эшъясько вылэм. Озьы пиме дырызлэсь вазь крезьгуръя школае басьтӥзы. Малпазы вал, нырысетӥ сольфеджио урок бере ик Эрик отысь пегӟоз, нош солы яраз. Озьы Эрик крезьгурлэсь люкиськыны ӧз ни быгаты, - тодаз вае Наира Нерсисян.Галина СЕМЁНОВА Туспуктэмез Наталья Гусевалэн Теги: зарниегитъёс Крезьгур фестиваль Чайковскийлы-175ар | Лулчеберет |
Виталий Пронин Удмурт ужрадъёсысь зал тыр учкисьёсты адӟыса котьку шумпотоно.Туала удмурт кырӟанлы кӧня ке гожъёс Кылем кӧснуналэ Ижысь «Аксион» культурая юртын ньылетӥзэ ортчиз удмурт кырӟанъя «Элькуновидение» конкурс.Соку ик пусйыны кулэ, та синмаськымон ужрад «Мынам Удмуртие» телерадиокомпанилэн кичӧлтэмезъя лэсьтӥське. Сое ортчытыны юртто Культурая но туризмъя министерство но «Удмурт кенеш» огазеяськон. Проектлэн валтӥсь ужпумез – выль удмурт кырӟанъёс кылдытон, талантъёсты усьтон, соосты калыке поттыны юрттон. Вормисьёс луо... трос. Нырысь ик асьсэлэсь дунъетсэс верало конкурсэ пыриськись мукет командаос (ёросъёс). Та дунъетъя али ворме Якшур-Бӧдья ёросысь «Воля» ансамбль – соос люказы ...балл. Но югдур воштӥськыны быгатоз, угось 4-тӥ ноябре телеверсия бере быръёнэ пыриськозы учкисьёс - соос смс амалэн куара сётыса, кинэ ке мукетсэ но вормисе поттыны быгатозы. Татын ини ваньмыз потоз котькуд ёрослэн «висьыны» быгатэмез бордысь. Вормись басьтоз 40 сюрс манет.Со сяна, быдэн 5 сюрс манет премиен пусъемын луозы устоез крезьгурчи но устоез кылбурчи. Йылпумъянъёс озьы ик лэсьтэмын луозы 4-тӥ ноябре.Табере радызъя.Учкисьёс. Удмурт ужрадъёсысь зал тыр учкисьёсты адӟыса котьку шумпотоно. Шӧдӥське, мылкыдзы капчи, со дыре ик ваньмыз «висё» асьсэ ёрос понна: концертэ флагъёсын, плакатъёсын, сяськаен лыктэмын. Тужгес но висъяськизы пургаос, дэбесъёс, глазъёс, алнашъёс. Но кичабонъёссэс ӧз жалялэ мукет артистъёс понна но. Ӟечокъёс.Дунъясьёс (жюри). Ужрад лэсьтӥське «Евровидение» конкурс амалъя. Кырӟан гожтӥсь но (текстсэ но, крезьгурзэ но), сое быдэстӥсь но одӥг ёросысь луыны кулэ. Вожвылъяськонэ пыриськисьёсты дунъяло мукет ёросъёс, ӵемысь со культурая управлениосын ужасьёс луо. Асьсэлэсь синмаськемзэс соос сцена вылысен баллъёсын веразы: 3-тӥ интылы – 8 балл, 2-тӥлы – 10, 1-тӥлы – 12 балл. Кызьы-мар (кыӵе критерийёсъя) соос пуктэмын вал, нокин ӧз валэкты, со гинэ ӧвӧл, дунъясь аслэсьтыз кин луэмзэ но ӧз вера – соин ик юан кылдӥз: ачиз со марзэ-созэ валаз-а, угось куд-огез удмурт кылэз уг тодо. Иське, со дунъяны быгатӥз кырӟанлэсь вылтуссэ гинэ. «Воля», Якшур-Бӧдья. Соку ик пусъё костюмъёссэс – кырӟаны кутскемзылэсь азьло ик синмаськоно ни.Профессионал жюри пумысен мынам юанъёсы ӧвӧл. Та рад, кылсярысь, крезьгурез дунъязы шаерысьтымы тодмо композитор Евгения Копысова, Крезьгурчиослэн огазеяськонэнызы кивалтӥсь, музыковед Марина Ходырева, калык артист Геннадий Ганьков, текстъёсты эскерыны сётӥзы кылбурчиослы: филология наукаосъя кандидатлы Виктор Шибановлы, «Удмурт дунне» газетлэн валтӥсь редакторезлы Зинаида Рябининалы, кырӟан кылъёс гожъясьлы Мария Галеевалы. Но учкисьёслы но, конкурсэ пыриськисьёслы но организаторъёс ласянь валэктэмын ӧй вал, мае дунъяло таосыз. Угось мон тодэмъя, композиторъёс дунъязы кырӟанъёслэсь крезьгурзэс, нош кылбурчиос – текстъёсты. Малпасько, татын ик йылпумъянъёс лэсьтысалзы ке, тунсыкогес луысал. Нош табере 4-тӥ ноябрез возьмано.Нуисьёс. Кельшизы. Вероника Ваулиналэн будэмез шӧдӥське. Браво! Саша Бикузин кыӵе вань, сыӵе вань – огшоры но оскымон, со уг шуды, соин ик быгатэ аслыз синмаськытыны. Сценарий туж узыр - сӥземын Удмурт кунлык басьтэммы дырысен 95 ар тырмонлы, сое лыдэ басьтыса, журналистъёс вакчияк тодматӥзы конкурсэ пыриськись котькуд ёросэн. Кык Светланаос (Пикулева, Кибардина) котьку сямен синмаськымонэсь: чебересь, йӧноесь, кыллы кисыязы уг пыро... Но ӧз кельшы режиссёрлэн сцена вылын пазяськемез...Артистъёс (конкурсантъёс). Соку ик - ваньдылы тау. Тӥтэк ужрад ӧй ортчысал. Гожто сцена вылэ потам радзыя.Андрей Корнилов, Пичи Пурга. Ассэ ноку адӟылэме ӧвӧл. Кырӟанэз шулдыр, жингрес, соку ик сьӧраз кырӟам потыны ӧдъя. Выступление сярысь пӧртэм вераськонъёс вал - Иван Котельников, пе, учкисез ас вылаз кыскиз. Озьы оло юрттӥз, пе, оло люкетӥз. Мыным Андрей кельшиз: йӧно, кужмо мугоро – таӵеослы туж ӝог синмасько нылъёс. Номер туж валаса лэсьтэмын – гимнастёркаен пияш армиысь побывкае бертыса, яратон нылыз доры дыртэ кадь.Ольга Матвеева, Можга. Куараез жингрес, ачиз чебер, костюмез ӟеч. Анна Дмитриевна будэм тодмо брангурт песянайёсынымы ӵош, но пинал дыръяз кошкем Сарапулэ.Прохор Столбов, Сьӧлта. Паймытӥз арганзэ йыринуллань берыктыса шудэменыз. Крезьгурез но кылъёсыз но аслаз. Крезьгураз шӧдӥське кавказ шӧм, шудэм манераз - Виктор Цой. Эмоциос ӧй вал. Пумен пияш юрттӥсьёсызлэн - хип-хоп эктӥсьёслэн вужеразы ышиз.Лиана Корепанова, Дэри. Чебер, яркыт, синмаськымон костюмен. Шудтэм яратон сярысь кырӟан. Сокем пыриз роляз – кайгыремез люкетӥз кырзанзэ пумозяз чылкыт быдэстыны. Но мыло-кыдо.«Алнаш мылкыд», Алнаш. Кырӟанзэс хит уд шуы, вожзэс медаз вае. 20 ар талэсь азьвыл сое кельшытысалзы, дыр. Но воргоронъёс туж тыршизы, сюлмысь кырӟаменызы возьматӥзы, кыӵе со - алнаш мылкыд. Кылъёсыз умоесь, но кырзакузы тросэз соос сииськизы, ужано интонирование но артикуляция бордын.Анна Девятова, Сарапул. Конкурслэн шедьтосэз! 76 арес. Кырӟанэз – шедевр! Кылъёсыз но, крезьгурез но аслаз. Нялтас вераса, Брангурт песянай. Бен-бен, Анна Дмитриевна будэм тодмо брангурт песянайёсынымы ӵош, но пинал дыръяз кошкем Сарапулэ. Кылбуръёс гожъя. Туж шаплы. Огаз конкурсэ пыриськемез бере, дӥсьтэм Корепанов-Камскиен тодматскыны, зэм, кырӟанме ӧз ушъя, но мон ӧй ӝожомы, шуэ. Сценв вылын со сылиз чылкак огназ – презентацитэк, арганчитэк, но зыл-зыл куараез, малпаськытӥсь кылбур чуръёсыз котькуд учкисьлэн сюлэмаз пыриз, дыр.«Задор мылкыд», Ижкар. Удмуртъёслэн кӧня «заводской» поколенизы быгатысал та кырӟанэз аслыз гимн карыны, но та конкурслэн форматэзлы, кызьы шуо, со ӧзгес тупа. Валасько.Елена Чиркова, Балезино. Туж жингрес куараё, сцена таӵеосты яратэ. Но огватаз эктисьёс потыса, «шобретэз» ас вылазы кыскизы, кырӟан вунӥз.«Кам син», Кез. Кылӥ ни вал элькун «Герберын». Кырӟанын уггес тырмы задорез, вылӥ тонъёсыз. Но пиос туж тыршизы. Кез ёрос та конкурсэ мыло-кыдо пыриське, молодцы.Анастасия Шильнякова, Вавож. Чебер, яркыт. Кырӟа шонер, вольыт.«Воля», Якшур-Бӧдья. Соку ик пусъё костюмъёссэс – кырӟаны кутскемзылэсь азьло ик синмаськоно ни. Пиос туж йӧноесь, нокыӵе тулкымъяськемзы уг шӧдӥськы, сцена вылын асьсэды туж быгатыса возё, чебер кырӟало. Баянистсы – супер. Пусйыны кулэ, та рад конкурсэ трос пиосъёс пыриськизы, со туж шумпотымон. «Задор мылкыд», Ижкар. Удмуртъёслэн кӧня «заводской» поколенизы быгатысал та кырӟанэз аслыз гимн карыны, но та конкурслэн форматэзлы, кызьы шуо, со ӧзгес тупа.«Шудбур», Дэбес. Ох, ӟырдыт кырӟазы – тани-тани зал вадьсы лопырскозы кадь. Рэп мултэс потӥз. Кырӟанэз пӧртэм манерен быдэстыны вырон сое ӧжытак уськытӥз. Но дартсы!«Забава», Шаркан. Кырӟало чылкыт, мур - профессионалъёс кадь. Кырӟанзы но аспӧртэм. Видеоряд валаса лэсьтэмын. Номер туж ӟеч дасямын. Вокалистъёс быдэс номер ӵоже ог интыязы сылӥзы – сыӵе шӧдон вал, быдэс хор кырӟа шуыса...Юрий Князев, Глаз. Сцена вылэ шляпаен, горд подтяжкаосын потэмез бере малпай вал, маке но а-ля Дима Загребин радысь луоз шуыса. Но ӧвӧл - вылтусыз (образэз) янгыша вылэм, кырӟанэзлы со уг тупа. Нош ачиз кырӟанэз туж кельшиз. Эсьма, кылъёссэ но тодам поныса вуттӥ. Куараез чылкыт, уг пычкиськы.Радъясьёс. Туж бадӟым тау шуэм потэ та ужрадэз ортчытӥсьёслы, шуг-секытъёс шоры учкытэк, соос кутско но лэсьто. Тыршо арысь аре ӟечгес, яркытгес лэсьтыны. Трос тышкаськон-пыкылон кылъёс кыло, но лэсьто. Тау, Сергей Касаткин, Павел поздеев, Светлана Кибардина, Светлана Пикулева, Светлана Белых, Вероника Ваулина, Александр Бикузин. Юргис Алексеев, Борис Петров, Валя Русаева, Майя Бывальцева, геннадий Корепанов, операторъёс, звукорежиссёръёс, светотехникъёс – ваньды, кин юрттэ удмурт кырӟанлы жингыртыны!Татьяна Ишматова Туспуктӥз Стас Иванов Теги: Элькуновидение | Улон-вылон |
Виталий Пронин Кияса ёросысь Юрмалайысь Таисия но Иван Парфёновъёс кемалась дырысен «Удмурт дунне» газетэн эшъясько ни. Кияса ёросысь Юрмалайысь Парфёнов кузпалъёс газетэнымы кемалась эшъясько Туспуктэм басьтэмын Парфёновъёслэн архивысьтызы— Удмурт газетмес «Советской Удмуртия» вакытысен лыдӟисько ни, — шуэ Иван Петрович. — 1990-тӥ аръёсы гинэ ӧжытак вис луылӥз вал. Вот соку шуге-леке вуылӥ. Киясаысь Геннадий Парфёнов — мынам двоюродной братэ, со ӵемысь газетэ гожъяськылэ. Нош мон гожъямъёссэ лыдӟытэк кылисько вал. Выльысь гожтӥськи газетлы — табере почтальонкалэсь вуэмзэ гинэ возьмаса улӥсько. Иван Петрович ог 5 арзэ пенсиын ни, отчыозь кема аръёс ӵоже ветврач луыса тыршемын. Соин ик солы уката тунсыко, пе, гурт хозяйствоос сярысь лыдӟыны. Троссэ кивалтӥсьёсты, специалистъёсты тодэ — куд-огеныз ӵош дышетскемын ай, куд-огеныз ужъя пумиськылоно-тодматсконо луиз ни. Шумпотэ соослэн азинскемзылы-быгатэмзылы. — Нырысь газетысь материалъёсты бырйыса лыдӟисько, собере — каньылля, одӥгзэ но кельтытэк, — пусъе воргорон. — Но малы ке туж чаляк пумозяз вуоно, соин ик, выльзэ номерез возьмаса, чырты кузь луыны кутске. Угось котькуд газетысь мар ке выльзэ, тунсыкозэ тодоно. Гороскоп гинэ но туж тупа кадь потэ. Одӥг пол отын гожтэмын вал: та нуналъёсы руль сьӧры эн пуксьылэ. Нош мыным Киясае мыноно луиз. Гороскопез пелям ӧй поны — сюрес урдсы чокмырски ведь! Тае мон весь йырам возисько. И. Парфёнов «Удмурт дуннеез» лыдӟыны ӵектэ тодмоосызлы но. Одӥг пол, кылсярысь, Куӵосысь Пётр Тихоновлы дэмлаз: кузпалдэ газетлы гожты ай — туж умой кузьым луоз! Соиз озьы ик кариз. Елена Тихонова шумпотэмын вал! Эсьма, гуртысь кышноос солэсь юаллязы: Лена, кытысь тон оломае но тодӥськод? Таиз: «Удмурт дуннеез» лыдӟоно! Иван Петрович туж оске, Тихоновъёс али но газет лыдӟо, дыр, шуыса, угось улыны быгато, пе. — Ма, монэ но со воксё лыдӟиськись кариз ини, — вераськонамы итӥське Иван Петровичлэн кузпалыз Таисия Ивановна. — Нырысь секытгес потэ вал, валантэм кылъёсыз шедьылӥзы. Но лыдӟиськемъя «ёрос», «элькун» шуэмъёслы но дышиське. Вань ке сыӵе кылъёс, ваньмылы соосты тодыны кулэ. Таисия Ивановна но табере пенсиын — кема аръёс ӵоже ужаз «Рассвет» колхозын, бухгалтер вал. Парфёновъёс 3 пинал будэтӥзы, 6 нунокъёссы шумпотто ни — ваньзы нимаз уло. Озьы кузпалъёслэн ваньмон дырзы тросгес луиз. Иван Петрович аслыз тетрадь заводиз — табере со отчы нуналлы быдэ маке ик гожтэ: кыӵе куазь, мар каризы, кытчы ветлӥзы... Нош газет вуэ ке, кузпалъёс ӵемысь артэ пуксё. Но кузё — Иван Петрович. Со чакла, кудзы мае нырысь ик лыдӟозы. Котькугес ик кышноезлы газет шорез сётэ — «Берекет», «Ингож», «Дарт», «Герд» приложениос но туж лыдӟымонэсь ук, пе. Отӥяз газет бамъёсын воштӥсько... Елена Скворцова | Иворъёс |
Виталий Пронин Туннэ Удмуртилэн Правительствоезлэн Председателезлэн воштӥсез Ильяс Ханнанов Тӧроен аппаратной кенешон дыръя ивортӥз, кызьы шаермы лымы усемлэн бервылъёсыныз нюръяське. Трос лымы усёз шуыса, тодмо луэм бере управляющий компаниослы но ТСЖ-ослы курон келямын вал дырыз дыръя коркаос котырысь лымыез сузяно но липетъёс вылысь лыдзэ чакланы. Толшоре но тулыспалэ лымы графикъя утялтэмын вал. Нуназе 450 пала техника ужа, уйин – 230 пала. - Городъёсын сузясько тротураъёс, корка котырысь сюресъёс, остановкаос, сюресъёс, - пусйиз Ильяс Ханнанов, - люкаськем лымыез городлэсь палэнэ потто. Али Ижкарын гинэ 600 кубометрлэсь трос лымы утялтэмын. Сюресъёсты луоен но сылалэн пазяло, ДТП-ос ӧжытгес мед луозы шуыса. Нимысьтыз саклык висъяське калыклэ вазиськонъёсыныз ужанлы. И. Ханнанов дэмлаз азьланяз но озьы ик саклыкез лябӟытытэк ужаны. - Муниципалитетъёслэн йыръёссылы косоно огазеяськонъёслэн кивалтӥсьёссылы ялыны, калык юртъёслы матын машинаоссэ медаз кельты шуыса, липетъёс вылысь лымы усьыкуз соосты согыны быгатоз, - йылтӥз Ильяс Ханнанов. - Дэмласько городлэсь котькуд ёроссэ 15-20 люкетлы висъяны, котькудӥз понна кыл кутӥсез бырйыны, - вераз Александр Бречалов. УД Теги: лымысузян | Иворъёс |
Виталий Пронин «Удмурт дунне» энциклопедиын — элькунлэн историез 10-тӥ инвожое 17 часэ Ижысь Эшъяськон юртын ортчоз «Удмурт дунне» энциклопедиен тодматскон ӝыт. Та книгаын удмурт газетлэн 100 ар куспын ортчем сюресэз возьматэмын. Та дыр ӵоже солэн бамъёсаз печатласькемын 1735 адями. Соос пӧлы газетын ужасьёс гинэ уг, ёросъёсысь но гожъяськисьёс пыро. Котькудӥзлэн книгаын вакчияк биографиез сётэмын. Зэм, энциклопедия бордын ужаны трос дыр но кужым кошкиз. Ар куспын люкамын гожъяськисьёслэн биографиооссы, газетлэн историысьтыз чуръёс. Эшшо ӝыны ар кулэ луиз на книгаез радъяны. Азьвыл та выллем книгаос потэмын вал, «Советской Удмуртилы» 50 но 70 ар тырмонлы сӥзыса, но соос вал пичиесь, авторъёсын ӧз тодматэ, газетлэсь историязэ гинэ печатлазы. Отысь куд-ог материалъёс выль книгае кутэмын. Тросэз авторъёс сярысь та дырозь номыр тодмо ӧй вал. Редакциын ужамъёсыз сярысь тодыны луэ ке вал газетлэн архиваз утиськись личной делоосысь, внештатнойёсыз сярысь ивор отысь-татысь бичано луиз. Озьы В. Уразаева вуылӥз кун архиве, куд-ог авторъёслэн улонзы сярысь, отысь утчаськыса, тодылӥз. Дуныз та книгалэн мертантэм. Со сярысь вера энциклопедия бордын ужам Л. Малых но: - Та книгаез усьтыса, «Удмурт дунне» газетлэн историеныз гинэ ӧвӧл, быдэс республикалэн историеныз тодматскыны луоз. Пӧртэм вакытъёсы газет ас бамъёсаз возьматылӥз огшоры улонэз, политика, экономика но мукет удысъёсысь югдурез. «Удмурт дунне» энциклопедиен тодматскон ӝыт ортчоз Фин-угор прессалэн фестивалез улсын но «Удмурт дуннелы» 100 ар тырмонэзлы луыса. Мария Векшина Теги: 100ар удмуртдунне фин-угорпрессалэнфестивалез | Иворъёс |
Виталий Пронин Роспотребнадзорлэн Омск улосъя ёзэз суд азе куронэн потӥз: Омскысь сыр поттонъя заводэз пытсано. Мугез: Интернетысь социальной сетьёс пыр вӧлмытэм видеосюжетъёс но туспуктэмъёс - отын та предприятиын тыршисьёс пыласько-шулдыръясько сыр поттонлы чаклам йӧл пушкын. Та вакытэ предприятие пытсамын, отын нуисько эскерон ужъёс. Огазеяськонлэн кивалтӥсез А. Плетнюк оскытэ: контейнер йӧлын тырмытэмын ӧй вал - сиён поттонэ мынӥсьтэм суретэн. Россиысь Следствиея комитет Омскысь заводэз эскеронзэ азинтэ. Предприятилэн кивалтӥсез кык арлы пытсэт сьӧры шедьыны быгатоз.Наталья Седова Туспуктэм: vk.com Теги: йлкыскон предприятие | Иворъёс |
Виталий Пронин Улоныськошкиз Брангуртысь тодмо песянайНаталья Пугачёва - Наталляпай. Н. ПугачёваТуспуктӥз Владимир Широких 2012-тӥарын Брангуртысь песянайёс быдэс дуннелы тодмо луизы, «Евровидение»пыриськыса - отын соос 2-тӥ инты басьтӥзы,но удмурт калык но оглом Россия поннасо вормонлэсь но дуно вал – та дырозьнокин но ӧз быгатылы аслыз такемсинмаськытыны. Котькытын чузъяськиз «Party for everybody dance», нош коллективысьтужгес пичи мугоро но пальпотӥсьНаталляпайлэн тусбуез кизилиосты носогиз - яркыт журнал бамъёс,календарьёс-плакатъёс вылысь ваньмызлыпальпотӥз удмурт песянай. Брангуртэ куное вуылӥсь туристъёс пӧлысь огез ноӧз кошкы, дыр, та мусо песянаен туспуксьытэк. Кытысьсолэн сомында югытэз но сюлэм шунытэз- валантэм, угось та кышномуртлэн улонэзкапчи ӧй вал: ож нылпи, атаез 1942-тӥ арынбыриз. Дышетскыны одӥг класс сяна ӧзкылды - ужано вал. Келяськыны лыктэмгуртоосыз али но паймо: кызьы меда, пе,со сыӵе пичи мугорыныз разнорабочийынужаз, мешокъёсты бералляз - азьвыл ведькышномурт шуыса жалясь ӧй вал. Егитдыръяз туж чупрес вал: гань-гань ветлэмзэ адӟем ӧй вал - ялан бызьылыса-эктыса. Анайзы шуэ вал: мынам кен пичи ке но, питран кадь, котькытчы вутске. Туж тупасаулӥзы. Ма, Офонез сярысь но (НатальяЯковлевналэн кузпалыз АфанасийАфанасьевич, солы 85 арес) огвакыт токмазулизы, вожа шуыса - соос туж яратысаулӥзы кадь йӧтэ. Наталляпай туж яратэвал турлы кышетъёсты - учкиськод но -ялан выль. Офоне кузьмаз шуыса, кышетсэмаялтэ вал. Кытын ай вазен дыръя гуртысьворгоронъёс кышнооссэс кузьыменэркияллязы? Кузпалэнызсоос 4 нылпи будэтӥзы. Ваньзы ужасесь,зӥбытэсь. Жаль, одӥг гинэ пиез дасо арталэсь азьло инсульт бере пограз.Наталляпай туж куректэ вал со пумысен,пизэ но, кензэ но туж жалялляз, быгатэмъязюрттыны тыршиз. Нош кӧня ке ар талэсьазьло сое ассэ но лек висён кырмиз - синусиз, дыр, шуисез но вал. Операциослэсьтыса, пыктоссэ кӧня ке арлы вормиз.Жуммиз ке но, пальпотонэз ӧз кысы - тужтыршиз на эшъёсыныз ӵош калыке потаны.Берлозэ Наталья Пугачёва Брангуртысьпесянайёсын ӵош кырӟаз аслаз гуртаз 12-тӥ июне - Россилэн нуналызлы сӥземужрадын. Но висьыса но калыклэсь ӧзпалэнскы, дораз пырасьёсын вераськынытыршиз. НатальяПугачёвалы кулӥз 26-тӥ октябре - 2 нуналгинэ 84 арессэ тырмытытэк. Со сярысь иворбыдэс Россие вӧлмиз. Соцвотэсысь бамазкайгыремзэ вераз Удмуртилэн ТӧроезАлександр Бречалов но пӧртэм улосъёсысьтуж трос адямиос, кинэ со аслызсинмаськытыса вуттӥз. -Наталляпай - зэмос удмурт кышномурт,песянай - ужась, кырӟась, пальпотӥсь, -шуиз келяськонын шаерысьтымы культурая министр Владимир Соловьёв. - Со пыраклытодэ кылёз чебер адями сямен. Кизилилуыса но, со ӧз валалля данъяськонэз,пайда поттыны выронэз. Со гинэ ӧвӧл - эшъёсыныз ӵош вордӥськем гуртаз черкӝутыны юрттӥз. Та черкын чирдыса келязы Удмуртиысь калык артисткамес, дунне песянаймес - мусо Наталляпаез - шайвылэ. Но солэн сюлэм шырытэз но югыт пальпотонэз озьы гинэ уз вунэ - сое уз воштэ выльёсыз, пӧечи, брангурт бабушъёс. Нялтас вераса, Интернетын, Наталья Пугачёваез буре вайыса, ялэмын Брангуртысь песянайёслэн коллективзылы нимзэ берыктыны курыса петиция. Мон гожтӥськи ни, нош тӥ? Зинаида Рябинина | Улон-вылон |
Виталий Пронин Федерал парламентлэн 2-аз ик палатаосаз ужрадъёс чакламын 19-тӥ октябрьысен 22-тӥ октябрёзь.Кун Думаын гинэ уз радъяське Удмуртилы сӥзем нуналъёс. Туннэ, кылсярысь, федерал парламентлэн вылӥ палатаяз ортчиз “Час субъекта” ужрад. Таяз радэ со сӥземын Удмуртилы.Элькунмылэн Тӧроез А. Соловьёв, Кун Кенешлэн Тӧроез В. Невоструев сенаторъёслы ивортӥзы Удмуртилэн улэм-вылэмез сярысь. Соос шуизы: куд-ог проектъёсты быдэстыны Удмуртилы федерал юрттэттэк секыт луоз.Кӧня ке нунал куспын асьмелэнъёс федерал кивалтӥсьёсын кенешозы тазалыкез утён,калыклы улон-вылонын юрттэт сётон, АПК, культура удысъёсысь ужпумъёс сярысь. Котрес ӝӧк сьӧрын сэрттозы-пертчозы, амалъёсты улосмылэсь бюджетсэ узырмытыны луоз. Озьыен, элькунмылэн федерал центрен кусыпъёсыз эшшо юнмалозы.Федерал парламентлэн 2-аз ик палатаосаз ужрадъёс чакламын 19-тӥ октябрьысен 22-тӥ октябрёзь. Теги: Удмуртиезазинтон | Улон-вылон |
Виталий Пронин Азинске «Приволжье» зонаысь куинетӥ зонае пырись футболэн шудыны яратӥсь командаос пӧлын ӵошатскон.Валлян Ижысь «Зенит-Ижевск-Д» командамы пумиськылӥз Саратовысь «СДЮСШОР-Сокол» командаен. Быдэс шудон ӵоже ӟырдыт нюръяськон мынӥз. Озьы ке но вормисьёс ӧз шараяське. Нырысетӥ голэз пумиськонлэн 17-тӥ минутаз асьмелэнъёс пыртӥзы. 8 минут ортчыса, Саратовысь куноос пунэмзэ берыктыны быгатӥзы. Огъя шудон 1:1 лыдын йылпумъяськиз. Та вакытэ Иван Болкисевлэн командаез 14 команда пӧлысь 11-тӥ интыын возиське, вуоно шудонзэс доразы ортчытозы. Куное лыктоз Чувашиысь команда.Валентина ЕмельяноваТуспуктэмез: www.ua-football.com Теги: Иж футбол | Спорт |
Виталий Пронин Туннэ нуналысен пенсиоссы йылӥзы 120 сюрслэсь уно ужась пенсионеръёслэн.2016-тӥ арын ужам пенсионеръёслэн пенсиоссы туннэ нуналысен будӥзы. Кылем ар понна взносъёсты лыдэ басьтыса, Россилэн Пенсиосъя фондэз ужась пенсионеръёслы перерасчёт ортчытӥз (со понна пенсионеръёслы нокытчы вазиськоно, заявление гожтоно ӧй вал). Элькунысьтымы Пенсиосъя фонд ивортэмъя, туннэ нуналысен пенсиоссы йылӥзы 120 сюрслэсь уно ужась пенсионеръёслэн. Ватсэтлэн быдӟалаез ваньзылэн пӧртэм, со потэ кылем арысь уждун но тырем взносъёс бордысь. Но законъя тужгес быдӟымез ватсэт луыны быгатэ 3 пенсионной балл, уксёе выжтыса, со 235,74 манет (туэ 1-тӥ апрельысен одӥг пенсионной балл 78,58 манет луэ). Елена Рябина Туспуктӥз А. Горбунов Теги: арлыдоос | Улон-вылон |
Виталий Пронин 21-тӥ феврале пусйиськомы Анай кыллэсь калыккуспо нуналзэ. Удмурт шаер, удмурт калык та дано праздникез пусъёнэ арысь аре мыло-кыдо пыриське. Туэ но чакламын пӧртэм ужрадъёс. Кылсярысь, та нуналэ ик Ижысь "Столица" вуз каронъя центрын удмурт журналист Вероника Ваулина усьтоз лингво-писпузэ: солэн "куаръёсыз" вылын гожтэмын луозы удмурт кылын кылъёс, нош мукет палаз соос пусйиськозы ӟуч кылын. Со сяна, та нуналэ ик Ижысь Эшъяськон юртын йылпумъянъёс лэсьтэмын луозы "Анай кыл, мон тонэ утисько!" ӵошатсконлы. Огъя вераса, Анай кыллэн нуналаз ортчытыны чакламын пӧртэм пумо ужрадъёс.Туспуктэм вылын: "Мынам Удмуртие" телерадиокомпаниысь журналистлэн В. Ваулиналэн кичӧлтэмезъя дасям кыл-писпу.Елена Тугашова Туспуктэм: В. Ваулина Теги: анайкыл удмуртлык | Иворъёс |
Виталий Пронин Вуэз дасянъя «Ижводоканаллэн» «Кама-Ижевск» станцияз выль сооружениос пукто, соос вуэз чылкытатыны, пайдаёгес ужаны юрттозы. Соос пуктӥсько Россилэн Президентэныз Владимир Путинэн ӵектэм «Экология» нацпроектэз улсын. Лэсьтӥськон ужъёс йылпумъяськизы ке, «Ижводоканалын» вуэз кӧня ке пол уже кутыны луоз. Соку инкуазез чылкытгес возиськоз. - Ужъёс графикъя мыно, - вераз «Ижводоканаллэн» кивалтӥсезлэн воштӥсез Альберт Ромашко, - гужем шуг-секытъёс кылдылӥзы вал, али ваньмыз тупатскиз. Проект улонэ 3 ар ӵоже пыӵалоз, со понна 500 миллион манет пала кулэ луоз. УД Теги: водоканал | Иворъёс |
Виталий Пронин Шаерамы 3-7 аресъем нылпиосын 23 сюрс семьяос3-7 аресъем нылпиослы толэзьлы быдэ выплатаос сярысь закон пыӵаны кулэ вал туэ 1-тӥ июльысен. Ёрмись семьяос та юрттэтэз ӝоггес мед басьтозы шуыса, Президент В. Путин куриз сое толэзьлы вазьгес быдэсъяны кутскыны — 1-тӥ июньысен. Куриськонъёсты кутозы капчиятэм амалъя — Россиысь кун услугаосъя огъя портал яке МФЦ-ос, яке калыкез улон-вылонын утёнъя кун ёзъёс пыр (улон интыя). Куриськон сяна, нокыӵе документъёсбичано уз луы ни. Калыкез улон-вылонынутён политикая но ужъя министерствоысьспециалистъёс кулэ луись справкаостыпӧртэм ведомствоослэсь асьсэоскурозы-шедьтозы. Та выплатаез басьтозы сыӵе семьяос, кытын адямилы быдэ доход улыны тупатэм минимумлэсь ичигес люкаське (9 сюрс 992 манетлэсь ӧжытгес). Толэзьлы быдэ тыриськоз 4 сюрс 982 манет. Сётӥськоз со нылпилы быдэ. Юрттэт висъяськоз, туэ вань толэзьёсты лыдъяса. Куриськон али ик гожтыны мылкыд карисьёс лачак ни, но соосты кутыны кутскозы 1-тӥ июньысен гинэ. Таӵе юрттэт сётӥськоз шаерысьмы 23 сюрслэсь ятыр нылпиос понна. Елена Никитина | Улон-вылон |
Виталий Пронин УдмуртилэнТӧроез А. Бречалов элькунамы кылдэмюгдур сярысь вераз; «Гуртадями - 2019» конкурс азинтӥське; Вуоноарын трос нылпи будэтӥсь семьяос поннакуд-ог ӟеч воштӥськонъёс луозы. Кылсярысь,сыӵе семьяосысь вань нылпиосты школаындунтэк сюдозы, азьвыл таӵе луонлыксывал ёрмыса улӥсьёсызлэн гинэ; Тӧршорын - «Ижевск мари» огазеяськонлэнкивалтӥсез Николай Ямаков; Таберебадӟым шулдыръяськонъёс одӥг полкутӥськись пластик посудатэк ортчылозы; Сю сюрес - Красногорск ёросысь Тэмышын 6 коркан 11 мурт улэ. Ижысь41 лицейысь дышетӥсьА. Вахрушева МоскваысьПравительстволэсь грантсэ басьтӥз; | Иворъёс |
Виталий Пронин 1-тӥ сентябрьысен Камбаркаетӥ пассажиръёсты нуллозы 2 маршруткаос. Кыдёке-а, матэ-а мыноно, татчыозь калык пыдын ветлӥз яке такси ӧтьылӥз. Калык куремъя городлэн администрациез огкыл гожтӥз огеныз ужбергатӥсен — озьы сюресъёс вылэ потӥзы 2 «Фиатъёс». Отын тахографез вань, ГЛОНАСС системае пыремын. Машинаен ветлэм понна 20 манет дун пуктэмын. Расписанизы ӧвӧл на, но пумен валамон луоз, кыӵе вакытэ кыӵе остановкае тросгес калык люкаське. Городэн кивалтӥсьёс туж оско, камбаркаос маршруткаен, таксиен сярысь, ӵемгес ветлозы шуыса. Пайдаез ӧз луы ке, ужбергатӥсь ужамысь дугдоз. Теги: гуртулон ёросъёс иворъёс | Иворъёс |
Виталий Пронин Берло дыре ӵемгес но ӵемгес чузъяськыны ӧдъяз «ПорозМафи» огинлэн (группалэн) нимыз. Кытысь-марысь кылдӥз со? Кин отчы пыриське, кин солэсь ужзэ бергатэ? Та юанъёсылы валэктон шедьтон вылысь «ПорозМафи» группаысь кинэ но сое «быжтӥз» кырми - юанъёсын ёртӥ.- Ми вить кузя, - мусо пальпотэ группаысь одӥгез мыло-кыдоез пияш Вова Вахрушев. - Котькудӥзлы нимысьтыз удыс висъямын. Кин кырӟан гур пуктэ, кин кырӟа, кин калыкез шулдыртэ-гочатэ. Диджеймы - Игорь Гуменников. Со вордскемын Шаркан черкогуртын. Нош ми - Дима Софронов, Лилия Кондратьева, Мария Корепанова но мон - вордскемын но будэмын Шаркан ёросысь Пороз гуртын. Ваньмы одӥг школаын дышетскимы, вань ужез дэмен быдэстӥськомы вал: кыӵе ке шулдыръяськон ужрадэ пыриськоно-а, школамылэсь данзэ кыӵе ке олимпиадаын утёно-а - котьку ӵош.Вова Вахрушев борды итӥське Игорь Гуменников:- Мон порозъёс пушкы капчиен пыри. Сцена вылын - нылпи садысен. «ПорозМафи» группаын мон крезьгур понна кыл кутӥсь. Кызьы кыстӥськыны ӧдъяй крезьгур дуннее? 2005-тӥ арын кылдӥз кырӟан гожъянъя компьютер программае, озьы та уже выйи. Нош 2006-тӥ арын Шаркан черкогуртысь культурая юртын ортчиз диджейёс пӧлын ӵошатскон. Мон отын вормисе потӥ. Мылкыды ӝутскиз Ижын но кырӟанъёсме бергатыны-чузъяськытыны. Дышетскыны пыри Удмурт кун университетэ. Отысен тодматски Мишаен, мукет сямен, Omix диджеен. Ӵошеннамы кылдытӥмы «Чип & Дейл» проектмес. Гожъяны кутскимы пӧртэм ремиксъёс. «ПорозМафи» огинмылэн ужаз мыло-кыдо пыриськисько. Туэ гужем ортчем удмурт гуртъёслэн чемпионатазы «ПорозМафи» ваньзэсты азьпалтӥз. Со дырысен митэк уг ортчы ни Ижысь одӥг удмурт ужрад но.Шумпотӥсько: туала егитъёслэн сюлмазы сюрес шедьтӥм. Азьланяз витё тунсыко ужъёс! Наталь Теги: Иж УдГУ Шаркан | Иворъёс |
Виталий Пронин Дунне чемпионатын шведъёс вормизы Швейцарилэсь хоккей командазэ, ивортэ Интерфакс. Матч йылпумъяськиз 5:1 лыдэн. Озьыен, Швеция 9-тӥзэ дуннелэн чемпионэз луиз ини.США-лэн командаез, фин хоккеистъёсты вормыса, куинетӥ инты басьтӥз. Россилэн сборноез американецъёслы 3:8 лыдын келяз.2013-тӥ арын дунне чемпионатэз ортчытӥзы Швеция но Финляндия.Туспуктэмез: eurosport.ru Теги: хоккей Чемпионатмирапохоккею-2013 Швеция | Иворъёс |
Виталий Пронин Туэ пусйиськомы Быдӟым ожын вормем дырысен 74 ар тырмонэз. Али Удмуртиын быдӟым праздникез радъяны юрттӥсьёсты – волонтёръёсты - утчало. Ӟеч уже пыриськыны быгатэ котькудӥз 14 ареслэсь бадӟым мурт. Со юрттӥськыны быгатоз пӧртэм ӧръёсъя: ветеранъёсын ужан; «Вунонтэм полк» акция; трибунаосын ужан; «Георгиевская лента» акция; «Случайный вальс» акция; «Красная гвоздика» акция; туспуктылӥсь 15-тӥ апрельысен волонтёръёсты дышетон мытэмын луоз. Соосын психологъёс, югдурез утисьёс ужалозы. Волонтёр луон понна пусйиськоно но анкета гожтоно ВолонтерыПобеды.рф сайт пыр. Та сяна, элькунын «Дела Победы» акция мытэмын луоз на. Котькудӥз история борды йӧтскыны, ӟеч уж лэсьтыны быгатоз. Со понна «ВКонтакте» вотэс бамады #УдмуртияДелаПобеды хештэген туспуктэм поттоно, кызьы тӥ ветеранъёслы юрттӥськоды. 15-тӥ апрельысен волонтёръёсты дышетон мытэмын луоз. Соосын психологъёс, югдурез утисьёс ужалозы. Волонтёр луон понна пусйиськоно но анкета гожтоно ВолонтерыПобеды.рф сайт пыр. Та сяна, элькунын «Дела Победы» акция мытэмын луоз на. Котькудӥз история борды йӧтскыны, ӟеч уж лэсьтыны быгатоз. Со понна «ВКонтакте» вотэс бамады #УдмуртияДелаПобеды хештэген туспуктэм поттоно, кызьы тӥ ветеранъёслы юрттӥськоды. Ангелина Снигирёва Туспуктэм басьтэмын "Волонтёры Победы. Удмуртия" огазеяськонлэн "ВКонтакте" вотэсбамысьтыз | Иворъёс |
Виталий Пронин Кырӟась, актёр, режиссёр - тазьы шуыны луоз калыккуспо конкурсъёслэн лауреатсы Андрей Свяцкий сярысь. Тодмо кырӟась Удмурт кун филармониын концерт сётӥз. Сцена вылысен чузъяськизы ӟуч, итальян романсъёс, француз шансон, Булат Окуджавалэн кырӟанъёсыз.Андрей Свяцкий пӧртэм городъёсы концертъёсын вуылэ. Выль интыын мукет сямен малпаськыны кутскиськод, шуэ кырӟась. Ижкаре со нырысьсэ вуиз.Андрей Свяцкий - эрико артист, со нокыӵе театр борды думиськемын ӧвӧл. Но азьланяз мылкыд каре драмая рольёсты быдэстыны. Солы, пе, матын Н. Гогольлэн «Ревизорысьтыз» Хлестаков.Усточи - туж аспӧртэмлыко адями, со котькуд кырӟанзэ кылзӥсьёс доры выль сямен вуттэ. Шӧдӥське, романсъёс артистлэн пуш дуннеезлы матын: соос сыӵеесь ик ненегесь, шунытэсь.- Кырӟан пичи дырысен сюлмам пыӵаз. Изён гуръёс интые песянае мыным романсъёс кырӟалляз. Куинь-ньыль аресысен ини, асме артист кожаса, пукон вылэ султӥсько но ӵыжы-выжыосылы концерт пуктылӥсько вал. Романсъёсты итальян кылын но быдэстӥсько, соос маин ке но ӟучъёсызлы кельшо. Туж яратӥсько поляк кылын кырӟаны, малы ке шуоно атае выжыезъя поляк, - вера Андрей Свяцкий.Оген кырӟась артистлы уката но секыт, дыр, тодмотэм коллективен концерт дасяны. Нош филармониысь «Зарни крезь» оркестрен Андрей Свяцкий огкыл туж ӝог шедьтӥз.Учкись Наталья Жуйкова филармониын ортчылӥсь концертъёсы ӵемысь вуылэ, артистлэсь оркестрен мыло-кыдо ужамзэ соку ик шӧдӥз:- «Зарни крезь» но Андрей Свяцкий кема ӵош ужамын кадь ини, ӝыт туж шулдыр пӧрмиз. Та кырӟасьлэсь Иже вуэмзэ тодыса, билет басьтоно кариськи. Артистлэн репертуарез туж кельшиз, калыклы матын луись гуръёсты туж аспӧртэмлыко быдэстӥз.Артистлэсь кыӵе луэмзэ кичабонъёсъя дунъяны луэ. Филармонилэн залаз пукисьёс та ӝытэ киоссэс жалятэк чабизы.Ангелина Снигирёва, Удмурт кун университетын дышетскись. Теги: Удмурткунфилармония | Лулчеберет |
Виталий Пронин Адямилэн тазалыкез секыт дыръя сое котькыӵе больницаын эскерыны кулэБадӟым кайгу кожиз семьяямы. Туэ шӧдтэк шорысь кулӥз Дмитрий Стрелков. 32 арес вал. Атайтэк кылизы 2 аресъем пиез но 8 аресъем нылыз. Эмъясьёс ялӥзы: тыосыз борды пневмония ӝабырскем. Нош сюлэм уг оскы. 1 арня ӵоже ӝуаз ук пимы, вынмы. Тани кызьы со луиз.1-тӥ апрель. 3 час ӵукна. Дима юнме шорысь шугектӥз: ӧскыны кутскиз, кӧтыз борды кырмиськиз, улэпкын вандо кадь, сокем вӧсь, пе. 6 час котырын ӝог юрттэт сётӥсьёсты ӧтимы. Вӧсьсэ капчиятӥсь 2 укол пуктӥзы но кошкизы. Но Дималы капчигес ӧз луы. Соку пимес, машинаямы пуктыса, нуимы Ижысь автозавод больницае. Куризы кызьзэ, вирзэ анализ лэсьтыны, рентген, УЗИ пыр потыны, гумы ньылыны. Кык берлоез пыр ортчыны, вӧсьлы чидатэк, со воксё ӧз быгаты. Кызьзэ но сётыны ӧз пӧрмыты - ветлэмез уг луы. Шока секыт. Тыосыз котырын вӧсь, пе. Нош ик кык укол пуктӥзы но хирург доры ыстӥзы. Таид кушетка вылэ выдыны косӥз, учко, пе. Но Дима выдыны ӧз быгаты. Соку эмъясь куаретӥз: уг луы ке, дорад берт. Паймыса потӥм. Доре кошкон азьын эмсузэрлэсь юамы: кыӵе эмъюм сётъяно. Кеторол укол, пе, пуктылэ, висись интыяз йӧ лякыса возе. Озьы ик каримы. Но Дималы эшшо уродгес луиз - ӟырданы ӧдъяз. 2-тӥ апрель. 4 часын ӵукна нош ик жингыртӥмы ӝог юрттэт сётӥсьёслы. Дэри ёрос больницаын куаретӥзы: дорады лыктыны бензинмы ӧвӧл. Асьмеос пимес нуимы. Нош ик куризы кызьзэ. Нош солэн мугорысьтыз нокыӵе вуэз уг поты ни вал. Шугектэмзэ валаса, лэся, Димаез городысь автозавод больницаозь нуыны бензин но шедьтӥзы. Городын серектӥзы гинэ: нош ик, пе, дорамы вуиды шат?Эскеремзы бере ялӥзы: двусторонняя гидротока, усиление бронхососудистого рисунка. Но автозавод больницаысь милемыз нош ик келязы Дэри ёросысьтымы терапевт доры. Пропискады, пе, отын. Районамы больничной лист усьтӥзы ик, бускопан эмъюм юыны косӥзы. Но больницае ӧз кельтэ. Со дыре Дима пыдъёссэ мырдэм кыска ни вал.5-тӥ апреле гинэ больницаысь койкае сюрес усьтӥськиз. Солэсь азьло врачъёс дортӥ весь костаськиз. 6-тӥ апреле Дималы эшшо секытгес луиз. Ӵуказеяз сое реанимация ёзэтэ выдтӥзы. 8-тӥ апреле 6 часын ӵукна жингыртӥзы но ялӥзы: пиды кулӥз...Кинлы оскод таӵе югдурын? Малы больницаын гинэ но пумитало дӥсья? Басьяськыны лыктӥмы кожало шат? Ку быроз кабинет азьысь черод? Малы эмъяськыны косо одно ик пропиская? Эмъясьёс воксё сюлэмтэмесь луизы ни шат? Димаез соку ик больницае кельтыны уг луы вал шат? Сомында дыр ыштэмын!Кинлы вазиськыны паймыса, тӥледлы гожтӥмы, «удмурт дуннеос». Стрелковъёслэн семьязы. Дэри ёросысь Тяма гуртТаӵе гожтэт вуиз редакцие. Кык толэзьлэсь кема кыллиз со ӝӧкын. Ӵапак сомында дыр кулэ луиз Тазалыкез утёнъя министерствоысь специалистъёслы югдурез эскерон понна. Сомында ик дыр сётыны куризы Дэри ёросысь МВД-ын ужасьёс но Прокуратура. Но Стрелковъёслэн вӧсьын тырмем сюлэмзы огезлы но валэктонлы шум уз поты.Оло аслэсьтыз ужасьёссэ утьыны тыршыса, оло мукет муген тазалыкез утёнъя министрлэн воштӥсез Татьяна Дёмина туж чурыт но кӧс кариськиз. Думетын возьыса урмем пуны сямен шорам кеськиз:- Редакция - Дмитрий Стрелковлэн ӵыжы-выжыез шат?! Тӥ со пиосмуртлэн наследникез гинэ но ӧвӧл. Малы ми тӥледлы валэктон сётыны кулэ? «Врачебная тайна» шуэмез кылэмды ӧвӧл шат?Собере небӟизгес ик. Будэтӥз: нимысьтыз комиссия кылдытъямы, югдурзэс эскеримы, йылпумъянъёсты вуттомы Стрелковъёслы. Мырдэм но кызьы одӥг юанлы валэктон сётӥз ик: Дмитрий кулэм тыосыныз сэрен.Татьяна Дёминалэн кинюртэменыз кык чурен гожтэт но редакцие вуиз, ява: «Тазалыкез утёнъя министерство ивортэ, О. Стрелкова вазиськемъя служебной эскерон ортчытэмын. Кузёлы гожтэтэн валэктон келямын».Дэри ёросысь Ренат Гумеров участковой но журналистэз шумпотыса ӧз пумита. Врачъёс вылэ уголовной уж ӝутон пумысен, пе, нырысь-валысь малпаськимы ик. Но бератаз талы пумит кариськимы. Югдурез эскерыса, тодмо луиз уго: Дмитрий Стрелковлы эмъяськыны ӵектэмын вал, но со больницае выдыны пумит кариськиз, фельдшерез дораз матэктыны ик ӧз лэзьы, пе.Участковойлэн гожтэтысьтыз:«Автозавод больницаын Д. Стрелковлы ӧз быгатэ УЗИ но ФГС лэсьтыны, ассэ туж урод шӧдэменыз. Сое больницае кельтыны бадӟымесь мугъёс ӧз шедьтэ.1-тӥ-5-тӥ апреле Стрелков эскериськиз Дэри ёрос больницаын, диагнозэз: перитонит, алкогольная интоксикация. Палатаын инты шедьтӥзы солы 5-тӥ апрельысен, йӧнатӥзы пневмония неуточнённаялэсь. 8-тӥ апреле Стрелков кулӥз. Мугез: двусторонняя бронхопневмония». Таин валче участковоен пусъемын соиз но: «Дэри ёрос больницаын ужасьёслэн янгышсы ӧвӧл. Юрттэт Стрелковлы сётэмын вал. Но кулӥз со «в результате непреодолимой силы». Ӧйтӧд, мар со «непреодолимая сила» шуэмзы. 9-тӥ августэ кутэмын постановление: «Уголовной уж ӝутоно ӧвӧл».Зэм, прокурорлэн воштӥсез Ольга Гулящих мукетсэ шарая:- Участковойёс нырысь-валысь югдурез рос-прос воксё ӧз эскере: врачъёслэсь но, ӵыжы-выжыосызлэсь но юалляськиллямтэ. Карточкаысьтыз висемзэ гинэ лыдӟиллям но буйгаллям. Соин ик, ужзэс йылаз-пумаз вуттыны косыса, Гумеров эшез выльысь кыскамы на. Собере гинэ участковой вуттӥськиз эмъясьёс дорозь. Но врачъёслэсь сьӧлыкъёссэс сэрттыны-пертчыны туж шуг. Гожъямъёссэс лыдӟоно ке, эмъян ужрадъёс кутэмын. Бумага вылэ бератаз но оломар но гожтыны луэ...Прокуратура косэмъя Ренат Гумеров югдурез эшшо огпол эскериз. 6-тӥ октябре кутэм постановлениын пусъемын: «1-тӥ апреле Дэри ёрос больницаын дежурствое кылемын вал С. Васильева. Стрелковъёслэн семьязы жингыртэм бере врач соку ик нырысетӥ юрттэт сётыны дыртӥз. Но Дмитрий эскериськыны пумит кариськиз, ачиз доры эмъясез матэктыны ӧз лэзьы».Отын ик пусъемын: «Дэри ёрос больницалэн операциос лэсьтонъя блокез пытсамын. Отын тупатъян ужъёс мыно. Соин ик С. Васильева но валтӥсь врачлэн воштӥсез В. Кузнецов висисез келязы Ижысь больницае. Озьыен, Дэри ёросысь врачъёс вань кужымзэс понӥзы Стрелковлы юрттон пумысен. Соин ик соос вылэ уголовной уж ӝутэмын ӧвӧл».Дэри ёросысь врачъёс, оло, вань кужымзэс понӥзы ик Д. Стрелковез лулъяны. Но ӵыжы-выжыосызлэн гожтэтысьтызы валамон мукетыз: Дмитриез автозавод больницае ӧз кельтэ, рос-прос ӧз эскере пропискаез городын ӧвӧлэн.Адвокат Олег Юскин дэмла: та югдурын Стрелковъёслы вазиськоно на Следствиея управление. Адямилэн тазалыкез секыт дыръя сое котькыӵе больницае выдтыны но эскерыны кулэ вал уго. Киын полис гинэ мед луоз, пропискаез уг учко.Но Стрелковъёслэн управление мынэмзы ӧз поты. Пимес, пе, берыктэммы уз луы ни...Соосты али валаны луэ. Кин тодэ, оло, ӧжыт катьяськыса, соос быгатозы зэмлыкез шедьтыны.Нош тазалыкез утёнъя министрлэн воштӥсезлы Т. Дёминалы но мукет кивалтӥсьёслы ивортӥськом: Россия Федерацилэн «Ивор вӧлмытон ёзъёс сярысь» законэзъя (39-тӥ статья) редакцилэн вань правоез огазеяськонъёслэсь, кивалтон ёзъёслэсь ивор курыны, соос редакцилэсь куронзэ одно быдэстыны кулэ.Елена Сараматова | Улон-вылон |
Виталий Пронин Оштолэзе вотэсын тодмотэм промо-огин ивор вӧлмытӥз: Кедра Митрей нимо инициативной группа рок-концерт ялэ. Кин озьы Дмитрий Корепановлэн нимыныз шудыны дӥсьтэм? Йыртэмась - Эгралась пост-панк крезьгурчи Роман Садаков. Тӥни кин вылэм.Ромаен пумиським зоро нуналэ: Ижысь огаз студие гитараезлэсь куаразэ гожтыны лыктэм. Али «Мучительный комфорт» группаеныз бичет дасяло. - Рома, мон та дырозь, «Мучкомлэн» концертъёсаз ветлыса, ноку но ӧй малпа, тон Эгралась шуыса... Вера пичияк ачид сярысь. - Оло, сямыя мон кӧня ке удмурт: малы ке возьдаськисько ачим сярысь вераськыны. Таиз нокинлы но тунсыко ӧвӧл кадь. - Ма, тон ӟуч ук. Паймисько: малы Кедра Митрей писатель борды ӝабырскид? - Серемес шудон та. Одӥг эшеным - Кезысь Андрей Беловен, Ass to face группаын кырӟа - малпам ӵошен концерт радъяны. Утчам афишалы меӵкыт кылъёс. Умой кылӥське ук: «Кедра Митрей нимо огазеяськон». Со дано землякмы, мон гажасько сое. Малпай, кыӵе ке Дж. Леннонлы интые, ӝытэз лучше солы сӥзёд. Афишамес 1980-тӥ аръёсысь выллем шрифтъёсын чеберъям. Мыным ярало 80-тӥ аръёс но соку ӝужам рок-культура. Перестройка вакытэ трос группаос вал, рок сярысь фанзинъёс (журналъёс) - самиздат. - Ми тонэн соку вордским. Ми - со поколениысь.- Али егитъёслэн ваньмыз вань, котькытын Интернет. Зэмос андеграунд культура ӧвӧл ини.- Кедра Митрей но эшъёссэ дышетӥсьёслы пумит султытӥз ук: революционер…- Кедра пумысен. Мон уг малпаськы, со кыӵе ке супергерой шуыса. «Светлый путь» ёрос газетысьтымы иворчи Макс Корепанов огпол мадиз: Кедра Митрей Кузонын дышетскыку, со дӥне анаез пыдын лыктэм, нош Митрей эшъёсыз азьын керпотэм но солы ӧссэ ик усьтымтэ. Уг тодкы, зэм-а со… Ортчем концертлэн афишаез.- Нош малы тон, Кедра Митрей кадь ик, огдышем улонлы пумит луид? Кызьы тыныд рок паласькиз?- Школаын дышетскыкум, азбарысьтымы пиос ваньзы рок кылзо вал. «Гражданская оборона», «Кино» выллем группаослэсь гуръёссэс гитараен шудыса пукылӥмы. 2003-тӥ арын агаеным группа кылдытӥм. Собере эшшо тачак коллективъёсын шудэме вань.- «Полумифический, легендарный» (афишаын озьы гожтэмын!) «Мучительный комфорт» кылдӥз…- Мон котьку тунсыкъяськылӥ контр-культураен, ялан выльзэ утчалляй. Трос кылзӥ дуннеысь калыкъёслэсь крезьгурзэс, шуом, Балкан гуръёсты. Нош кырӟанъёслы кылбуръёс гожъясько вал ӟуч кылын. Эшъёсы со кылъёсты англи кылэ берыктыто вал. «Мучкомын» ӟуч сямен кырӟасько, кылбурет бадӟым инты басьтэ творчествоям. Группаямы бас-гитараен шудӥсь Женя Брязгинаез 2008-тӥ арын пумитай. Азьло со нокытын ӧз шудылы, огшоры тусовщица вал. 2014-тӥ арын Женя аслыз группа колӟаз, но концерт азьын группаез куашказ. Соку мон солы юрттӥ: люкай пост-панк репертуар но ми шудӥм сое. Озьы кутским калыке потаны. Мыным кельше, ми Женяен огазьын шуыса (барабанэн шудӥсьмы ӵем вошъяське, али милемын Oshean огинысь Влад). Женялэн вань аслаз стилез. Со сцена вылын мотор адске. - Нош ик-а синкаштэ пилёд? Ярам, рок-кизилилэн валтӥсь тодметэз - кабъёсы тэронтэм луон, валасько. Лыдӟисьёсмы понна кӧня ке тузӥ группаослэсь нимъёссэс вера на. - Killing Joke, Mellakka. Фин группаос пӧлын трос кельшисез: Mellakka, Psyyke, Kaaos, Riistetyt, Teervet Kadet… - О, мон ӵапак фин кылэз дышетӥсько. Kiitos paljon! Тау!Дарали Лели | Улон-вылон |
Виталий Пронин 28-тӥ-30-тӥ куартолэзе Ижкар вӧзысь «Дзержинец» лагерьын нырысьсэ ортчиз «Мынам Удмуртие» фотовидеофест. Туспуктӥз Юлия Булатова Туспуктӥз Руслан Амиров Туспуктӥз Диана Ардашева Туспуктӥз Даниил Глухов ТуспуктӥзПолина Елькина Туспуктӥз Евгения Матросова Туспуктӥз Ольга Миронова Туспуктӥз Елена Огородникова Туспуктӥз Дарья Попова ТуспуктӥзМатвей Сычёв Туспуктӥз Светлана Тронина Туспуктӥз Павел Фурманюк Со огазеяз 40 улосвылысь 150 туспуктӥсьëсты но видео лэсьтӥсьёсты. Со Гуртлэн арезлы сӥземын вал. Туспуктӥсьëс но видео лэсьтӥсьëс 3 нунал ӵоже, мастер-классъёсы пыриськыса, быгатонлыкъëссэс будэтӥзы, выль амалъëсын ужаны дышетскизы, туж трос туспуктӥзы. Лагерь пушкын пӧртэм фотолокациос дасямын вал, отын фотографъёс удмурт модалиосты туспуктӥзы. Уно тунсыко кадръёс пӧрмизы. Со сяна, егитъёс пӧртэм фото- но видеотехникаез эскеризы. Усто туспуктэм лэсьтӥсьёслы фестивальлэн пумаз кузьымъёс люкылӥзы. Кияса ёросысь уддядиос возьматӥзы лымшор удмуртъёслэсь обрядъёссэс, сюдӥзы перепечен. Мария Дмитриева | Иворъёс |
Виталий Пронин Специалистъёс тодамы вайыто, макем пайдаё луо пӧртэм висёнъёслы пумит вакцинаос. Фото: Тазалыкез утёнъя министерстволэн пресс-службаез Вакциналы луыса 1980-тӥ арысен уг пумиськылы ни чача (оспа), шеромиз полиомиелит, кулэсмизы пужыен, кӧтькылен, коклюшен, паротитэн, краснухаен черласьёслэн лыдзы. — Прививкаос пуктылонъя национальной календарьын чакламын, кызьы но ку пуктоно соизлы я таизлы висёнлы пумит вакцина, — шуиз Тазалыкез утёнъя министерствоысь вакцинопрофилактикая валтӥсь специалист Елена Корякина. — Кемалась ӧвӧл списоке пыртэмын коронавируслы пумит вакцина но. Пуктоно-а, ӧвӧл-а прививка — котькуд адями ачиз чакла. Национальной календарья 18 арессэ тырмытэм котькуд адями дунтэк прививка пуктыны быгатэ дифтерилы, столбняклы (котькуд 10 арлы 1 пол), пыэдлы, В гепатитлы, краснухалы (18-25 аресын), кызамаклы (55 аресозь, азьвыл висьылэм ӧвӧл, прививка ноку пуктылымтэ ке). Элина Кумачёва | Иворъёс |
Виталий Пронин Кун Кенеше люкаськылӥз Ижын Удмурт лулчеберетъя юртэз тырмытонъя но азинтонъя ужась группа: «Удмурт Кенеш» огазеяськонлэн исполкомчиосыз но Удмуртилэн Тӧроезлэсь ужзэ быдэсъясьлэн Александр Бречаловлэн советникез Александр Свинин.7-тӥ инвожое Ижын Удмурт лулчеберетъя юрт кылдытон пумысен кун филармониын калык кылзонъёс ортчизы. Нош солэсь азьвылгес калык пӧлын юалляськон ортчытэмын на вал Интернет пыр. Татьяна Ишматова ужась группаез куриз центрлэн пуштросэз пумысен проектэз толэзь ӵоже быдэстыны. «Удмурт дунне» газетлэн редакторез Зинаида Рябинина ивортӥз, кыӵе дэмланъёс вань Удмурт центр пумысен. Кылсярысь, отын мед луозы концерт учкон зал, покчи артистъёслы студия но мукет. Ваньмыз ӧвӧлэз 27 пумо ӵектонъёс. Туннэ нуналлы трос юанъёс кылдо на центрез маин тырмытон пумысен но, нимыз пумысен но.Режиссёр Павел Поздеев вуоно центрлэсь ужзэ 2 ӧръя радъяны дэмлаз. Удмурт лулчеберетэн палэнысь калыкез тодматон понна гинэ медаз луы со - но удмуртъёслы асьсэлы лулчеберетсэс азинтыны луонлык мед усьтоз. Та ӧръёс ог-огзытэк уз азинске, соос котьку валче ужаны кулэ, пусйиз П. Поздеев. Таин быдэсак соглаш луизы Александр Свинин но, люкаськемъёс но. Троссэ малпаськытэ, кыӵе ведомстволэн бурд улаз ужалоз центр. Кивалтӥсь та пумысен сюлмаськоно ӧвӧл шуыса оскытӥз, радзэ, пе, шедьтом. Туннэ нуналлы малпано пуштросэз сярысь.- 3-4 арня куспын юртлэсь ӟечлыксэ ӧнерчиос чаклалозы: кызьы но кытӥзэ тупатъяно, кӧня тыр со усёз, - вераз Александр Свинин. - Собере кутском юртэз тупатъян борды. «Айкайез» но, самодеятельной коллективъёсты но ӝоже ум кельтэ. Ми шуиськомы ке но, татчы бизнесэз но кысконо шуыса, со уг на вера: юрт бизнес-центрлы укшаны кулэ. Но ас кожамы асьмеос вань ужез ум ворме.Наталия Самсонова http://udmdunne.ru/2017/06/udmurt-korka-inty-syuriz-pushtros-kuleh/ | Улон-вылон |
Виталий Пронин Та нуналъёсы тодмо луизы туэ ар понна Удмурт Республикалэн Правительствоезлэн литература удысын премиеныз пусъем писательёс. Элькунамы та премиез висъяны кутскизы 4 ар талэсь азьло шаерысьтымы литератураез азинтон вылысь. Нимысьтыз комиссия эскере тужгес ӟеч произведениосты 4 номинацияя: «Тужгес ӟеч литературно-художественной произведение», «Тужгес ӟеч поэтической произведение», «Драмая тужгес ӟеч произведение» но «Нылпиослы чаклам тужгес ӟеч произведение». Комиссие пыро культура, литература удысысь гажамон адямиос.Туэ конкурсэ дэмламын вал 13 произведение ӟуч но удмурт кылъёсын. Паймоно кадь: драматургияя номинацие ӧз вуы одӥг уж но. Та возьматэ, пьеса гожъян борды писательёс уг басьтӥсько. Драматурглэн ныпъетэз укыр секыт потэ, лэся. Соин ик туэ 2 премия сётэмын вал кылбурет понна. Озьы туэ Правительстволэн литература удысын премиезлэн лауреатъёсыз луизы:- Сергеев Вячеслав Витальевич (веросъёсын «Нить» но «Кам вылын» книгаосыз понна);- Мирошниченко Владимир Алексеевич (кылбуръёсын «Нить непростая живая судьбы» бичетэз понна);- Михайлов Владимир Пантелеевич (кылбурен гожтэм «Ватка палась Ваняос» серемес бичетэз понна);- Бадретдинов Ульфат Шайхутдинович (нылпиослы «Вероника плюс» повестез понна).Секыт-а вал устооссэ бырйыны? Кыӵе шугъяськонъёсын пумиськоно луиз комиссия? Та юанъёсын ми вазиськимы комиссилэн ёзчиезлы, литературоведлы Татьяна Зайцевалы. Литературовед Татьяна Зайцева- Нырысь ик, мон шумпотӥсько, Удмурт Правительство литературалы саклык висъя но асьме гожъясьёслы сыӵе бадӟым премия басьтыны луонлык сётэ шуыса. Но монэ шугъяськытэ: малы ке асьсэос гожъясьёс произведениоссэс конкурсэ келяны уг дырто. Яке кыӵе ке аре сёто, конкурс пыр уг пото но, мылкыдзы куашка. Озьы луыны кулэ ӧвӧл. Нош но нош пыриськоно, выль произведениос гожтоно. Чаклано ке, асьмелэн республикаямы гожъяськисьёс трос. Соин ик конкурс но бадӟым луыны кулэ. Мед вормозы устоосыз пӧлысь устоосыз. Туэ лауреатъёсты учконо ке, мон шумпотӥсько Вячеслав Ар-Серги понна. Со мастер. Со кадь рос-прос гожъяськисьмы асьмелэн али ӧвӧл, шуыны луоз. Нылпи литератураез чаклано ке, гожъясьёсмы воксё ӧжыт. Нош Ульфат Бадретдиновлэн нимтулыз но ужъёсыз кемалась тодмо.Зэм, мон удмурт литература азе бадӟымесь куронъёс пуктӥсько, мынам эшшо но кужмогес удмурт произведениосты лыдӟеме потэ. Но ӵапак та премия ик мед юрттысал тунсыко произведениосты кылдытыны. Малпасько, азьланяз та уж вырӟоз, угось Нациосын ужан политикая министерство кылем арын ялӥз вал нылпиослы выль произведениос кылдытонъя конкурс. Отчы сомында тунсыко ужъёс вуизы! Совето вакытъёсы но гожъяськисьёслэсь мылкыдзэс ӝутыны юртто вал литература удысысь премиос: комсомоллэн премиез, Ф. Васильевлэн премиез. Малпасько, со вакытысь опытэз али но лыдэ басьтоно, - шуэ Татьяна Ивановна.Правительстволэн литературая премиез одӥг адямилы 5 арлы одӥг пол гинэ сётӥськыны быгатэ. Премилэн быдӟалаез: быдэн 50 сюрс манет.Елена Миннигараева | Улон-вылон |
Виталий Пронин Удмуртилэн Тӧроез Александр Соловьёв пыриськиз Татарстанысь Набережные Челны городын ортчем газомоторной эстӥськонлы сӥзем кенешонэ. Пумиськонэ вуылӥз Россиысь Президентлэн Приволжск федерал округъя оскем муртэз Михаил Бабич но. Вераськон мынӥз округысь газозаправкаослэн ужамзы сярысь. Та сяна, кивалтӥсьёс эскеризы газэн ворттлӥсь машинаосты поттон, калыкез нуись-вайись транспортэз газ вылэ выжтон пумысен юанъёсты. Пусъёно: Россиысь 18 улосын газомоторной эстӥськонэн герӟаськем программа ужа. Удмуртия но палэнэ кылемын ӧвӧл. Шаерамы программа ӟеч быдэсъяське - округын 3-тӥ-4-тӥ интыын сылӥськом. 2014-тӥ арын республикаямы 764,1 миллион манет тыр газэн ворттылӥсь 120 техника басьтэмын. Туэ ЖКХ но сюрес лэсьтон удысъёсы 33 выль техника вуоз, федерал бюджетысь 72,4 миллион манет висъямын луиз ке. 8,5 миллионзэ республика ас кисыысьтыз тырыны чакла. Туннэ шаерамы 3 газозаправка вань. Можга но Вотка палъёсын ужа газ нуллӥсь 4 машина. Но та тырмыт ӧвӧл. 2012-тӥ арын 0,59 миллион кубометр газ быдтэмын ке вал, туэ 6 толэзь куспын лыдпус 2,25 миллионозь ӝутӥськиз. Соин ик, кенешизы кивалтӥсьёс, быръёно выль заправкаослы интыос. Ижын сяна, соос мед усьтӥськозы Можга, Глаз но Вотка городъёсын. Бензинэн ӵошатыса, газ котыр ласянь ӟечгес - дунтэм, омырез уг кырсёмыты. Ольга Корепанова | Улон-вылон |
Виталий Пронин Котькуд Гурт шудонъёс ас сяменызы вунонтэм кылё. Таяз учыре спортсменъёсты шуныт пумитаз пурга музъем. Кырӟаны-вераны быгатэменыз сяна, татысь калык спортсменъёс понна но кужмо висиз.ӵошатсконлэн нырысетӥ нуналъёсаз пӧсь вал. Секытэн сётскиз ӝог вамышъян. ӟырдам омырлы луыса куд-ог спортсменъёс йырсазьзэс но ыштылӥзы. Бызисьёсты бурдъязы учкисьёс, соос вамышлы быдэ сылӥзы.- Кужмо ёросъёсын вожвылъяськиськомы бере, куинетӥ интылэсь бездыт медам адске, - шуэ команда понна кыл кутӥсь Геннадий Куснияров. - Ёрос кивалтӥсьёслэсь куронзэс быдэстӥмы. Нырысь ик шумпоттӥзы футболистъёсмы. Бӧрсьысь бӧрсе вань командаосыз вормизы. Кужмо нюръяськизы дэриосын. Шудон 1:1 лыдын йылпумъяськиз, ми понна со зарни медаль вайиз. Трибунаосын пукисьёс, вормонмылы шумпотыса, эшшо зол чабо. Дуннелэн чемпионатаз кадь, футболистъёс но учкисьёслы тау каризы.Отӥяз пургаослэн вормонъёссы уноязы гинэ. Ёросысь кивалтӥсьёс ыбылӥськонын нырысетӥ луизы, 400 метре бызьылонын 3-тӥ инты басьтӥз Валерий Бегишев. Чутысагес бызиз ке но, медальзэ эшъёсызлы ӧз сёты. Валерий Бегишев кемалась ик ӧвӧл Россилэн чемпионатысьтыз вуэмын. Спортъя мастере кандидат Россиын 7-тӥ инты басьтӥз. Кызьы пусъе ачиз спортсмен, 100 метре бызён капчигес сётске ке но, 400 метре ӵошатсконын басьтэм медальёсыз тросгес. Брангуртысь пияш та вакытэ тырше Пичи Пургаысь спортъя нылпи школаын тренер луыса, дышетске на Ижысь гурт хозяйствоя академиын.Пургаослы зарнияськыны юрттӥзы озьы ик гира ӝуткасьёс Николай Семёнов но Андрей Липин, канат кыскасьёс но мукетъёсыз.ӵошатсконъёс пӧртэм интыосын ортчизы. Тужгес но удалтӥз, шуыны луоз, гира ӝуткасьёслы. Соос интыяськиллям кызьпу арамае: тӧл но пельтэ, шунды сиос но уг пыжо. Озьы 19 пол чемпион луиз Дэри ёросысь Николай Мамонтов:- Вормонэлы оскисько ке но вал, кышкай тазалыке пумысен, туэ толалтэ юн сӧсырмыны шедьылӥ. Эмъясьёс монэ Гурт шудонъёсы ветлонлэсь алӥзы, нош сюлэм кыске, дорын пукыны ӧй чида. Ас мылкыд каремея Пургае вуи но зарни медаль басьтӥ.Тужгес секыт омыр вал 1 номеро школалэн спортзалаз. Воргоронъёс татын нюръяськизы но дзюдоен вожвылъяськизы.Дзюдо-пумиськонлы 5 минут сётӥське. Со дыр ӵоже тыбыр вылазы ог-огзэс ӧз уськытэ ке, вормон сётӥське люкам очкоя. Судья «хаджеме» шуыса вуттэ гинэ но, спортсменъёс ог-огзы борды ӝабырско. Эгра ёросысь Алексей Мерзляков син куспын сабиз Вавожысь Максим Сабировез. Судья «ипон» (чылкыт вормон) шуиз но, шудон йылпумъяськиз. Со бӧрсьы мукет спортсменъёс кужымзэс мертаны потӥзы. Огзы борды огзы кутскыса но ӧз вуттэ - Камбарка ёросысь спортсмен мат вылын погылляське: суйыз вольтчем. Озьы нюръяськон кутскыса но ӧз вутты - йылпумъяськиз.Пургалан ортчем Гурт шудонъёс возьматӥзы: спортэн эшъяськод - тазалыко луод. Та черкогуртэ выль стадион пуктэмзылэсь азьло ик гуртоос быдэс семьяосынызы мугорзэс кыдатылӥзы. Соинтэк-а татысь «Италмас» нылпи садэ ветлӥсьёс туэ вормисе потӥзы шаерамы ортчем спартакиадаын. Кызьы пусйиз садлэн кивалтӥсез Екатерина Корепанова, пиналъёс быдэс ар ӵоже мугорзэс кыдато, анай-атайёссэс сьӧразы кыско.Пичиысен мугорез кыдатон татын сяме пыӵамын, лэся. Соин но, дыр, таяз учыре пургаос котькинлэсь кужмо вал.Валентина Емельянова. Туспуктӥз Владимир Беломорских. | Улон-вылон |
Виталий Пронин «Ижысь винтовка» ӵошатсконэ 200 пала воргоронъёс но егит пиос люкаськизы. Вожвылъяськонлы дунъет сётыны вуылӥзы Россиысь биатлонъя сборной командалэн валтӥсь тренеръёсыз Александр Касперович но Владимир Барнашов. Россиысь биатлонъя сборной командалэн валтӥсь тренерез Александр Касперович.Кылем пятницае но субботае нимаз бызьылонын воргоронъёс 20 иськемез ортчизы, егит пиос - 15 иськемез, ӵошатскон йылпумъяськиз арнянуналэ спринтъёсын. Монэ шумпоттӥз: арнянуналэ А. Демидов нимо спорткомплексэ трос учкисьёс люкаськемын вал. Россиысь дано спортсменъёсты, стадионэтӥ ортчыкузы, юн кичабонъёс пумитазы. Семьяосынызы лыктэмын вал Пичи Пурга, Шаркан, Ува, Можга ёросъёсысь висисьёс.Арлы быдэ та ӵошатсконъёсы вуылэ Ува ёросысь Петропавлово гуртысь Валентина Яковлева. Таяз учыре но ӟуч но удмурт флагъёсын вал, спортсменъёслэсь кинюртэмзэс бичаз. Нош Шаркан ёросысь «Исток» огазеяськонлэн кивалтӥсезлэн Фаина Ефремовалэн биатлонэз телевизор пыр гинэ учкыса кӧтыз уг тыры. Сэзь спортсменъёсын, оло, удалтоз на, пе, ӵош патретэ но пуксьыны. Биатлон учкыны гуртысь но вуо.Нимаз бызьылонын воргоронъёс полын вормисе потӥз Тюменьысь Александр Логинов: чылкыт ыбылӥськиз, ӝог бызьылӥз. 2-тӥ но 3-тӥ интые потӥзы Красноярскысь Тимур Махамбеков но Пермь улосысь Сергей Клячин, ыбылӥськонын огпол янгышаса. Удмуртиысь Александр Поварницын чылкыт ыбылӥськиз ке но, 5-тӥ интые сяна ӧз шедьы. Тросэз учкисьёс висизы Санкт-Петербургысь Дмитрий Малышко понна. Берпуметӥ ыбылӥськонын янгышаз но 9-тӥ интые кылиз. Егит пиос пӧлын чылкыт ыбылӥськисьёс ӧй вал, нош вормисе потӥз Тюменьысь Семён Бей.Тужгес учкымон вал спринт. Таяз учыре Дмитрий Малышко вормонзэ нокинлы ӧз сёты ни. Ыбылӥськонын 1 пол янгышаз ке но, нырысетӥ луиз. Ижысь учкисьёсты шумпоттӥз Александр Поварницын чылкыт ыбылӥськеменыз но 6-тӥ интые шедеменыз. Егит пиос пӧлын вормисе потӥз Тюменьысь Сергей Демичев.- Нимаз бызьылонын кезьыт куазь вал, нош арнянуналэ шуныт кариськиз, Европаын выллем, - шуэ Дмитрий Малышко. - Спринтын стартэ 40-тӥ потӥ ке но, куас сюресъёс шуге-леке ӧз вуттэ. Туэ ар мон понна бадӟым эскерон выллем луэ: дуннеысь но Европаысь ӵошатсконъёсын вал ни, табере тани «Ижысь винтовкаын» кужымме эскерисько. Но мон уг ӝожтӥськиськы, таӵе вошъяськонъёс спортсменэз кыдато гинэ. Нырысетӥ 6 инты басьтэмъёс.Д. Малышко вормонэзлы шумпотэмын ке, А. Поварницын паймемын каллен бызьылэмезлы.- Одӥгез буйгатэ: кыказ ик стартын чылкыт ыбылӥськыны быгатӥ, нош ӝоглык вуыны кулэ, - азьланезлы оскыса, вера Удмуртиысь спортсмен. - Мон дышемын чурыт лёгем куас сюрес вылтӥ бызьылыны. Дуннеысь яке Европаысь биатлонистъёс пӧлын кужмо нюръяськоно луоз. Мон азьын мукетыз ужпум но сылэ на: дуннеысь студентъёслэн Универсиадаязы но военнойёслэн шудонъёсазы вормисьёс пӧлы шедёно. Нимысьтыз тау карисько «Ижысь винтовкаез» учкыны лыктэмъёслы, соос ӧй ке луысалзы, 6 кужмоез пӧлы но ӧй шедьысал, дыр.Ортчем ӵошатсконлы дунъет сётӥз Россиысь биатлонъя сборной командалэн валтӥсь тренерез Александр Касперович:- Та ӵошатсконын вормисе потэмъёслы Европае сюрес усьтӥське, туэ но та сямлэсь ум куштӥськиське. А. Логинов, Д. Малышко, А. Поварницын, А. Слепов, П. Пащенко, Т. Махамбеков. Дуннеысь кубок понна нюръяськон сярысь ке верано, воргоронъёслэн командаязы трос воштӥськонъёс ӧз ортче. Тренеръёслэн кенешемзыя командае кельтӥмы Евгений Гараничевез. Нылкышноос понна бызьылозы Татьяна Акимова, Ольга Подчуфарова, Екатерина Глазырина. Соос борды итӥськизы Европаысь ӵошатсконъёсын вылӥ инты басьтэм Ульяна Кайшева но Ирина Услугина.Валентина Емельянова | Улон-вылон |
Виталий Пронин «Мынам Удмуртие» радиолэн «Эктоника» проектэз Россиысь «Радиомания» конкурсын жюрилэсь нимысьтыз дунъет басьтӥз калык культураез азинтэмез понна. Таӵе приз нимо-дано конкурсын нырысьсэ сётӥське. Влад Горжак.: Ми понна дуно вал сцена вылысен чузъяськем кылъёс: тӥ калык культура шоры учконъёсты, стереотипъёсты тӥяды.Али та проектэз азинто крезьгур сурасьёс Влад Горжак но Алексей Анкудинов, «Эктоника» радиоэфирез нуисьёс Пётр Пушкин но Вероника Ваулина, со сяна, проектэ мыло-кыдо пырисько тодмо егит артистъёс. «Эктоника» улсын кылдо выль кырӟанъёс.- Ми понна дуно вал сцена вылысен чузъяськем кылъёс: тӥ калык культура шоры учконъёсты, стереотипъёсты тӥяды, - вера Влад Горжак. - 2008-тӥ арын ми доры вазиськиз тодмо культреггер Павел Поздеев но дэмлаз удмурт кырӟанъёслы миксъёс лэсьтыны. Со дыре ми тодмоесь крезьгур сурасьёс вал ни - Россиысь «Турбомода», «Руки вверх» группаосын кусып возьылӥм.Нырысь «Эктоника» удмурт егитъёслы дискотекаос ортчытъяны кутскиз, собере проект выль но выль инвисъёсты усьтылыны ӧдъяз. Али «Эктоника» шуиськод но, соку ик син азе пуксё пӧртэм гуртъёсын туала дискотекаос, пель сьӧрын чузъяськыны кутско туала удмурт трекъёс, удмуртарняосы ӝытсэ «Мынам Удмуртие» радиоын нуиськись «Эктоника» передача.Азьланяз «Эктоника» малпа радиоэфирзэ паськытатыны, али со 2 час ке, луоз 3. Озьы ик со егит кырӟасьёслы будыны юрттоз. Кызьы вера Влад Горжак, али юалляськон мынэ, кин егит кырӟасьёс пӧлысь «Элькуновидение» конкурсын кельшиз. Собере со кырӟасьлы выль кырӟанъёс гожъяны юрттом, концертъёсы кутылом.Алина Петрова Туспуктэм: vk.com/ektonika Теги: Дарт Егитъёс Крезьгур | Улон-вылон |
Виталий Пронин Удмурт дуннеысь» Вера Штыкова шахматэн но шашкиен вань «тушмонъёссэ» капчиен вормиз но кыказ ик ӵошатсконын 1-тӥ инты басьтӥз!Кылем пятницае Ува посёлокын ортчиз Удмуртиысь журналистъёслэн спартакиадазылэн шахматъя но шашкия этапъёссы. Ӵошатсконэ пыриськиз 10 команда. «Удмурт дуннеысь» Вера Штыкова шахматэн но шашкиен вань «тушмонъёссэ» капчиен вормиз но кыказ ик ӵошатсконын 1-тӥ инты басьтӥз!Урод ӧз шуды туспуктылӥсьмы Владимир Беломорских но. Озьы командаен огъя зачётын милям командамы шахматъя 1-тӥ интыын, шашкия - 3-тӥын. Мукет интыосты куспазы люкизы Ува, Алнаш, Пичи Пурга, Вавож ёросъёсысь газетчиос но Печатья но ивор вӧлмытонъя агентствоын ужасьёс.Зинаида Кириллова Теги: удмуртдунне | Спорт |
Виталий Пронин Мар каро вал вашкала вакытэ пересьёс нунал воштӥськем (выль ар вуэм) бере. 02.01 - гурлы, няньлы тау кароно.03.01 - корка утисьлы тау кароно.04.01 - гид утисьлы тау кароно.05.01 - пудо-животлы тау кароно.06.01 - нэнэй-дядяйлы тау кароно.07.01 - нылпилы тау кароно.07.01-18.01 - вожояськон (пӧртмаськон), тунаськон вакыт.18.01 - вожо уллян. Йӧ вылын тылсконо.19.01 - куинь ошмесысь улэп ву ваёно.20.01 - нюлэсмурт кужым кузьма. Капкатӥ потыку, пытьыез сурано.21.01 - сӥль сиён нунал.22.01 - мунчое ньылпу вайёсын пыроно.26.01 - тол дядяй медаз шедьты шуыса, гур вылысь васьканы уг яра. Сое кышкатон амал шедьтоно. Дырпус лэсьтэмын Ува ёросысь шаерчиен В. Траткановен. Теги: Выльар | Улон-вылон |
Виталий Пронин Телефонэ кылдытӥм «Dart: ватсам дунне» ватсэт. Тае телефонады пуктыса но со пыр газетэз лыдӟыса, куд-ог суредъёс улӟозы. Кызьы со ужалоз?Туала технологиос туж зол азинско. Ваньмыз сьӧры вуттӥськыны секыт. Берло дыре туж чаляк вӧлмо VR но AR амалъёс. VR (virtual reality, виртуальная реальность) - сыӵе амал, куке юромо лэсьтэм очки яке йыре понон дӥсяса, адями малпам, «виртуальной», дуннее вуэ. Нош AR (augmented reality, дополненная реальность) кӧня ке мукетгес: таиз амал телефон камера яке кыӵе ке но очки пыр дуннее маке ватса, шуом, улонысь кыӵе ке арбери борды мар ке но суреданы луэ, нош газет бамысь туспуктэм «улӟыны» быгатэ: камераез туспуктэм вылэ пуктӥд ке, суред вылын кыӵе ке но видеосуред шудыны кутскоз. Таиз амал мыным тужгес но тунсыко потэ. Сое умойгес валан, аслым но дышетскон понна мон «Дарт» газетлы нимысьтыз приложение лэсьтӥ, угось удмуртъёс котькытын но азьпалан луыны кулэ.Мон ачим аndroid-разработчик луыса ужасько бере, та приложение аndroidлы гинэ лэсьтэмын. Нырысь ик приложениез Google Play магазинысь кыскыны кулэ, сое таӵе нимызъя шедьтыны быгатоды - «Dart: ватсам дунне». Собере со ватсэтэз усьтоно, «кутсконо» нимо бадӟым кнопкаез адӟоды, ӟибе сое. Усьтӥськоз камера. Собере газетысь туспуктэмъёс вылысь тӧдьы D пусэз шедьтэ. . Озьыен, та туспуктэм пушкын ватэмын видео. Телефондылэсь камеразэ суред вадьсы пуктоно. Кӧня ке дыр ортчыса, со суред «улӟыны» кулэ. Вераны кулэ, телефонды одно ик интернетэн герӟаськемын луыны кулэ, сотэк приложение уз ужа. Со сяна, ки улады одно ик улэп газетты луыны кулэ.Али приложение видеосуредъёсын гинэ ужаны быгатэ, азьланяз, малпасько, сое мукет медиа-контентэн но ужаны дышетом: Интернет чӧлсконъёсын, аудиоен но мукет. Озьы ик, пӧрмиз ке, та ватсэтэз iOS сӧзнэт вылын ужась телефонъёслы но лэсьтыны быгатом. | Иворъёс |
Виталий Пронин ИЖКАР «Шудо трамвай» 17-тӥ феврале Ижысь ульчаостӥ «Шудо трамвай» ветлӥз. 4 номеро трамвай турлы буёло шаръёсын чеберъямын вал, отчы пуксисьёсты нимаз адямиос шулдыртӥзы, котькуд 15-тӥез трамвае пырись кузьым басьтӥз. «Шудо трамвай» та нуналэ калыкез дунтэк ворттылытӥз егитъёслэн «Россиысь студент отрядъёс» огазеяськонзылы 55 ар тырмемен валче. Таӵе акция ортчиз быдэс Россиын. БАЛЕЗИНО 20 манетэз йылӥз 100 сюрсозь «Россиысь почта» огазеяськонлэн пресс-службаез ивортэмъя, берло толэзьёс ӵоже шаерамы улӥсьёслы ӵем удалтэ лотереяын. Толэзь талэсь азьвыл гинэ одӥгез 3,5 миллион манет утӥз вал, нош кылем арняе шаерысьтымы шуд пуйыослэн лыдзы йылӥз. Таяз учыре Балезиноын улӥсь 20 манетэн басьтэм билетэзлы луыса 100 сюрс манетлы узырмиз. ДЭБЕС Алыны капчигес Кылем ар ужамзылы йылпумъянъёс лэсьтӥзы Дэбес ёросысь тылпу кысӥсьёс. 29 номеро частен кивалтӥсь Александр Щуклин ивортэмъя, 2014-тӥ арын 14 пол тылпу потаз, 3 мурт вӧсь луыны шедиз, 2 машина ӝуаз. 2013-тӥ арен ӵошатыса, лыдпусъёс урод пала берыктӥськемын. Тылпу кысӥсьёс тодэ вайыто: тылпуэз алыны капчигес, бервылъёссэ утялтон сярысь. КИЗНЕР Книга юртын шудон Кизнер ёросысь библиотекаосын ужасьёс мыло-кыдо куто компьютерез. Соос понна 3-тӥ арзэ «Йӧспӧртэм библиография» конкурс радъяське. Ужрадэ ёросысь 18 библиотека пыриськиз, ваньмыз-ӧвӧлэз 30 проект ыстэмын. Вормисе потӥзы Кизнер гуртысь библиотекаын ужасьёс, соос дасяллям шаертодонъя «Милям черкогуртмы» лото, «Вань выжыкылъёс огазеяськизы» библиошудон но Быдӟым Вормонлы 70 ар тырмонлы сӥзем открыткаос. Вормись библиотека дипломен но ноутбукен пусъемын. ПИЧИ ПУРГА Мильым понна - мильым Пичи Пурга ёрос культурая юртысь «Ветеран» клубе ветлӥсьёс Вӧйдыр арняез бадӟым шулдыръяськонэн усьтӥзы. Люкаськем куноосты пумитазы Тулыс но Вӧйдыр. Та ужрадэ ваньмыз лыктыны кулэ вал доразы пыжем мильымен. Тужгес векчи, чильпырась мильым понна быдэс тусьты мильым сётӥзы. Бадӟым шулдыръяськон йылпумъяськоз 22-тӥ феврале Пичи Пургаысь шор площадьын. Куноосты витё ӟуч но удмурт калык шудонъёс, шулдыр концерт но пӧсь мильым. САРАПУЛ Кырӟась ёрос Сарапул ёросысь Сигаево черкогуртысь «Спектр» культурая юртын Атыкай музъемлы сӥзем кырӟанъёсты быдэстонъя фестиваль ортчиз. Ужрадэ 14 гуртысь нимаз кырӟасьёс но 5 ансамбльёс пыриськизы. Артистъёслы дунъет сётӥз зал тыр люкаськем калык. Ансамбльёс пӧлын вормисе потӥз Сигаево черкогуртысь «Гармошечка-говорушечка», нимаз кырӟасьёс пӧлын - Мостовое черкогуртысь Мария Будзило. Ужрадэз ортчытӥсьёс ушъязы егитъёсты, соос туж трос люкаськизы. МОЖГА Вормисьёслы сюрес Иже Кылем шутэтскон нуналъёсы Можга городын ортчиз «Пионерская правда» газетлэн призэз понна куасэн бызьылонъя ёрос ӵошатскон. Ужрадэ пыриськизы 16 школаысь 171 пиналъёс. Нимаз спортсменъёс пӧлын вормисе потӥзы Пазялысь Тимофей Петров но Эвелина Кокарева, Кибъяысь Екатерина Головина но Родион Иванов. Командаос пӧлын висъяськизы Кибъя, Кватчи но Пазял школаос. Вормисе потэмъёс 27-тӥ-28-тӥ феврале мынозы Иже ёрослэсь данзэ утьыны. Пусйыны кулэ, кылем арын можгаос элькунын котькинлэсь шаплы вал. Вавож Комбикормзы асьсэлэн «Горд Октябрь» хозяйствоын ужасьёс пудозэс табере асьсэ доразы лэсьтэм комбикормен сюдозы. Кунгож сьӧрысь ваем техника юрттэ вакчи дыр куспын витаминъёсын узыр сиён дасяны. Гуртысь специалистъёс оско, техника басьтыны кошкем коньдон асдунзэ матысь дыре берыктоз шуыса. 2014-тӥ арын хозяйствоын котькуд скаллэсь 6 сюрс 476 килограмм йӧл люказы, валля арен ӵошатыса, со 500 килограммлэсь ятыр луэ. ДЭРИ Контора интые нылпи сад Та арня шорын Дэри черкогуртын корка пырон ортчытӥзы. Колхоз конторалэсь юртсэ выльдыса, 100 пиналлы чаклам нылпи сад усьтӥзы. Вань на отын мугор кыдатон зал. Отын ик пиналъёс дышетскозы крезьгурез валаны. Табере Дэри черкогуртысь 3 аресысен 7 аресозь вань пиналъёс нылпи садэ ветлыны быгатозы. Валентина Емельянова | Иворъёс |
Виталий Пронин Вавож ёросысь Партчи гуртын арня ӵоже ортчиз этнофутуризмлы сӥзем «Дӧкъя» симпозиум. Солэн емышъёсыныз 5-тӥ августэ тодматскыны вуизы вавожъёс но мукет ёросъёсысь куноос. Этнофутуристъёслэн "Фин-угор шаман оркестрзы но" Ӟозлудысь "Бӧляк" калык ансамбльТуспуктӥз Анастасия ШумиловаЭшъяськон Этнофутуристъёс — Кучыран Юри (Юрий Лобанов), Жон-жон Сандыр (Александр Пушин), Чудья Жени (Евгений Бикузин) — ярато Вавож музъемез. Кузебай Гердлэн вордскем палъёсаз кӧня ке симпозиум ортчытӥзы ини. Ӟеч кусып художникъёс возё Ӟозлуд гуртысь «Бӧляк» калык ансамблен. Кучыран Юри художникез ӟозлудъёс куке но куриллям гуртсылэсь пуссэ суреданы. — 10 арлы чаклам «Сэр но тур» проектсэс этнофутуристъёс ӵапак милям гуртамы 2007-тӥ арын мытӥзы, нош 2017-тӥ арын со ми дорын ик йылпумъяськиз. Соку художникъёс капкаос вылэ суредаськизы, озьы гуртмылэн тусыз воштӥськиз. Али но суредъёс возисько, ми доры куное куриськисьёс трос, капкаос вӧзын ужрадъёс ортчытъяськомы. Гуртъёслы таӵе пумиськонъёс туж кулэ, малпасько. Табере вашкалаез вунэ. Нош таӵе ужрадъёс сое улӟытыны, ортчеменыз кусып возьыны юртто, — вера «Бӧляк» ансамбльысь Елена Рублёва. Симпозиумлэн йылпумъяськонэзлы сӥзем ужрадын этнофутуристъёслэн «Фин-угор шаман оркестрзы» «Бӧлякен» ӵош кӧня ке кырӟан быдэстӥз. Со сяна, художникъёслы юрттӥзы та гуртысь егитъёс но. Мария Садовникова но Александра Лукоянова Вавож черкогуртысь крезьгуро школаын крезен шудыны дышетскемын. Али Маша Ижысь крезьгуръя колледжын дышетске, нош Саша туэысен отын дышетскыны ӧдъя. «Фин-угор шаман оркестр» соослы но инты сюриз — егит крезьчиос этнофутуристъёсын ӵош гимнзэс быдэстӥзы. Куштӥськем арбериослэсь этнофутуристъёс "кырӟась" дукъяосты лэсьтӥзыТуспуктӥз Анастасия ШумиловаБурдоос сайказы Арня ӵоже Удмуртиысь, Мордовиысь но Татарстанысь художникъёс куштӥськем арбериослэсь чебер скульптураос лэсьтӥзы. Тузонӟем вышкыосты, куашкам сандыкъёслэсь люкетъёссэс, сыномем корт тӥрлыкез соос тылобурдоослы пӧрмытӥзы. Симпозиумлэн кураторез Дуэсо Ленар (Ленар Ахметов) — бигер художник — вера: — Вашкала улон-вылонысь кылем арбериос шоры учкыса, син азе пуксиз дукъялэн образэз. Вылаз ик, дукъя симпозиумлэн нимыныз но герӟаськемын. — Та омырвӧто (фантастической) тылобурдоосыз лэсьтӥмы, Кузебай Гердлы сӥзьыса, — пусйиз Кучыран Юри. — Со ачиз но Дӧкъя воршудысь вал. Сопал дуннее Герд кошкиз, вӧсь луыса, сое ыбыса виизы. Ми солы йыбырттӥськом но шуиськом: Гердмы, ми тодэ ум вунэтӥське, кужыммы тонэн герӟаськемын. Симпозиум йылпумъяськыку, тылобурдоос улӟизы. Соосты «сайкатыны» юрттӥзы вавожъёс. Люкаськем калык крезьгураз, пулэсь тылобурдоосты бодыосын шуккылыса, дукъяослэсь бурдъёссэс-быжъёссэс выретыса. Аспӧртэмлыко чузъяськиз Жон-жон Сандыр художниклэн пулэсь лэсьтэм кузь тылыез но. Пулэсь дукъяосты крезьгураса улӟытӥзы вавожъёсТуспуктӥз Анастасия ШумиловаФин-угор но тюрк Этнофутуристъёлэн симпозиумъёсазы, Удмуртиысь художникъёс сяна, пырисько мукет улосъёсысь искусствоен вырисьёс но. Туэ удмуртъёс борды итӥськизы Мордовиысь Юрий Буянкин крезьгурчи, Татарстанысь Ленар Ахметов но Альфия Ильясова суредасьёс. Юрий Буянкин аслыз удмурт ним басьтӥз — Йыро Юртай. Кучыран Юри верамъя, азьло удмуртъёс койыкез йыро нимало вылэм. Та пӧйшурлэн угось бадӟым йырыз, со батыр кадь бадӟым. Мордовиысь ӝужыт воргорон но удмуртъёс понна батыр кадь адӟиське. Йыро Юртай суредась ӧвӧл ке но, крезьгураса аспӧртэм дуннеос кылдытыны быгатэ. Со дано крезьгурчи луэ, «Торома», «Морденс» коллективъёсын шудэ. Со сяна, эрзя кылын нырысетӥ рок-опералэн авторез луэ. Партчиысь Кузебай Гердлы сӥзем музейын ортчем творческой пумиськоназ Йыро Юртай мордва такмакъёсты, гуртъёсты быдэстӥз, рок-операысь люкетъёсты возьматӥз. Казаньысь Альфия Ильясова — художник, Татарстанысь искусство удысысь дано ужась — этнофутуристъёсын 2007-тӥ арысен кусып возе ке но, та дырозь удмурт ним басьтымтэ на. Туэ симпозиуме Удмуртиысь, Мордовиысь но Татарстанысь художникъёс пыриськизыТуспуктӥз Анастасия Шумилова— Мон суредаськись тодосчи, — вера ачиз сярысь Альфия Ильясова. — Мыным пӧртэм калыкъёслэсь культураоссэс эскерыны кельше. Тюрк но фин-угор калыкъёс трос дауръёс ӵоже кусып воземын, ог-огзылы матын улэмын, асьмелэн культураосмы но сураськемын. Симпозиуме лыкыкум, тодэме потӥз, мар асьмемыз огазея, нош маин ми пӧртэмесь. Дукъя — со воршудлэн пусэз. Бигеръёслэн но тотемной пӧйшуръёссы, тылобурдоосы вал, пӧлазы дукъя но. Но удмурт но бигер культураын буёлъёс висъясько, малы ке шуоно ми соосты инкуазьысь басьтӥськомы. Милямыз степь котыртэ, нош татын — нюлэсъёс. Симпозиум ӵоже А. Ильясова дукъялэсь синъёссэ суредаз. Мукет художникъёсын ӵош со видеоарт лэсьтӥз. Сое художник тюрк дуннелы, мифологилы сӥзем мультимедийной проектаз пырытыны медэ. Мон — удмурт! Этнофутуризмлы сӥзем симпозиумъёс Удмуртилэн пӧртэм ёросъёсаз трос аръёс ӵоже ортчыло ини. Художникъёс но музыкантъёс арлы 2 пол люкаськыло, кыӵе ке гуртын арня ӵоже ужало, творчествоязы гуртоосты но кыско. — Этнофутуристъёсын 3 ар талэсь азьло тодматски, со дырысен соослы синмаськемын, — вера Вавож ёросысь шаертодонъя музейлэн кивалтӥсез Ирина Ложкина. — Соослы луыса музейёс выль экспонатъёсын узырмо. Кузебай Гердлэн музеез азьысь тангыра но ӵапак симпозиум дыръя кылдӥз. Нош туэ таӵе тылобурдоос вордскизы — соосты, ми дорысь сяна, нокытысь уд ни адӟы. Мон малпасько, этнофутуристъёс асьмеды тырмыто лэйкатӥсь-буйгатӥсь мылкыдъёсын. Вавож ёросысь Депутатъёслэн Кенешсылэн йырыз Александр Шишкин верамъя, этнофутуристъёс люкаськем калыкез вашкала вакытъёсы вуттӥзы. Дукъялэсь синъёссэ суредаз бигер суредась Альфия Ильясова.Туспуктӥз Анастасия Шумилова— Тау шуэм потэ художникъёслы удмурт выжыосмес берыктэмзы понна, — вераз Александр Александрович. — Этнофутуристъёслэн симопозиумъёсазы ветлыса, шара верам потэ: мон — удмурт! Симпозиумлэн пумаз люкаськем калыкез ческыт ӝукен утялтӥз та гуртысь «Луч» эштос, куноятӥзы клубысь ужасьёс. Нош пулэсь лэсьтэм дукъяос «лобӟизы» Кузебай Гердлэн музей-юртаз. Табере музее лыктэм куноос соосын шудыны быгатозы. Анастасия Шумилова | Лулчеберет |
Виталий Пронин Кылем арня вискын ӟырдыт кенешон радъяськиз «КОМОС ГРУПП» огазеяськон котыр.Та огазеяськонэз валтӥсьёс Андрей Шутов но Андрей Осколков журналистъёслы вазиськизы: югдурез утисьёс, нокинлы ивортытэк, компанилэн ёзъёсаз утчаськон (обыск) радъязы. Югдурез утисьёс ивортэмъя, та ужрадэз ортчытоно луиз бадӟым коньдонэз лушкан учыръёсты шараян вылысь. Валамон, ужбергатӥсьёслы таӵе ужрад ӧз кельшы. Соос мылкыдзэс шараяны дыртӥзы быдэс шаер тыр: Удмуртиын ужбергатонэз кекато, азьмынӥсь огазеяськонъёсты киултыны малпало рейдеръёс.Та нуналъёсы люкаськылӥзы Югдурез утёнъя министерство бордын кылдытэм Общественной кенеше пырисьёс. Соос эскеризы шаерысьтымы предприятиосын ортчытэм обыскъёс пумысен югдурез. Общественной кенешлэн кивалтӥсез Владимир Байметов пусйиз: Югдурез утёнъя министерствоез берло дыре возьмато коррупциен герӟаськем структураез кадь. Та удысын тыршисьёслэн ужрадъёссы ортчытэмын бюджет коньдонэз палэнэ кутонэн герӟаськем ужез шараян понна. Та учырын полиция вылэ ӝожтӥськыса, асьмеос уськытӥськомы шаермылэсь данзэ - тужгес но инвестициосты кыскон ласянь. Соин ик ужпумез сэрттоно-пертчоно законъёс, нимаз адямиослэн правооссы вылэ пыкъяськыса.Президент А. Волков та учыр пумысен мылкыдзэ шараяз:- Россилэн Президентэз Владимир Путин 21-тӥ июне экономикалы сӥзем форумын бизнес пумысен малпанъёссэ вераз, сое кышкатыны уг яра, шуиз. Нош асьме шаерамы мытэмын вал бадӟым уж: кык огазеяськонъёсын обыскъёс ортчизы. Таӵе эскерон улэ шедизы шаерысьтымы кызь пала предприятиос. Валантэм одӥгез: малы сьӧд маскаен боецъёслы кышкатоно вал огазеяськонъёслэн бухгалтериосазы тыршисьёсты? Кулэ луись документъёсты, кивалтӥсьёсын кенешыса, гань-гань эскерыны луэ ук. Боецъёслэсь кужымзэс зэмос йыртэмасьёсын нюръяськонэ ӧръясалыд ке, пайдаез тросгес луысал. Нялтас вераса, йыружъёслэн лыдзы берло 5 толэзь ӵоже йылӥз.А. Волков вазиськиз Удмурт Республикаысь Прокурорлы Сергей Пановлы, «КОМОС ГРУПП» компаниын ортчытэм ужрадъёслэсь законлы тупамзэс эскерыны курыса. Пусйиз на: кылдэм учыр сярысь ивортӥ Приволжск федерал округъя кивалтӥсьёслы. Кулэ луиз ке, валэктонъёс сётыны дась Россиысь Президентлэн администрацияз но.Елена Тугашова. Теги: АлександрВолков ВладимирПутин Полиция Ужбергатон | Югдурез утён |
Виталий Пронин Гракын дезинфекция ортчыто.Туспуктэм: "Сельская новь" газетлэн "ВКонтакте" бамысьтыз. Та вакытлы быдэс ёрос карантинэ ворсамын, соин валче Грак — Бемыж, Грак — Алнаш сюресъёс вылын но Мишкино гуртын (та гурт Татарстанэн герӟа) контрольно-пропускной пунктъёс пуктылэмын. Озьы ик бусыетӥ Татарстанэ нуись сюресъёс ваньмыз гыремын. Инспекторъёслы юрттӥсько волонтёръёс — культура удысын тыршисьёс. Сюрес вылын ужасьёслы райпоын сиён пӧрало, нош ёрос администрациын ужасьёс сое КПП-осы вайыны юртто. Сюрес вылын чакласькисьёслы сётӥське на ӝытазелы сухой паёк. Ёрос центрысь ульчаосын но вань гуртъёсысь трос калык люкаськон интыосын дезинфекция ортчыто. Нылпи садъёсысь дежурной группаос но пытсамын. Полиция но Росгвардия нуналлы быдэ рейдъёс ортчытъяло. Валентина Емельянова | Иворъёс |
Виталий Пронин КНДР ӵектэ Лымшор Кореялы тупаса улон сярысь огкыл гожтыны. КНДР-ысь «Нодон синмун» газетлэн ивортэмезъя, али кунъёс куспын огдырлы тупан сярысь гинэ соглашение гинэ кутэмын. Со интые одно ик тупаса улон сярысь огкыл кутоно. Статьяын верамын, таӵе югдурын улон Америкалы гинэ ярамон луэ, кудӥз «КНДР-ез ӝикатыны» турттэ.Тупаса улон сярысь огкыл азьвылгес кутэмын ке луысал, али Корея полуостровын денуклеаризацилэн (ядерной ож тӥрлыктэк) бадӟым кулэлыкез ӧй луысал, ивортэ КНДР-ысь газет.Тодады вайытӥськом, Уйпал Корея пумысен югдур лэчытомиз кык толэзь куспын. Оштолэзьлэн кутсконаз вераськон потӥз, Уйпал Корея баллистической ракета лэзьыны но ядерной ожтӥрлыкез эскерон ортчытыны дасяське шуыса. Теги: КНДР ЛымшорКорея | Иворъёс |
Виталий Пронин Туж куаныса киям кутӥ «Художники Удмуртии. Удмуртиысь суредасьёс» книгаез - со алигес гинэ потӥз. Ну отысь утчасько Киясаын вордӥськем Пётр Кривоногов сярысь гожтэмез...Пётр Кривоногов «Вормон» картиналэн авторез, быдэс дуннеын тодо солэсь ужъёссэ, нимыз дуннеысь устоосыз суредасьёс пӧлы пыртэмын.Мылкыды куашказ... 133 суредасьёс, скульпторъёс, графикъёс пӧлын Пётр Кривоноговлэн нимтулыз ӧвӧл. Бен, книгаын гожтэмын, 1920-тӥ-2015-тӥ аръёсысь художникъёс пыртэмын шуыса. Нош П. Кривоногов вордскемын Киясаын 1910-тӥ арын. Но ведь книгае сюремын 1920-тӥ арлэсь вазьгес вордскемъёс но! Кылсярысь, Г. Векшин, солэн улэм аръёсыз - 1917-тӥ-2002-тӥ.П. Кривоноговлэн 100 ар тырмонэзлы Москваысь «Белый город» издательство дасяз «Пётр Кривоногов» книга. Со но потӥз Италиын 800 экземплярен гинэ.Асьме шаерын одӥг гинэ каталог потӥз суредасьлэн фронтовой ужъёсыныз, со но 1991-тӥ арын вал. Каталог кикур быдӟа, куарнянь зӧкта.Со дыре ик Удмуртиысь Кривоногов гинэ басьтӥз Сталин премиез, озьы ик луиз РСФСР-ысь искусство удысысь дано ужась, пусъемын М. Грековлэн зарни медаленыз. Ми доры, Киясаысь П. Кривоногов нимо музее, арлы быдэ 4 сюрс 500-лэсь ятыр туристъёс вуыло, кунгож сьӧрысь но: США-ысь, Япониысь, Прибалтикаысь, Франциысь, Эстониысь... Туэ Вормон Нуналэ Кияса музейысь куноос адӟизы П. Кривоноговлэсь 5 выльдэм ужъёссэ - талы коньдон висъяз Удмуртиысь Правительство.Огласянь - коньдон висъяло, мукет ласянь - мурт кариськом. Сыӵе мылкыды кылиз, Удмуртиысь суредасьёс сярысь книгаен тодматскыса. Сыӵе югдур кылдӥз, вылды, П. Кривоноговлэн шаермылэн палэназ улэменыз валче. Озьы ке но ми, киясаос, туэ сӥзьыл П. Кривоноговлэсь 105 ар тырмонзэ сӥё-дано пусъём. Куное ӧтём Москваын улӥсь кузпалзэ, нылзэ, Екатеринбургысь ӵыжы-выжыоссэ. Ми сое ноку мурт ӧм карылэ, ми соин данъяськиськом!Геннадий Парфёнов Теги: даноадями книга суредась тодмонимъёс | Улон-вылон |
Виталий Пронин Журналистъёсын пумиськылӥз Кун Кенешысь Экономикаын политикая, промышленностья но инвестициосъя ялан ужась комиссилэн кивалтӥсез Валерий Бузилов. Кун Кенешысь ялан ужась комиссиен кивалтӥсь В. Бузилов.В. Бузилов пыриськыны чакла Кун Думае быръёнъёсы. Но отчы кандидатъёс пӧлы шедён понна со кужымзэ мертаны кулэ «Огъя Россия» партилэн праймеризаз. Кыӵе удысъёслы тужгес но бадӟым саклык висъялоз со аслаз программаяз? Валерий Бузилов пусйиз:- Шаерамы интыяськемын бадӟым заводъёс - соостэк син шоры секыт пуктыны огъя Россилэсь обороназэ, кышкытлыклэсь утиськонзэ. Нош отын тыршо огшоры адямиос. Мон малпамъя, соослэн улонзы ӟечгес луыны кулэ. Озьыен, тужгес но бадӟым саклык висъяно экономикаез, промышленностез азинтонлы, соин валче калыклэсь улонзэ ӟечомытонлы.Валерий Бузилов вератэк ӧз кельты мукет лэчыт ужпумъёс сярысь но. 2014-тӥ арлэн пумаз Дэри ёросысь кивалтӥсьёс вазиськизы Удмурт Элькунлэн Тӧроезлы Александр Соловьевлы: Дэрилы, пе, шоркар бордысь ёрослэн статусэз сётэмын луысал ке, ёросэз азинтыны но калыклэсь улонзэ ӝутыны паськытэсь луонлыкъёс усьтӥськысалзы.Ёросын улэ-вылэ 68 сюрс 800 мурт. Шутэтскон нуналъёсы та лыдпус 3-4 поллы йылэ: шоркарын улӥсьёс Дэри ёросэ пуктэм коркаосазы бертыло. Дэри ёрослэн йырыз Андрей Коняшин ивортэмъя, 127 гуртъёс пӧлысь 16-яз улӥсьёс пусйиськемын Ижын. Шоркарысь калыклэн Дэри палъёсы кыстӥськеменыз но вылысьтыз вылаз коркаос ӝутэменыз сэрен Дэри ёросысь кивалтӥсьёс йыр бордазы кырмиськыны дась. Сюресъёс куашкало, трос кужым кулэ тылпулэсь утиськонэз но порядокез радъяны. Со сяна, Дэри ёросын йылэ эмъяськыны мылкыд карисьёслэн лыдзы. Кызьы ваньзэ тае вормод, ватсаса юрттэт ӧз луы ке?Тӧро Александр Соловьев дэриослэн вазиськонзылы дурбасьтӥз. Кылдытэмын вал та ужпумез эскеронъя нимысьтыз комиссия. Та комиссилэн ужаз пыриськиз Валерий Бузилов но. Алигес со вуылӥз Дэри ёросысь Депутатъёслэн Кенешсылэн сессияз. В. Бузилов пусъемъя, ёроссылы ватсаса юрттэт сётон пумысен соос Кун Кенеше вазиськыны чаклало.- 29-тӥ мартэ Кун Кенешлэн сессияз нырысетӥ лыдӟонэн эскеромы «Дэри ёрослы ватсаса юрттэт сётон сярысь» законлэсь проектсэ, - веранзэ азьланьтэ Валерий Викторович. - Соя 2017-тӥ арысен дэриослы юрттэт висъяськоз пӧртэм удысъёсъя: сюресъёсты ӝутон но выльдон, лэсьтӥськон, школаосты, нылпи садъёсты, фельдшер-акушер пунктъёсты тупатъян, жуг-жаглы инты висъян, тылпулэсь утиськон но мукет. Вуоно арын дэриослы ватсаса висъяськоз 140 миллион манет.Валерий Бузилов ватсаз на: Дэри ёрослы сямен ик, ватсаса юрттэт чакламын луоз Удмуртиысь мукет городъёс борды интыяськем ёросъёслы но: Сарапул, Можга, Глазов, Вотка ёросъёслы.Елена Никитина Теги: КунКенеш политика | Улон-вылон |
Виталий Пронин Кияса ёрос больницаысь валтӥсь эмсузэрГ. Шевелёва.Галина Шевелёвалэн архивысьтыз Быдэс дуннеын урод чер алямен валче Кияса ёрос больницаын мукет улосъёсысь вуэмъёсты возён (обсерватор) усьтыны чаклало. Сое дасян понна сюлмаське ёрос больницаысь валтӥсь эмсузэр Галина Шевелёва но. Та нуналъёсы обсерваторын лэсьтӥськон ужъёс мыно на, но матысь дыре сое усьтыны чаклало ни. «Тазалыкез утён» нацпроект улсын отын кылдозы рентген, УЗИ лэсьтон аппаратъёс, электрокардиографъёс но трос мукет туала эмъян техника. Та вакытэ отчы куд-ог тӥрлык вуттэмын ни, сое интыян понна сюлмаське Галина Шевелёва но. Галина Егоровна 26 ар ӵоже тырше ини эмъян удысын, соос пӧлысь 7 арзэ ужаз Пурга ёросысь Вуж Мӧнья гуртын. Нош вордскиз та мыло-кыдо кышномурт Пурга ёросысь Кечур гуртын. 23 ар талэсь азьло сое юнматӥзы Кияса ёрос больницаысь валтӥсь эмсузэре. Та вакытэ Галина Егоровналэн бурд улаз ёросысьтызы 90 эмсузэръёс, фельдшеръёс но 30 утялскисьёс ужало — ваньмыныз огкыл шедьтоно. Ас удыссэ ӟеч тодӥсь-валась специалист пусъемын Удмуртиысь Правительстволэн, Тазалыкез утён министерстволэн Данъян грамотаосынызы, Кун Кенешлэн Таукаронэныз. Галина Егоровна гажа но дунъя котькуд ужасьсэ. Пусъе: тужгес адӟем карымон тыршо Атабайысь, Первомайской, Уддяди гуртъёсысь эмчиос. Уката ик соослэн кысык вакытсы али: коронавируслэсь вӧлмемзэ дырыз дыръя дугдытон понна кӧня сюлмаськоно. Галина Егоровналэн капчи мылкыдызлы луыса больницаысьтызы эмчиос мыло-кыдо пырисько калык творчествоя ӵошатсконъёсы. Соос пӧлын Татьяна Семёнова, Елизавета Тимофеева, Татьяна Беспалова. Таза улонлы сӥзем ӵошатсконъёсын но асьсэды умоен возьмато, татын висъясько Светлана Бигбашева, Любовь Долгова. Ачиз но Галина Егоровна спортэн эшъяське. Общественной ужен выронлы но кужымзэ, дырзэ уг жаля. Пыриське «Удмурт Кенешлэн» ужаз. Тау бадӟым Галина Егоровналы, солэн ӝуткамезъя «Удмурт дунне» газетлэн «Гурт адями» вожвылъяськоназ но ваньзы сямен эмсузэръёс, врачъёс мон понна кинюртэмъёссэс бичазы, Интернетын куаразэс сётӥзы. Галина Егоровна котькуд нунал аслаз машинаеныз ширтэ Пичи Пурга ёросысь Аксакпочинка гуртэ, отын солэн семьяез — кузпалыз но Альбина нылыз, 2 нунокъёсыз возьмало. Аксакпочинкаын 5 гинэ корка, артысь Аксакшурын но медпунктсы ӧвӧл, соин гуртоос уколлы яке визь-кенешлы Галина Егоровна доры вамышто. ________ Марина МОРЯКОВА, Кияса ёросысь Вуж Салья гурт Теги: адямиоссярысь тазалыкезутён эмчи | Улон-вылон |
Виталий Пронин Юкаменск ёросысь Ёжгуртын 537 улӥсез. Со огез бадӟымез черкогурт луэ. Нош ужан интылы ёрмо. Татысь хозяйство куд-ог гидъёссэ но, конторазэ но вузаны поттэм ни, шуо. Куке-соку со ёросын огез кужмоез предприятие вал. Фермаос бушазыТуспуктӥз: Е. СараматоваХолдинглы пумит Гурт поселение эшшо 14 гурт пыре. Оглом татын 1 сюрс 300-лэсь ятыр улӥсез. Нош «Ёжевский» гурт предприятиын ог 15 мурт сяна уг ужа, шоро-куспо уждунзы татын 8 сюрс манетлэсь мырдэм ортче. Ёрос администрациысь гурт удысъя ёзэн кивалтӥсь Александр Васильев верамъя, хозяйствоын талэсь но секыт югдур вал ай. Али коть гидазы ог 160 йыр кысконо скалъёссы вань. Туэ котькуд скаллэсь 5 сюрс 433 литр йӧл люканы пӧрмытӥзы, кылем арын сярысь, со кӧнялы ке тросгес. Зэм, пудо лыдзы усе. Туэ трос аръем турынъёссэс ваньзэ утялтыны ӧз быгатэ - лымы улэ кельтоно луизы. Техникалы ёрмо - отысь но татысь арендае куро я частникъёсты бусыосы потто ни. Частникъёслы ужамзы понна хозяйство коньдон сётыны уг быгаты ке, я ю тысен, я турынэн, я запчастен берыктэ. Предприятиын угось тракторъёссэс ваньзэ сямен ас вакытаз вузаса быдтӥзы. Ёжгуртын улӥсьёс верамъя, техника гараже уг тэры вал. 7-8 ар талэсь азьвыл комбайнзы гинэ 10-лэсь ятыр лыдъяськиз. Нош али пудолы сиён пыртало валэн дӧдьыен. Валъёс но 2 йыр сяна ӧвӧл ни. - Дасо ар талэсь азьло колхозын парсьёс гинэ 3 двор вал, огаз мумы парсьёсты возизы. Ваньзэ вандӥзы, сутӥзы - чума, пе, шедьтэмын. Но ми огмы но талы пумозяз али ке но ум оскиське. Чума шедьто ке, карантин яло, гуртоослэсь пудозэс эскеро. Нош деревняямы номыр сыӵеез ӧй вал. Предмы Ходырев Александр Кузьмич колхозэз холдинг карыны ӧз сёты. Ёжгурт, Пышкет но Палагей гуртъёсысь хозяйствоосты одӥг муртлэн кияз сётыны туртто вал. Ми пумит ӝутӥськимы. Соин ик милемыз банкрот карыны ӧдъязы. Соку ик чума вылэ чӧлскизы. Пышкетысь но колхозэз быдтӥзы. Ми кызьы но озьы возиськиськомы на. Зэм, Александр Кузьмичлы ужаны ӧз сётэ ни - кошкытӥзы. Со дырысен предъёсмы ялан вошъяськыло, кин мае вораны быгатэ, кача но кошке. Киысь кие сёто хозяйствоез. Узырмон понна хозяйствоез быдтӥзы. Чисто ваньзэ, мае луэ вал, вузазы ни. Фермаос шоры учкыса, сюлэмыд потоз. Кӧня-кӧня дворез вузаны поттэмын ук. Потолокез но борддорез гинэ вань на - пушкыз качамын ни, - синвуаськыса верало Ёжгуртын улӥсьёс. Хозяйствоын ӟеч улон вакытазы быдэс гид тыр валъёсты но возьылӥзы. Лыдзы 50-лэсь ортчылӥз. Соосты уже но кутылӥзы, пуктӥськон-лэсьтӥськон вакытазы коньдон интые но келяллязы. Гидъёс пудоен тырмемын вал. Гыроно-кизёно музъемъёссы ог 5 сюрс гектар лыдъяськизы. 2012-тӥ арын гинэ ужасьёссы ог 100 кузя вал. Адямиослэн тодазы но ӧз лыктылы, колхоззэс быдтыны кутскозы шуыса. Парсьёсты сутэмзы бере но оскизы, ваньмыз тупатскоз на шуыса. Но со быронлэн кутсконэз гинэ вал. Отӥяз уждунэз ӝегатыны ӧдъязы. Тужгес секыт югдур вал 2017-тӥ арын. Соку суд но ортчиз, колхоз кузёлы штраф юнматӥзы. Но кескич кузё коньдон тырытэк кыльыны амал шедьтылӥз: я бере кылё, я юо шуыса, калыклэсь уждунзэ кулэстылӥз я воксё но прогул пуктылӥз. Чидатэк тросэз ужасьёс асьсэос хозяйствоысь кошкизы. Гуртъёс кулэсмо - Кин кытын каль (али) ужа, - вера Ёжгурт поселениен кивалтӥсьлэсь ужзэ быдэсъясь Фанил Арасланов. - Пиосъёс тросэз Севере ужаны ветло, кышномуртъёс доразы пуко. Нылпи сад, школа, клуб но пересьёслэн юртсы ӧй луысалзы ке, соослы воксё нокытын места ӧй шедьысал. Гуртын вал вордоТуспуктӥз: Е. СараматоваКызьы ке коньдон поттон вылысь гуртоос пудо вордыны выро. Гуртын али 40 скал, 35 вал лыдъяське. Котькуд азбарын парсь, тылобурдо возё. Зэм, берло дыре ас гидъёсазы но пудо шуак кулэсмиз. Азьвыл угось колхоз турын но ю тысь люкылэ вал. Лекма шур кузя турнатэк кельтэм возьёс ӧй вал. Нош табере калыклы юрттэт сётӥсь но, возьёсты, бусыосты турнась но ӧвӧл ни. Быгатӥсез кияз ачиз литовка кутэ. Мукетъёсыз частникъёслэсь турын басьто. Ёжгуртъёс пусъемъя, одӥг скалэз но кунянэз толбыт сюдыны 15 рулон турын кулэ, сое 600 манетэн шедьтыны луэ. Со сяна, 10 сюрс манет тыр басьто на 1 тонна ю тысь. - Нунал вордскемлы быдэ паймиськомы, малы меда ёрос сыӵе ӟеч колхозмес вузаны сётӥз. Колхозлэн аслаз асфальт лэсьтонъя заводэз гинэ но вал ук. Соку вань гуртъёсысь ульчаос умоесь вал. Табере воксё сузмизы ни. Ёжгуртпочинкае воксё но зор-котэн пыреммы уг луы. Отын улӥсьёс тулыслы быдэ милесьтым люкисько, нылпиоссы дышетскыны уг ветло. Пажма гуртэ но бусы пыртӥ меӵак сюрес возё вал. Табере отчы вуон понна котыр Юкаменск пыр мыноно - со 40 иськем луэ. Калык жаль, - шуо гуртоос. Хозяйстволэн ас вакытаз сыр лэсьтонъя заводэз гинэ но вал. Татын ик йӧлэз, пуйыосы тырыса, вузаллязы. Картошка, гордкушман бусы тыр мерттылӥзы. Соосты утялтон бордын гужембыт школьникъёс ужаллязы. Соослы та понна уждун тырылӥзы. Хозяйство котькуд ужрад дыръя школалы но юрттылӥз. Табере номыр но со ӧвӧл ни. Контораез но вузаны поттэмын бере, хозяйстволэн выльысь ӝутӥськонэзлы гуртоослэн осконзы пичи. Гуртын чеберТуспуктӥз Е. Сараматова Колхоз лябӟемен, гуртъёсысь калык пазьгиськыны кутскиз. Кыказ - Матвеевоын но Пилькингуртын - улӥсез ик ӧвӧл ни. Кычён, Балды гуртъёсысь фермаос пытсаськизы. Татысь но калык быре ни. Ёжгуртлэсь 10 иськемлы палэнын ужа «Нива» СПК. Та предприятие куд-огзэс ёжгуртъёсты ас дораз уже кутӥз - нуналлы быдэ «Газель» черкогуртэ вуылэ калыкез уже нуон понна. «Ниваын» коть шорлыдын 16-18 сюрс манет уждун тыро. Тыро-пыдо уж но коньдон ӧвӧлысь гуртоос коркаосазы газ кыскыны уг быгато. Ёжгуртэ со вазенгес пыртэмын ни. Но ульчаос кузя но бакча бертӥзы кошкись гумыосты корка доразы вуттыны ӝыныезлэсь ятырезлэн улӥсьёслэн моӵсы уг тырмы. Шуныт пыртон али угось 100 сюрс манетлэсь ортче ни. Соин ик калык дышем сяменыз пуэн эстӥське. Нялтас вераса, поселениысь 14 гурт пӧлысь 5-яз гинэ газ вуэмын ай. Оско асьсэлы Гурт удысъя но сиён-юонъя министр Ольга Абрамова верамъя, шаерамы арлы быдэ соиз я таиз хозяйство лябӟе, ворсаське. Министерство чакламъя, али банкрот калэ вуэмын ог 30 предприятие. Пӧлазы пичиесь но, бадӟымесь но хозяйствоос вань. Кытын ке выль кивалтӥсь утчало, кытын ке югдурез чакласа возё. Ваньмыз сямен соос частникъёс киын бере, кивалтоназы нокинлэн но пыриськемез уг луы. Пудоез вузаны кутскыкузы гинэ но, хозяйствоосын кивалтӥсьёсты китӥзы кутэммы но дугдытэммы нокызьы уг луы. Ваньмыз потэ кузё бордысь, шуэ Ольга Абрамова. Но министерство быгатэ банкъёсын вераськыны, бадӟым пунэмъёсы пырем предприятиослэсь ваньбурзэс люкетэн-люкетэн медаз вузалэ шуыса. Техникаез но вандылыса металлоломе вузало ук. Валамон ни: качам предприятиез кияз кутыны но сое выльысь ӝутыны собере мылкыд карись уг сюры ни. Ёжгуртын улӥсьёс асьсэос гуртсэс ялан выльдыны выро. Хозяйстволэсь но, ёрослэсь но возьмаса уд пукы, шуо. Дэмен карисько, коньдон люкало но маке со лэсьто-пукто. Калыкез ӝутъясьёс пӧлын клубын ужась Денис Невоструев но гуртлэн старостаез Алексей Бекмеметьев. Али тани бульыртыса пӧзись ошмес вылазы купель ӝутӥзы. Со черкогуртлэн центрысеныз 1 иськемын гинэ. Укнооссэ пуктылыны, пушсэ чылкытатыны но вӧсяны гинэ кылемын на. - Проект гожтыса ум выриське. Проекттэк но купель пуктыны луэ, - шуэ Денис Невоструев. - Милям пыласькон интыосмы ӧй вал. Адямиос Тылыс гуртэ ветлылӥзы. Но сокеме мыноно ай. Асьмелэн купельмы мед луысал, шуиз калык. Черкмы вань. Сое 2008-тӥ арын гинэ выльысь усьтӥзы. Батюшка мылкыдмес умоен лыдъяз. 30 кузя пиос гужем нюлэс дасямы, бугро лэсьтӥмы, липимы. Проект гожтыса купель пуктӥзыТуспуктӥз: Е. СараматоваДэмен кариськыса, гуртоос черкогурт шоры нылпиослы шудон площадка но лэсьтӥзы. Лекма шур вамен пудозэс пастуханы возь вылэ поттан вылысь выж но асьсэос ик ӝутӥзы. Азьвыл таӵе ужъёсын колхоз выре вал, но табере осконмы асьмелы гинэ на, шуэ калык. Денис Невоструевлэн черкогурт шоры ужрадъёс ортчытъяны сцена лэсьтэмез потэ на. Клубзы угось пичи. Со школаен, садэн, медпунктэн, гурт поселенилэн администрациеныз одӥг липет улэ интыямын, таин валче концерт учкыны калыклы шуг. Ёрос администрациысь гурт удысъя ёзэн кивалтӥсь Александр Васильев пусъемъя, хозяйстволэн азинтӥськемез потэ, малпа производствозэ йылтыны. Ёжгуртысь югдурез ёрос кивалтӥсьёс нуналмысь чакласа возё. Елена Сараматова | Улон-вылон |
Виталий Пронин Та нуналлы Вячеслав Ар-Серги выль «Кама-кылбур» книгазэ поттӥз. 7-тӥ оштолэзе 15.00 часэ Удмурт кун университетлэн библиотекаяз ортчоз Удмуртиысь калык писателен Вячеслав Ар-Сергиен пумиськон. 0+ «Улон-вылон, литература но кӧня ке ачим сярысь…». Тазьы нимаськоз писательлэн 55 арес тырмонэзлы сӥзем ужрад.Та нуналлы Вячеслав Ар-Серги выль «Кама-кылбур» книгазэ поттӥз. Бичетэ пыремын пӧртэм аръёсы гожтэм кылбуръёсыз.Ужрадын кылбур бичетэн тодматскон но луоз. Тунсыко соиз - нимыз книгалэн удмурт кылын, нош пуштросэз - ӟуч кылын. Автор сое тазьы валэктэ: «Ӟуч кылэ но пичиен ке но удмурт кылъёс мед пырозы. Тани ук кыӵе чебер кыл - кылбур, соин ик сое ӟуч калык но мед валалоз».Дано писателез 55 арес тырмонэныз ӟечкыланы вуозы Брангуртысь песянайёс но кылбурась-кырӟасьёс Сергей Жилин но Николай Мерзляков.В. Ар-Серги - туала удмурт гожъясьёс пӧлысь одӥгез валтӥсез. Нырысетӥ ужъёсыз печате потӥзы 1970-тӥ аръёслэн пумазы. Нош нимаз книгаез 1986-тӥ арын поттэмын вал «Ӝыт куараос» нимын.1989-тӥ арын В. Ар-Серги кутэмын СССР-ысь Писательёслэн огазеяськоназы. Та дырозь 40-лэсь уно книгаос поттӥз ини.Вячеслав Ар-Серги - Удмурт Элькунысь лулчеберет удысысь сћё-дано ужась. Россиысь Антон Дельвиг нимо литературной премилэн (Москва, 2014) лауреатэз, калыккуспо «Югра» литературной премилэн лауреатэз (Ханты-Мансийск, 2015), Удмурт Элькунысь Правительстволэн литературной премиезлэн лауреатэз (Ижкар, 2016) но мукет.Тодмо ӟуч критик Лев Аннинский вера: «Вячеслав Ар-Серги - Удмуртиысь калык писатель. Та дано нимыз бумага вылын гинэ ӧвӧл, ужам ужъёсызъя, поттэм книгаосызъя, удмурт фольклорез мур валамезъя сётэмын. Со калык писатель луэ аслаз удмуртлыкеныз, асваламеныз, В. Ар-Сергилэн со валанэз туж мур но адскымон, малпаськытӥсь луэ».Наталья Самсонова | Улон-вылон |
Виталий Пронин Удмурт кун филармониын ортчиз аккордеонэн но баянэн шудонъя «Артмиссия» конкурс. Отчы пыриськизы шаерысьтымы 7 аресысен 30 аресозь 20-лэсь уно усточиос. Можгаысь Вадим Сопельняк куинетӥ инты басьтӥз.Та конкурсэз ортчытӥзы Ижысь культура удысысь ужасьёслэсь тодон-валанзэс будэтонъя центр, «Артмиссия» продюсер центр но Удмурт кун филармония. Та огазеяськонъёслэн кивалтӥсьёссы ик, Светлана Кайсина, Владислав Фролов но Алексей Фомин, вал дунъясьёс пӧлын. Нош жюрилэн председателез луиз ӧтем куно - Москваысь тодмо артистка, аккордеонэн шудонъя дуннеысь кубоклэн дипломантэз Мария Селезнёва. Мария та нуналъёсы Самараын концерт сётэ вал, но конкурсэз радъясьёс быгатӥзы сое 2 нуналлы Удмуртие ӧтьыны.Ӧйтӧд, кызьы ӵошатскисьёс понна, но учкисьёслы нырысетӥ люкетэз туж ӝог ортчиз кадь йӧтӥз. Сокем пӧртэмесь но тунсыкоесь вал конкурсантъёс. Кылсярысь, Можгаысь Вадим Сопельняк сцена вылэ потэм бере ик вань учкисьёс пальпотӥзы. Пичи пияш «Ералашысь» тодмо крезьгурез быдэстӥз. Ымнырыз баянэзлэсь золгес шудӥз кадь. Чиньыосыз куд-ог нотаосты ӧз шедьтэ ке но, тэшкыли ӧз ыштӥськы. Эшшо но паськытгес пальпотыса, шудонзэ азьланьтӥз. Мар шуод на, артист!Залын пукисьёсты аслыз синмаськытӥз Балезиноысь покчи усточи - Артём Ардашев. Бадӟым аккордеон пичи киосын туж кылзӥськись вал. Удмуртиысь дано артист Владислав Фролов пусйиз: та пияш - Удмуртилэн марӟанэз. Глазовысь Анна Мартышко но Пичи Пургалась Алевтина Кузнецова удмурт гуръёсты быдэстӥзы. Балезиноысь Артём Ардашев ас ёзъёсыз пӧлын луиз нырысетӥ.Паймытӥз Ижысь Кирилл Шкляев. Кирилл огназ но шудӥз, «Гармоника-буги» дуэтэн но сцена вылэ потаз. Усточилы нырысь кӧня ке люкетӥз возьдаськон сямыз, но бӧрысь со ассэ кияз кутӥз, ӝог но чебер шудыны быгатэменыз калыкез ас палаз берыктӥз. Азьпалтыса верало ини, удмурт пи 3-тӥ интые потӥз, нош искусствоосъя 1 номеро нылпи школаысь «Гармоника-буги» дуэт 1-тӥ инты басьтӥз.«Браво!» кесяськизы Ижысь Татьяна Поповалы но. Со шудӥз И. Бахлэсь произведенизэ. Крезьгурчиос тодо: макем секыт сётӥське та композитор дышетскисьёслы. Но учкисьёс синмаськизы Танялы но, аккордеонэн чузъяськись И. Бахлы но. Мугор кузя кузьылиос бызьылӥзы Красногорскысь Иван Машаевлэн, Ижысь Артём Лопатинлэн, Воткинскысь Марат Шагалиевлэн но Глазовысь Наталья Удеговалэн шудэмзылэсь. Ваньзы соос 1-тӥ степенё лауреат луизы. Эктэм потыны кутскиз Якшур-Бӧдьяысь Александр Дмитриев сцена вылэ потэм бере. Тужгес арлыдоез усточи шуласа ик шудӥз. Та, пе, солэн нырысетӥ конкурсэз, но нырысетӥез ик солы нырысетӥ инты вайиз. Таид тодэ ини, кызьы залэз вырӟытоно, пусйизы ужрадэз нуисьёс. Дуэтъёс пӧлын гран-при басьтӥзы Можгаысь пиос. Соос быдэстӥзы Быдӟым ожлы сӥзем гуръёсты. Эктэм потыны кутскиз Якшур-Бӧдьяысь Александр Дмитриев сцена вылэ потэм бере.Кыкетӥ люкетаз конкурсэ пыриськись нылпиос, гань-гань шокчыса, учкизы усточилэсь Мария Селезнёвалэсь шудэмзэ.- Мон адӟи зэмос творчествоез. Туннэ та сцена вылын аккордеон вал эксэй. Нылпиос, тӥ котькудды туж чебересь, аспӧртэмлыкоесь, эн возьдаське асьтэдыз возьматыны, быгатонлыкъёстылы, творчестводылы эрик сётэ, - шуиз Мария.Зэмзэ но, паймымон, куке синъёс, мугор но аккордеон сцена вылын кылъёстэк кырӟало. Мария, дуннеысь калыкъёслэсь эктон гуръёссэс шудэм сяна, тапыртыса, бергаса но вуттӥз. Усточи пусйиз, мон кыӵе шаеръёсы концертъёсын вуисько, одно ик отысь калыклэсь эктон гуръёссэ дышетӥсько. Озьы М. Селезнёва сьӧраз удмурт тапыртон гуръёсты но нуиз.Галина Семёнова Туспуктӥз Наталья Сметанина Теги: Крезьгурдунне репортаж филармония | Лулчеберет |
Виталий Пронин Пичи Пурга ёрос газетлэн удмурт приложениез вуоно арняысен 2 буёло потыны кутскоз, воштӥськоз пуштросэз но, табере вирнуналэ потӥсь удмурт газет ӟуч кылысь берыктэмын уз луы, журналистъёс нимысьтыз удмурт материалъёс дасялозы.- Газетын туспуктэмъёс озьы ик сьӧд-тӧдьы потозы, буёло луозы йыръянъёсыз гинэ. Сьӧд сяна, эшшо одӥг буёлэз уже кутыса, газетлэн дуныз уз буды, - вера удмурт газет понна кыл кутӥсь Наталья Фролова. - Таяз арлы лыдӟисьёсмы гожтӥськемын ни бере, вирнуналэ потӥсь газетмылэсь гинэ пуштроссэ воштомы, удмуртарня газетмы азьло сямен ик ӟучысь берыктэмын луоз.Ужез быдэсак ӧре пыртыны чакламын выль арысен. Соку ик воштӥськоз удмурт газетлэн нимыз но. Кыӵе со луоз, али лыдӟисьёс пӧлын юалляськон мынэ. Огез нимыз, кылсярысь, «Пурга куара».- Малы удмурт газетмес воштыны малпам? Ӟуч кылысь берыктыса гожтэмлэн яркытэз, аспӧртэмлыкез, шӧмыз быре, тужгес ик газетэз печатлан нуналэ дыртыса ужаку. Удмурт адямилы сыӵе материалэз лыдӟыны шуг. Газетмы лыдӟымон мед луоз шуыса, та воштӥськонъёсты пыртыны малпамы, - вера Наталья Фролова.Тодады вайытом, туннэ нуналлы шаерамы потэ 16 удмурт издание, со пӧлын – 3 газет, 4 журнал но ёрос газетъёс бордын 9 приложение. Котькудӥз соос пӧртэм сямен пото: кин ӵемгес, кин шергес, кин зӧкгес, кин векчигес, отын возьматӥсько удмуртлыклы сӥзем материалъёс, печатласько авторъёслэн, лыдӟисьёслэн ужъёссы. Та дырозь Пичи Пурга ёросын гинэ удмурт приложение потылӥз ёрос газетысь текстъёсты берыктыса.Нялтас вераса, удмурт кылын потӥсь «Маяк» кутскон сётэ, шуыны луоз, анай кылын потӥсь ивор вӧлмытон ёзъёсты утёнъя но азинтонъя концепциез улонэ пыӵатонлы. Азьланяз выльдӥськонъёс луыны кулэ мукет изданиосъя но. Ольга Зорина Туспуктэм: vk.com (Алексей Воронцов) Теги: удмуртдунне | Улон-вылон |
Виталий Пронин «Шаркан-трикотаж» огазеяськон чебер дӥськут вуременыз быдэс Удмуртиын но Россиын тодмо, куд-ог вузъёссэ кунгож сьӧрын но басьто. Со Шаркан ёросэз возись но азинтӥсь предприятие луэ. Юнме шат быдэс коллектив туэ пыртэмын Удмурт Республикалэн Данъян пул вылаз. Кыкетӥез шумпотонзы - предприятие кылдэм дырысен 75 ар тырме. Кызьы пумитало юбилейзэс, вера «Шаркан-трикотаж» огазеяськонлэн валтӥсь директорез НадеждаЗайнакова.- Надежда Георгиевна, вакчияк вералэ фабрикалэсь ортчем сюрессэ.- Предприятилэн историез но вордскемез туж узыр но тунсыко. Фабрика интыын азьло вылэм корт ӵыжатонъя «Металлист» артель. Берло со интые усьтӥськем «Свобода» артель. Но со кема ужамтэ. 1938-тӥ арын 4-тӥ ноябре Шаркан райисполком решение кутэ керттӥськисьёсты дасянъя «Комсомолец» артель усьтон сярысь. «Свободалэсь» куд-ог ужъёссэ сёто выль кылдэм артельлы. «Комсомолецлэн» нырысетӥ кивалтӥсез вылэм Клавдия Ивановна Байгушева. Со вакытэ ужан условиоссы капчиесь ӧй вал. Пу коркаосын 20 пу станокъёсын киын куо вылэм валес шобретъёс, кышетъёс, ӝӧккышетъёс, ӵушконъёс. Озьы артель арлы быдэ 31 сюрс 120 погон метр дӥськут куэ вылэм.Война аръёсы артель интыяськемын вал улыно-вылыно пу коркан. Нырысетӥ этажын ыж гон черсӥзы, кыкетӥяз керттӥськизы. Керосин лампаосын ужазы. Фронтэ келязы шуныт дӥсь, мешокъёс, мертчан но музонзэ. Ужазы уй но нунал, куинь сменаен.1960-тӥ арын 5-тӥ ноябре Совнархозлэн решениезъя «Комсомолец» артель луиз куиськон фабрика. Та вакытэ лэсьтӥзы производственной юрт но отчы интыязы куиськон автомат станокъёсты. Соос кема ужазы но обороная куронъёсты быдэсъязы.Предприятиен 1947-тӥ арысен 2002-тӥ арозь кивалтӥзы Иван Перевозчиков, Михаил Гуменников, Максим Кощеев, Кронид Акулов но Владимир Шаркин.- Нош секыт 90-тӥ аръёсты кызьы потӥды?- Капчи уд шуы. Но коллектив огсыр тыршиз. Кутскиз конверсия. Ми Италиысь басьтӥмы керттӥськон машинаос. Соин ӵош ик вуттӥм Германиысь но Япониысь ӟеч оборудование. Специалистъёс уг тырмо вал ке но, асьме кужымен выль оборудованиез ужатӥм.Укмыстонэтӥ аръёсы фабрикалэн кыкетӥ вордӥськонэз вал. Но сое тросэз валаса ик ӧз вуттэ. Ми огсыр ужамы но ужамы. 2003-тӥ арын дорамы вуиз газ. Со юрттӥз ужан условиосты уката умоятыны но расходъёсты кулэстыны. Али ми модельёс компьютерен дасяськом ни. Со туж бадӟым вормон.Бере кылёнтэм вылысь дорамы ӧтчамы Голландиысь маркетингъя специалистэз. Со дышетӥз вузмес рыноке поттыны. «Россиысь 100 усто вузъёс» конкурсын трос пол дипломъёс сётъязы. Нош «Удмуртилэн брендэз» конкурсын азвесь но туй медальёс басьтылӥм. Табере дӥсьмес тодо Калининградысен Владивостокозь. Басьяськись вала: кунгож сьӧрын поттэмезлэсь милям дӥсьмы ӟечгес. Соин ик магазин ӝажыосын со уг кылльы.- Юбилейдэс кызьы пумитаськоды?- Предприятиямы 500 адями ужа, шоро-куспо арлыдзы 30-35 арес. Али шоро-куспо уждунмы толэзяз 17 сюрс манет усе. Вань бюджетъёсы дыраз уксё тыриськом. Районын но, республикаын но спортъя ужрадъёслэсь ум палэнскиське.Шарканын сяна, нимаз магазинъёсмы усьтэмын Ижын, Глазовын но Кезын. Кылем арысен предприятие «OLSARRI» вуз карон маркаен ужа ни. Соин ӵош ик паськыта производство. Выль цех усьтӥм ни Красногорск но ёросысьтымы Сосновка черкогуртъёсын, ватсаса 40 ужан инты кылдытӥм. Ужасьёсмес дышетыны отчы ветлӥськом. Дӥсь керттӥсьёс 6 толэзь дышетско но толэзяз 2 сюрс манет стипендия басьто, нош слесарьёс ӝыны ар дышетско. Вуриськисьёсты дышетћськом 3 толэзь, соосты визьнода инструктор Любовь Максимова.Предприятие Сочиын модая фестивальын лауреат луиз. Мода ӵем вошъяське, ми солэсь бере ум кылиське. Туэ дышетскисьёслы 10 сюрс форма вурим. Чебересь кофтаос, дэремъёс сяна, вуриськом керттэм изьыос, шарфъёс но кузьымлы ярамон пичи арбериос. Али вуоно толлы дӥсь керттыны куронъёс вуэмын ни. Со шумпотымон. Миым усьтӥм интернет-магазин, егитъёслы со туж яра, гуртысь потатэк, выль дӥськут басьтыны луэ.Геннадий Романов Туспуктӥз Владимир Беломорских Теги: Шаркан-трикотаж юбилей | Иворъёс |
Виталий Пронин Игорь Семёнов «Удмурт Кенеш» огазеяськонлэн тӧроез 30-тӥ октябре Москвае люкаськылӥз Фин-угор калыкъёслэн ассоциацизылэн (АФУН) кенешез. Вераськон мынӥз фин-угор калыкъёслэн конгрессы дыръя ӝутоно ужпумъёс сярысь.Мон сяна, Москвае удмуртъёслэн нимынызы ветлӥзы Кун Думаысь депутат Николай Мусалимов, «Мынам Удмуртие» ТРК-ысь анай кылын передачаос понна кыл кутӥсь Сергей Касаткин но филология наукаосъя доктор Наталья Кондратьева. Таяз радэ вераськон пуромиз ӟырдыт.Кылсярысь, Быдӟым Вормонлы 70 ар тырмонэн валче уката зол шӧдӥське: куд-ог калыкъёслэн историез кырыжтэмзы потэ. Кылсярысь, Эстониын но Финляндиын дышето, вормонэз СССР ӧз вайы шуыса, мукет кунъёс, пе, Европаез фашизмлэсь мозмытӥзы. Эстониысь егитъёс фашистъёсты вылэ пукто. Кызьы таин тэрытӥськод?Азьвыл ортчылэм конгрессъёс дыръя куд-ог делегациос возьматыны выризы, Россиысь фин-угор калыкъёс начар уло шуыса. Но тодэм потэ, кылсярысь, кызьы венгръёс уло Румыниын я Швециын. Таослэсь правооссэс тӥяло шуыса, кылӥське. Татчыозь соослэсь улэм-вылэмзэс чылкытэн гинэ возьматыны вырылӥзы. Таяз радэ но со сярысь туж ик вераськемзы уг поты, шӧдске. Кенеш дыръя Карелиысь адямиос меӵак шуизы: малы, пе, вань та юанъёсты эскеронэз. Ми, пе, политикаен вырись огазеяськон ӧвӧл, гуманитарной юанъёсты эскероно, соосты сэрттыны-пертчыны выроно. Пичи лыдъем калыкъёслэсь школаосын кылзэс дышетон ужпумез, пе, сэрттоно. Тазэ но ужпумез учкытэк нокызьы но уг луы. Россиез ултӥяны, фин-угор калыкъёсты зӥбыны сётӥмы ке, кытчы азьланяз вуомы? Соин ик карелъёсын эчешытэк ӧйлась. Карелъёс эстонъёсын но финъёсын вась-вась улыны тыршо, таин сэрен отын кылдэм югдурез но эскеронлэсь палэнтыны выро.Кенеш дыръя карелъёс туж асьсэлэсь куасалтыны выро вал. Но соос сяна, эшшо 17 калыклэсь мылкыдзэ санэ басьтоно на. Таос ӵектонъёсылы дурбасьтӥзы. Соин но люкаськемъёслы вазиськи: конгрессын эскероно юанъёс пумысен керетон медаз поты - асьмелы огкылысь луоно.Фин-угор калыкъёслэн конгрессы ортчоз вуоно арын 15-тӥ-17-тӥ июне Финляндиын. Теги: Удмурткенеш Фин-угордунне | Улон-вылон |
Виталий Пронин Матысь арнянуналэ Удмуртиын улӥсьёсты возьма тунсыко концерт. «Аксион» культурая юртлэн сцена вылаз шулдыртозы Москваысь «САДко» группа но удмурт эстрадаысь кизили Иван Котельников. "САДко" но Брангуртысь песенайёсОгазеяз Москва «САДко» группаын 3 пиос кырӟало: Владимир Макаров, Александр Бардин но Александр Лихацкий. Соос 5 ар ӵоже ӵош дышетскизы Москваын - Гнесинъёс нимо крезьгуръя академиын. Нош 2010-тӥ арын кылдытӥзы асьсэ группазэс. Пиослэн улонзы кырӟанысь чуръёсын сямен тупаз: «Друга я никогда не забуду, если с ним повстречался в Москве». Россилэн пӧртэм сэрегъёсаз вордскем пиос ӵапак шоркарын нырысьсэ эшъяськизы. Владимир Макаров вордскемын Владимир улосысь Богородское черкогуртын. — Мон туж огшоры семьяысь. Анае дышетскемезъя зоотехник, но вань улонзэ почта ёзэн кивалтӥз. Озьы ке но ӵапак со бордысь кылдӥз калык кырӟанэз яратон мылкыды. Монэ кӧлыны выдтыкуз, котьку но кырӟа вал, - тодаз вае Владимир Макаров. Озьы пичи Вовик но кырӟаны кутскиз. Микрофон интые кияз йырсын кутэ вал. Школа бере Вова дышетскыны пыриз Владимирысь крезьгуръя училищее. Сое йылпумъяса, шонтӥз Москвае, но нырысетӥ араз ик крезьгуръя академие пырыны ӧз быгаты. — Юнме озьы ӧз тупа, дыр, сотэк мон эшъёсме ӧй пумитасал. Вуоно араз мон нош ик экзаменъёсы лыктӥ. Соку ини кутӥзы калык хорлы дирижеръёсты дасясь факультетэ, - шуэ Владимир Макаров. Кырӟам сяна, Владимир кылбуръёс гожъя. Ӵапак солэн чуръёсызъя сюлэме пырись крезьгуръёс гожтэ Александр Бардин. А. Бардин - мордва пи. Со крезьгурчи, аранжировкаос лэсьтӥсь но пӧртэм крезьгуро инструментъёсын шудӥсь. Саша вордскемын Мордовиысь Чукалы черкогуртын. Выжыезъя со чын-чын мордва. Но, ӟучъёс пӧлын будыса, анай кылзэ Саша ӟеч уг тоды. Озьы ке но ӵапак мордва луэмез Гнесинъёс нимо академие пырыны юрттӥз. — Экзаменъёс азьын дышетӥсьёс веразы: анай кылын кырӟасьёсты, пе, котьку сакгес кылзо. Нош мынам Гнесинкаын дышетскеме туж потэ, но визьмыным валасько: уз басьтэ. Мон уго Саранскын баянэн шудонъя отделениез йылпумъяй, нош татчы хорен кырӟанъя факультетэ лыктӥ. Укно дуре пукси но кырӟан кылдытӥ: рифмазыя тупась мордва кылъёсты утчай. Комиссия азе потӥ но син шорам пуктӥ вордскем палъёсме, сюлмысьтым кырӟай. Дышетӥсьёслэсь питырскем синъёссэс адӟыса, та куплетме ик эшшо огпол кырӟай, таяз радэ - киме чабыса но пыдъёсыным тапыртыса. Мыным тужгес вылӥ - 10 балл - пуктӥзы но, академие ӧс усьтӥськиз, - тодаз вае Александр Бардин. Мукетыз Александр - Лихацкий - озьы ик гуртын вордскемын - Алтай улосысь Бурлаын. Саша пичи дырысеныз баян гурез кылыса будэмын. — Атае баянэн но шудэ, кырӟа но. Барнаулысь политехнической институт бере крезьгуръя училищее дышетскыны пыриз. Ми изьыны выдӥськом вал, нош со баянзэ кутэ - выль гуръёс дышетэ. Но гуртын улонмы куспетӥ луиз: мыным 13 арес дыръя анае туж секыт висьыны усиз. Со улонысь кошкем бере ми Барнаулэ выжим, - тодаз вае Александр Лихацкий. Барнаулын Саша выныныз ӵош калык крезьгуръя театрысь нылпи студие ветлыны кутскиз. Чебер куараез татын юнмаз. Озьы аслыз улон сюрес бырйиз - Барнаулысь крезьгуръя училищее вамыштӥз, нош отӥяз Москвае лыктӥз. Ува эмеспи Удмуртие «САДко» группаез нырысьсэ ӧтиз тодмо артисткамы Надежда Уткина. 2013-тӥ арын августэ пиос вуизы Брангурт фестивале. — «Лудорвай» музейын сцена вылэ потӥзы но - зор кисьтӥз ук! Но соос котмыса но кырӟазы. Собере Удмурт театрын гала-концерт вал. Татын «САДколы» ӝыны час кырӟаны сётӥзы. Соос сыӵе ӟырдатӥзы залэз - учкисьёслэн кырымпыдэсъёссы ӝуазы чабыса, - тодаз вае Надежда Уткина. Концерт бере Культурая министерствоын ужась Зинаида Никитина пиослы республикаысь районъёсы концертъёсын вуылыны ӵектӥз, Надежда Уткинаен ӵош ик радъяны юрттӥз. — Ми соку 6 концерт сётӥмы ёросъёсын. Удмуртиысь учкисьёс кельшизы - туж сак кылзо, кичабонъёссэс уг жаляло. Быдэс зал тыр калык милемыз пумитаз Глазовын. Сыӵе шумпотӥм! Нырысь секыт вал ёрос нимъёсты но вераны: Мо́жга, пе, ӧвӧл, Можга́ шуоно. Табере вань ёрос центръёсты ортчим ни, Удмуртия «вордышкем шаермы» кадь потэ, - шуэ Владимир Макаров. Нош мукетыз кырӟасьлэн Александр Лихацкийлэн яратоно ёросэз - Ува. Ӵапак татын 2016-тӥ арын концерт дыръя со синйылтӥз вуоно кузпалзэ - Кизьвар починкаын вордскем Анна Марковаез. — Концертлэн пумазгес адӟи Аннаез - со пичи нылыныз ӵош сцена вӧзын эктӥз. Малы ке но тодам кылиз со учыр. Собере Аня мыным гожтӥз, мон - пумитаз. Интернетын сыӵе гожъяськонмы 4 толэзь пала кыстӥськиз. Нош Удмуртие мукетъят лыктыкумы, ми пумиським, - тодаз вае Саня Лихацкий. Озьы 2016-тӥ арын Александр Аннаез но Карина нылзэ Москва улосысь Балашиха городэ нуиз. Нош 2018-тӥ арын гужем шукрес сюан ортчытӥзы. Табере Саша Лихацкий варманаез доры араз 3-4 пол ке но куное вуылэ, Галя анайзэс доразы Балашихае но котьку возьмало. 3 шулдыр пиос но Иван Котельников Иван Котельниковен «САДко» группаысь пиос тодматскизы Ванялэн кузпалыз пыр. «Садкоос» синмаськиллям Алёна Тимерхановалэн кырӟамезлы, соцвотэсысь туспуктэмъёсыз кельшизы шуыса пусйылӥллям. Собере Иван но соосын Интернетын эшъяськиз. 2016-тӥ арын Пичи Пургалан «САДколэн» концертэз дыръя тодматскизы. Нош табере учкисьёсты «Аксионын» ӵошен шулдыртозы. — Александр Бардинэн ӵошен арганэн шудыны чакласьком. Зэм, тупась тональностен арган ӧй на шедьты, сотэк номыр уз пӧрмы. Малпасько, «САДко» группалэсь кырӟанъёссэ но быдэстыны, - шуэ Иван Котельников. Концертлэн пумаз 4 пиос ӵошен быдэстозы удмурт калык кырӟанэз. Удмуртие нырысьсэ ветлыкузы ик, Надежда Уткина ӵектӥз вал «САДкоослы» «Ум люкиське» кырӟанэз дышетыны. Алёна Ионина Туспуктӥз Галина Соколова | Лулчеберет |
Виталий Пронин Лушкем ӧвӧл шара Дунне литературалэн ӝажы вылаз уноез книгаос яратон сярысь. Кыӵеен со возьматэмын удмурт романъёсын, кылбуръёсын? «Ингож» студилэн берло пумиськоназ ӵапак та сярысь вераськон ӝутэмын вал.Куное вуизы тодмо писательёс: Сергей Матвеев - аслаз романъёсаз яратонлэсь бичатӥсь сиоссэ быгатыса кыска - но Елена Миннигараева - «Мумы» повестяз нылкышнолэсь лушкем яратӥсь лулзэ шараяз. Удмуртъёс, пе, возьдаськисесь, соин ик яратон сярысь гожтыкузы но, авторъёс ӵемысь чупаськонлэсь пыдлогес уг пыро. Тазьы малпало тросэз лыдӟиськисьёс.- Тросаз произведениосын геройёс лаш-лаш чупасько но, соин яратон быре. Яратон - со бриллиант кадь, котькуд палыныз ворекъя, чупаськон сяна, отын секс но вань. Со сярысь чебер гожтыны быгатон кулэ, соку зэмос искусство кылдэ. Ог 20 ар талэсь азьло «Шузи» романме гожтэме бере мон вылэ трос сяласькизы, книгаме поттыны но кема пумитъяськизы. Соку мон, егит мурт, огласянь, шумпотӥ но, литератураын сыӵе бугыръяськон ӝутӥ шуыса - «Кенеш» журналлэн одӥг номераз ик, произведениме курласа, 4 статья потӥз, - тодаз вае Сергей Матвеев.- Мон, огласянь, тӥледлы вожъяськисько: тӥ воргорон, эрико, - итӥське бордаз Елена Миннигараева. - Мон луысал ке воргорон, олокызьы но гожъяськысал ни… Кылем арын «Ингож» газетэ куризы «Мумы» повестьысьтым оглюкетсэ поттыны, мон гордэктыса соглаш луи, куд-ог интыоссэ куяй. Озьы ӧй вал кароно, дыр, но… Мон повестьме гожтӥ 20-21 арескам, мыным дунне вал, мар со пумысен шуоз калык. повестьын укыр шара интыосыз вань ке но, валтӥсь интыын воксё мукетыз ук. Аръёс ортчыса, произведениед шоры мукет синмын учкыны кутскиськод. Али мон яратон сярысь мукет сямен гожтысал. Но сокем бугыртысал меда со адямиез?- Кызьы шуиз Италиысь гожъяськись, философ Умберто Эко, гожтэм произведение ас понназ улыны кутске. Со книга тынад ӧвӧл ни, со лыдӟисьлэн, - вераськонэ пыриськытэк уг чидаськы. - Нош кӧня лыдӟись, сомында ик малпан. Кызьы гинэ валэктыны уг луы одӥг текстэз!- Озьы, дыр, но куке, книгаез лыдӟыса, адямиос тынэсьтыд юаны кутско, улонад зэм но-а сыӵе учыр вал шуыса, куке уг валало, со литературной, малпам произведение шуыса, гадь тырад шокчемед, эрико гожъяськемед уг луы ни, - валэктэ Елена Миннигараева.- Сыӵе мылкыдын улӥд ке, ноку но ӟеч произведение уд гожты, - шуэ Сергей Матвеев. - Мон, романме, кылбурме йылпумъяса, точка пуктӥсько, озьыен, азьлане вамыш лэсьтӥсько, нош произведение мышкам кыле. Со котькызьы мед улоз. Но мон валасько, кышномуртъёс вордӥськыкузы ик дунне шоры анай синмын учкыны кутско.- Лыдӟись шӧдэ, кудӥз автор четлык пушкын улэ, нош кин эрико гожъяське. Берпуметӥез ас шӧдонзэ дышем сямъя гинэ уг возьматы, выль амалъёс утча. Яратонлэн «усьтымтэ палыз» сярысь но чебер гожтыны быгатэ, - вера кылбурчи Юлия Разина. - Мон али бичасько яратон сярысь учыръёсты. Адямиос нырысь уг усьтӥсько, мар со сярысь вералод, шуо. Но пумен-пумен кенешыса кылзы сэрттӥське ик. «Татын мон пыд улысьтым музъемез шӧдэмысь дугдӥ» кылъёсты верало но, «ой, оломар верасько ни» шуыса, нош ик мадемзэс урето. Асьмелэн сяммы сыӵе, лэся, - дӥсьтӥсьтэм.Егит гожъяськись Дарали Лели шуэ: яратон сярысь эрико но чебер гожтӥсьёс али асьмелэн ӧвӧл. Ӟуч критик Дмитрий Быков но алигес вераз: берло дыре ӟуч литература мӧзмыт луиз, шӧдӥське, пе, автор произведенизэ кужмысь вордэ шуыса. «Иван Петрович отчы мынӥз, собере тае кариз» манеръя гожъяськон сюлэмез уг ни вырӟыты. Макем тунсыко формаосты быръё туала егит авторъёс но, макем, ас вакытсылы тупаса, гожъяськизы 20-тӥ-30-тӥ аръёсысь писательёсмы. - 20-тӥ-30-тӥ аръёсы авторъёс асьсэ произведениосазы туж чебер, быгатыса гожъязы яратон сярысь, отын вань сантэман но, яратонэз вылӥе ӝутон но... Кылсярысь, К. Гердлэн «Матӥ» веросэз, К. Митрейлэн «Секыт зӥбет» романэз, М. Волковлэн «Парсь Петя» веросэз. М. Коноваловлэн «Вурысо бам» романаз син азе пуктымон яркыт, пудо-животэн ӵошатыса, суредамын нылэз сантэман, - вера тодосчи Светлана Арекеева.Озьыен, яратон тема литератураын ялан пушйиз но солэн пуштросэз пӧртэм пумо луылӥз - кышномурт но воргорон, автор но творчество, адями но уж...- Яратон сярысь сю, сюрс, миллион книга но гожтӥм ке, ум быгатэ вераны, мар со сыӵе, - малпанзэ вера Сергей Матвеев. - Котькинлэн валанэз аслаз. Улон, творчество - со утчаськон, чеберлык доры мынон. Англиысь писательлэн У. Шекспирлэн вань 154 сонетэз, одӥгаз сонетаз со ӝожтӥське: та улон туж секыт, курыт маке, кулон, басьты монэ ас дорад, но берпуметӥ чураз малпанзэ чутрак воштэ: кулон, эн басьты монэ, та улон вань яратон. Яратон - со туж кужмо, кулэ маке.http://udmdunne.ru/2017/03/kudzeh-gozht%d3%a5z-nylkyshno-kudzeh-piosmurt/ * * *Котьку сямен студиын эскеремын вал егит кылбурчиосмылэн ужъёссы но. Кылем арын ортчытэм «Ингож» семинар бӧрсьы азьлане бадӟым вамыш лэсьтэм Татьяна Баталёва. Чуръёсыз вольытэсь, чылкытэсь, шӧдӥське, кылыз бордын ужам. Табере кулэ на тунсыко образъёсты шедьтыны, кылбурлэн кабъёсыныз шудыны… Кызьы, шуом, каре Лилия Юртаева. Таиз кылбурчи лыдӟиз 3-4 аръёс талэсь азьло гожтэм кылбуръёссэ. Берло дыре ӧй ни, пе, гожъяськы.Вераськон вискын кылбур чуръёсты но тодманы вырим. Тазэ яратон сярысь кылбурез пиосмурт гожтӥз яке кышномурт? Тодыны секыт вылэм. «Пиосмуртэн валтэ йырвизь, нылкышноен - мылкыд» веранлы осконо вылымтэ.Мария Векшина Туспуктӥз А. Горбунов | Улон-вылон |
Виталий Пронин Кылем суббота нуналэ Пичи Пурга ёросысь Столярово гуртэ люкаськылӥзы ёросысь пӧйшураны яратӥсьёс. Соос тол сезонзылы йылпумъян лэсьтӥзы биатлонъя вожвылъяськонэн.Ёросысь пӧйшурасьёслэн ӵошатсконзы 28-тӥзэ ортчиз. Воргоронъёс эстафетаын вожвылъяськизы, командаын пӧртэм ардылъем куинь воргорон пыриськиз. Кубок понна нюръяськиз 9 команда. Пӧйшуран куасъёсын, пыӵалъёсын 3 иськемез ортчизы. 50 метр кемысь кык шарез куинь патронэн йӧттоно вал, кырыж ыбылӥсьёс 150 метр мултэс круг бызизы. Одӥг-кык мурт гинэ шаръёсты шонер ыбылӥз. Вормисе потӥзы Выль Мӧнья, Вуж Мӧнья гуртъёсысь но Пичи Пургаысь Мубаракшин братъёслэн командаоссы. Озьы киысь кие вошъяськись кубоксы пыраклы кошкиз Выль Мӧньяла. Угось соос куинь арлэсь кема вормонзэс нокинлы ӧз сётэ. Воргоронъёслэсь бере ӧз кыле нылкышноос. Соос 1 иськеме бызьылӥзы. Трос аръёс ӵоже нырысетӥ интыын возиське Нӧрьялась Ирина Зайцева. Адӟыны ветлон сямен пӧлазы мон но бызьылӥ. Шаръёсты кырыж ыбылыса, 300 метр мултэссэ ортчи ке но, пыӵалэн ыбылӥськемме кематэк уг вунэты.Валентина Кутузова Теги: биатлон ПичиПургаёрос | Спорт |
Виталий Пронин «Советской Удмуртия» газетлэн 1952-тӥ арын 22-тӥ январе потэм номерез.4-тӥ феврале, «Удмурт дунне» газетлы 103 ар тырмон нуналэ, Сьӧлта ёросысь Югдон гуртын ортчоз газетмылэн кубокез понна куасэн бызьылонъя 56-тӥез ӵошатскон. Ӵошатсконъёсамы кыдамын но дуннелы тодмо луэмын Нина Парамонова, Юлия Шамшурина, Владимир Никитин, Тамара Тихонова, Максим Вылегжанин но мукетъёсыз куасэн бызьылӥсьёс. 1952-тӥ арГазетмылэн кубокез понна нюръяськон мытэмын 1952-тӥ арын Ижын. Сое арлы быдэ 1999-тӥ арозь ортчытъяны выримы. 1995-тӥ арысен кубок понна нюръяськонэз бурд улаз басьтӥз Мугорез кыдатон культурая, спортъя но туризмъя министерство.Отӥяз коньдонэн шуг-секытъёс кылдылӥзы ке но, газетын ужасьёс сяме пыӵам ужзэс ӧз аналтэ. Куд-ог дыръя ар кельтыса, куддыръя арлы быдэ ӵошатсконъёсыз ортчытъяны выримы. Нош берло аръёсы кубокмы понна нюръяськонлы выль кужым пыӵаз.1952-тӥ арын потэм газетъёсысь бугыръяськыса, ӵошатскон сярысь пыр-почгес тодыны луэ. Вожвылъяськонэ 300 пала спортсменъёс пыриськиллям. Газет понна нюръяськон 3 нунал ӵоже кыстӥськем, гуртоос 10, 30 но 50 иськемъёсы куасэн бызьылӥзы. «Советской Удмуртия» газетлэн призэз понна нюръяськонэ пыриськемзылэсь азьло тросэз ёросъёс асьсэ доразы колхозникъёслэсь ӵошатсконъёссэс ортчытъязы, отын вормисе потэмъёс гинэ газетлэн кубокез понна вожвылъяськизы.1952-тӥ арын 22-тӥ январе потэм «Советской Удмуртия» газетысь чуръёс. Кубок - Играысь команда киын. 3 нунал ортчем бере Ижевскын йылпумъяськизы «Советской Удмуртия» газетлэн призэз понна гуртысь егитъёслэн куасэн бызьылонъя ӵошатсконъёссы. Колхозъёсын, райцентръёсын тренировочной, отборочной ӵошатсконъёсы, огъя вераса, 10 сюрслэсь трос егитъёс пыриськизы. Данакез соос пӧлысь - «Колхозник» добровольной спортивной обществолэн членъёсыз. Республиканской ӵошат-сконъёсы пыриськем 25 команда пӧлысь тужгес ик синмаськымон азинсконъёс басьтӥз Игра районлэн сборной командаез. Номырин но соос пӧртэм ӧз адске, мугоръёссы пичиен куд-огез серем пыр вералляз, тӥледыз лымы согоз шуыса. Нош соос нырысь нуналаз ик асьсэды возьматӥзы, нылъёслэн но пиослэн эстафетаосазы вормисе потӥзы. Ӵошатсконлэн 3-тӥ нуналэз решающий вал. Пиос 30 километр кеме, нылъёс 8 километре бызизы. Пиосъёс пӧлын вормиз Кулига ёросысь лыжник Бузмаков, 30 иськемез со 2 час но 14 минут куспын ортчиз. 3 нунал куспын Играысь команда, 31 очко люкаса, вормись луиз. Соослы сётэмын вал газетлэн киысь кие вошъяськись кубокез но физкультурая но спорт ужпумъёсъя республиканской комитетлэн Почётной грамотаез. Озьы ик грамотаос сётэмын вал на Воткинск, Глазов, Карсовай, Нылга, Шаркан ёросъёсысь сборной командаослы. Вормон басьтэм спортсменъёсты Широбокова но Никитин (Завьялово), Бузмаков (Кулига), Потехин (Бемыж), Горбушина но Русакова (Глазов), Некрасова (Сарапул), Лебедева (Я. - Бодья), Лушникова (Нылга), Грахов (Грахово), Данилов (Воткинск), Мерзляков (Игра), Князев (Шаркан), Блинов (Б. Уча) грамотаен но редакцилэн кузьыменыз данъязы. Самой усто 10 лыжникъёс мынозы Киров городэ, РСФСР-ын нырысетӥ инты понна ӵошатскыны. 2004-тӥ ар50-тӥ юбилейной ӵошатсконъёсты ортчытыны туж но туж куризы ветеранъёс. 2004-тӥ арын сое радъямы Якшур-Бӧдья черкогуртын. Ужрадэ люкаськемын вал дано спортсменъёс, тренеръёс, «Урожай» ДСО-ен кивалтэмъёс. Но ӵошатсконэ лыктыны луонлык шедьтӥллям 10 районысь гинэ спортсменъёс.Газетмылэсь ӵошатсконзэ улӟытыны быгатӥмы шуыса тау карисьёс трос вал. Кӧня тодэ ваёнъёс чузъяськизы! Якшур-Бӧдья ёросысь куасэн бызьылон сюресэз ваньмыз сямен «тодмо сюресмы» шуизы, угось ӵапак та ёросын кубокмы понна ӵошатсконъёс ӵем ортчылӥзы. Тужгес арлыдо спортсменъёс пӧлын вал Ижысь Степан Романов (76 арес), Можгаысь Николай Смолин (70 арес), нылкышноос пӧлын йӧно возиськиз Эграысь 57 аресъем Екатерина Тронина. 50-тӥ ӵошатсконын вормисьёс луизы, нырысетӥ вожвылъяськонын сямен ик, эграос.2017-тӥ ар 55-тӥ ӵошатскон кылем арын Кияса ёросысь Уддяди гуртын ортчиз. Вожвылъяськонэ пыриськизы Иж, Сарапул, Чайковский городъёсысь, 12 ёросъёсысь но «Удмурт дунне» газетын ужасьёслэн командаоссы. Огъя ӵошатсконын вормись луиз Дэри ёросысь команда. Пусйыны кулэ созэ но: тросэз гурт спортсменъёс Кияса ёросэ нырысьсэ вуылӥзы но туж синмаськизы солы. 2018-тӥ ар Таяз учыре гурт спортсменъёсты нырысьсэ люка Сьӧлта ёрос. Ӵошатсконэ лыктыны мылкыд каремзэ нырысь ик ивортӥз Кияса ёросысь команда. Кызьы шуэ ёрос администрациысь мугорез кыдатон культурая но спортъя ёзэн кивалтӥсь Валерий Тихонов, командаын ог 30 адями луоз. Ӵошатсконэ пыриськем сяна, ёросэн но тодматскеммы потэ на. Валерий Иванович та ӵошатсконын комментаторлэсь ужзэ быдэстоз.Газетлэн кубокез понна ӵошатсконъёсы мыныны куасъёссэс дасязы ни милям азьвыл тодмоосмы - Пичи Пурга ёросысь Лидия Близнецова но Яр ёросысь Юлия Рудина.- Ваньмон дыръя куас вылэ султылыны вырисько, туэ но газетлэн кубокез понна ӵошатсконэ пыриськыны дасяськи, - шуэ Лидия Матвеевна. - Та ӵошатсконэ 1971-тӥ арысен пыриськисько, 2 арзэ гинэ кылеме вань. Газетлэн кубокез понна вожвылъяськонъёс пӧртэм интыосын ортчылӥзы, тросгес Якшур - Бӧдьялан, озьы ик вал на Глазов, Можга, Шаркан ёросъёсын. Туэ мон тужгес арлыдо нылкышноос пӧлын кужымме эскеро. Та выллем ик мылкыдъёсыз Юлия Рудиналэн но.- Куасэн бызьылэм сяна, эшъёсын адскем потэ, телефон пыр вераськыса, кӧт уг тыры, - шуэ Юлия Николаевна. - Кӧня асме тодӥсько, ялан та ӵошатсконъёсы пыриськисько. Бен, азьвыл аръёсы та стартъёс юн шулдыр праздниклы пӧрмылӥзы, трос калык пыриськылӥз. Табере ӵошатсконэ мынон-ветлонэн шуг-секытъёс кылдыло, азьло, тракторе пуксьыса но, ветлэммы вал, нош табере гурт сьӧры но озьы уд поты. Сьӧлтаез но адӟеммы потэ. Ми котькытын бызьылыны дышемын, куас сюресъёссы гинэ вольыт мед луозы. Одӥгез жаль, сонякеме мыныса, мон кадь арлыдоослы 2 иськемез гинэ, пе, ортчоно луоз. Ас мылкыд каремея котькуд стартэ «шунтӥськыны» потатэк уз луы, дыр (серекъя).Ӵошатсконлэсь положенизэ лыдэ басьтоно ке, 18-29 аресъем воргоронъёс 10 иськеме бызёзы, 30-64 аресъем воргоронъёс - 5 иськеме, солэсь бадӟымъёс - 3 иськеме. Егит нылкышноос (18-29 арес) та нуналэ 5 иськем ортчозы, 30-54 аресъемъёс - 3 иськем, солэсь бадӟымъёс - 2 иськем. Нимысьтыз стартъёс витё семьяосты.«Советской Удмуртия» газетлэн 1952-тӥ арын 22-тӥ январе потэм номерез.Азьвыл газетлэн кубокез понна вожвылъяськонын, куасэн бызьылон сяна, трамплинысь тэтчан но вылэм.1973-тӥ арын Шарканын ортчем ӵошатсконын спортсменъёс сцена вылын кырӟаны-вераны быгатэмзэс но эскериллям. Команда 4-5 номер возьматэм, шулдыръяськон 12 час кыстӥське вылэм. Нимысьтыз ӧтем специалистъёс спортсменъёслы-артистъёслы дунъет сётӥллям. Газетлэн кубокез ӵемгес «кунояз» можгаос дорын - 12 пол, соослэсь ӧжытаклы бере кылё шарканъёс, дэриос, глазовъёс, эграос. Быдэн одӥг пол кубокмес утылӥзы Балезино, Ува, Кулига ёросъёс но Ижысь куасэн бызьылӥсьёс. «Советской Удмуртия» газетлэн призэз понна ӵошатсконъёс вал:1952-тӥ арысен 1991-тӥ арозь - пӧртэм интыосын ортчизы; «Удмурт дунне» газетлэн призэз понна ӵошатсконъёс:1992-тӥ арысен 1999-тӥ арозь - пӧртэм интыосын; 2001-тӥ арын - 49-тӥ ӵошатскон - Воткаысь Новый посёлок; 2004-тӥ - 2005-тӥ аръёсы - 50-тӥ-51-тӥ ӵошатсконъёс Якшур-Бӧдьяын; 2012-тӥ арын - 52-тӥ ӵошатскон - Ижысь Г. Кулаковалэн спорткомплексаз; 2014-тӥ ар - 53-тӥ ӵошатскон - Якшур-Бӧдьяын; 2015-тӥ ар - 54-тӥ ӵошатскон - Вавож ёросысь Нюрдор-Котьяын; 2016-тӥ ар - 55-тӥ ӵошатскон - Кияса ёросысь Уддядиын. Валентина Емельянова Теги: удмрутдунне | Улон-вылон |
Виталий Пронин Королёвъёслэн семьязыЮкаменск ёросысь Королёвъёслэн семьязы туэ толалтэ быдэс шаерлы дано луиз. Гурт шудонъёс дыръя огъя зачётын нылын семьяос пӧлын 3-тӥ интые потӥзы.Ирина Витальевна но Леонид Анатольевич Королёвъёс уло Йыртэм гуртын. Ас вакытаз кыкназы но колхозын ужамын, нош та вакытэ ужбергатӥсь кариськемын.- Секыт йӧтӥз колхозмы куашкам бере, ма карыны соку паймимы, - шуэ Ирина Витальевна. - Кузпалы уж утчан сяменыз Сочи городозь вуиз, лэсьтӥськон удысын тыршиз. Озьы со 8 арзэ палэнын ужаз. Воргоронтэк улон гуртын капчи ӧвӧл ке но, чидамы. Ужаса поттэм коньдонэныз нырысь ик пилорама басьтӥмы, собере ма но со техника.Табере Королёвъёслэн, машина-тракторъёссы сяна, гидзы вань. 27 йыр сюро таза пудо вордо, со пӧлысь 9-эз - кысконо скалъёс. Ужзылэсь ваньмо ке, мугорзэс кыдатыны дырто.- Гуртмы ёрос центрлэсь 12 иськемын луэ, ӝытъёсы Юкаменск черкогуртэ куасэн бызьылыны ветлылӥмы, - веранзэ азьланьтэ кышномурт. - Ёрослэсь данзэ утён 2 поллы бадӟым ныпъет выллем, вылаз ик, со ӵошатсконъёс ас ёросад ортчо ке. Туж кельшиз комбинированной эстафета, ведраен карнанэн ву нуыкум, одӥг шапыкез но ӧз пальккиськы. Юрттӥз, лэся, нуналлы быдэ ведраен ву нуллэме.Королёвъёслэн семьяязы 3 пиналзы. Зӧкез Анастасиязы геодезистэ Пермьысь техникая университетын дышетске, шоретӥез Алина - Пышкетысь 7-тӥ классын визь-нод люка. Ёросысь тужгес шаплыез спортсмен луэ, шаерамы ортчылӥсь ӵошатсконъёсын но вормонъёс басьтылэ. Спортэн эшъяськем сяна, нылаш умой дышетске, киужен выре. Сестраосыз сьӧры уйиське нылпи садэ ветлӥсь Глебзы.- Шаерысьтымы Гурт шудонъёс Юкаменскын ортчон азьын гинэ ёрос центре мугормес кыдатыны ветлӥмы, нош мукет дыръя гуртэтӥмы ик бызьылӥськомы, со понна ваньмылы куасъёс басьтӥмы, - шуэ Леонид Анатольевич. - Лымыез тракторен донгисько но, отӥ ик куасэн бызьылӥськомы. Ваньмон дыр ӧжытгес уга, тренировкаосы шергес потаськомы, куд-ог дыръя нуназеян куспын но куасъёсмес кутчаськомы, но соку бызьылэм кадь луоно ӧвӧл.Валентина Емельянова Туспуктӥз автор | Иворъёс |
Виталий Пронин Чонари вотэс йырсиосам ӟугмаське, бакчаын вӧлмемын сюй но картошка зын, зарни виштыосын му вылэ куаръёс волдӥсько но вунонтэм гуръёсты шыпырто. Выны, шорам мерттаськыса, картошкаен сализ. Салкым тӧл ӵуж шундылэн вылтырысьтыз чилясь пырыосты вуштэ но котыр пужнэ, нош инмын гурласа кошко туриос…- Кыӵе арлэсь вакытсэ тужгес но яратӥськод? - Куке вотэс йырсиосам ӟугмаське.Одӥгез та вакыт поттэ фотоаппартсэ, мукетыз пеляз наушникъёс тыре, крезьгурлэн тулкымъёсаз вые, куиньметӥез суреда, шуныт минутъёсты буёлэн огазеян тырше.Гужем куспын ӟугмаськем малпанъёс - мылкыдъёс ас ӧразы пыро кадь, тӧллэсь веттамзэ шӧдыны кутскиськод, пӧсь шунды улын купырскем кылъёс но ӧжыт шонерало. Куке вотэс йырсиосам ӟугмаське, мон мылкыдъёсме кылбур чуръёсы сэрттыны кутскисько. Нырысь соос сокем зубектэмын, номыр уг пӧрмы, уг гожтӥськы, уг тупатскы… Малы соку сӥныриез тӥянэз, малы тыршын мар ке гожтыны? Сӥзьыл ук… Мылкыд мӧзмонысь потон сюрес утча.Пыд улысь ӵуж куар курень луэм бере, огез перчаткиос, мукетыз чеберзэгес изьы дӥся, куиньметӥез пуштрес, кузь шарфике вые. Кынмем чиньыосын ручка кутыны секыт, капчигес, укно шоры долкаса, пукыны, виясь дырлэсь кошкемзэ валатэк. Тӧл визьтэмме, пересь улмопулэсь вайёссэ куасалля. Кынмем сьӧд люкъёсты ӵыжа выны, вань ук адямиос, кинлэн мылкыдыз уг ӟечыра инкуазь воштӥськемъя. Йылсо зор шапыкъёс укно борды йыгаськемъя но, соос быгато ныр улазы тодмо гурзэс шуланы. Ӧжыт вожъяськисько, но кошкисько пурысь депрессие. Йырын лек, ваменэс муш пылэп мында малпанъёс, валамон, верамон чуръёсы уг герӟасько. Малы соку сӥныриез тӥянэз, малы тыршыны мар ке гожтыны? Ӧд гожты ке, со кыл уллё пушкез леканы кутске. Пыд улысь ӵуж куар курень луэм бере, огез перчаткиос, мукетыз чеберзэгес изьы дӥся, куиньметӥез пуштрес, кузь шарфике вые.- Кыӵе арлэсь вакытсэ тужгес уд яратӥськы? - Куке кынмем сьӧд люкъёсты ӵыжаськод.Курень куаръёс позыртӥсько, кален шобыртӥсько нырысетӥ лымыен. Лек муш палэп нырулэ. Выны лэсьтэм нырысетӥ лымы мунё, йыраз ведра, синъёс - сьӧд палэзьлэсь, ныр интые - улмопу вай, Марина ним понэм. Мунё тӧдьы, музъем тӧдьы, инбам тӧдьы, йырын тӧдьы бусъёс пӧлы йыромизы чуръёс. Утчасько - уг шедьтӥськы. Малы соку сӥныриез тӥянэз, малы тыршыны мар ке гожтыны? Ӧд гожты ке, ӝоген астэ но люкетэн ыштыны кутскод.- Кыӵе арлэн вакытэз тужгес мылкыдыдъя? - Куке тьӧдьы музъем но юг инбам ышто висгожзэс, куке йырысьтым муш палэпе буйга.Лымы усе, куаръёс небыт шобрет улын гань–гань толъё. Марина Пахомова Туспуктӥз Д. Корнилов Теги: малпан чуралиосгожто | Улон-вылон |
Виталий Пронин Шырвисён ӵемысь палаське тузон, быжоосын кырсёмытэм ву, сиён-юон пыр.Роспотребнадзорысь специалистъёс ало: тол шуныт улэмен, шыръёслэн лыдзы йылэмын. Ижысь паласькись висёнъёсъя больницаын туннэ шырвисёнэн черлам дасолэсь ятыр адями йӧнатӥське. Специалистъёс ало: матысь дыре таӵеослэн лыдзы уката йылыны быгатоз. Угось тулыс вуэмен, сад-бакча, юртъер котырын утялтӥськыны кутом. Нош шырвисён ӵемысь палаське тузон, быжоосын кырсёмытэм ву, сиён-юон пыр. Висён адями пушкын 7-25 нунал ватӥськыса улэ.Кутске со шуак: мугор 38-40 градусозь ӟырда, йыр, суйбыгытъёс висё. Соин ик тросэз малпа, пыэдэн висьыны ӧдъя шуыса. Но ог 4-5 нунал ортчыса, адямилэн кызез ӧжытгес кыльыны ӧдъя, секыт учыръёсы со воксё уг поты ни. Дыраз йӧнатӥськымтэ дыръя улон куспетӥ луыны быгатэ - кылем арын таин сэрен 8 мурт югыт дуннеен люкиськиз.Мар кароно шырвисёнлэсь утиськон понна?- Сад-бакчаысь коркаосты, кеносъёсты тулыс миськоно 3 процентъем хлор вуэн. Ымез-нырез пытсано маскаен, киосы одно дӥсяно перчатки. Утялтӥськон вискын сиськонлэсь-юонлэсь, тамак кысконлэсь возиськоно, угось кырсь киосысь инфекция пушке шедёз.- Тэле потаку, чылкытлыкез чаклано. Сиён-юонэз юнме азе тырыны уг яра, сьӧре ӝӧккышет кутоно, умой луоз клеёнка.Шырвисёнлы пумит вакцина ӧвӧл. Но шыръёсты быдтӥсь суретъёс вань. Соосты одно пазялозы нылпи лагерьёсы. Нош сад-бакча возисьёс та ужез ас вылазы басьтоно луозы.Элина Кумачёва Туспуктӥз А. Горбунов Теги: тазалыкезутён | Улон-вылон |
Виталий Пронин Сьӧлта ёросын туэ 4 пол тылпу потаз ини, 1 мурт бырыны шедиз. Югдурез тупатон вылысь ёросысь тылпу кысӥсьёс нуналлы быдэ калык пӧлын валэктон уж нуо. Та сярысь вераз 38 номеро тылпу кысонъя частен кивалтӥсьлэн воштӥсез Илья Корепанов.2014-тӥ арын Сьӧлта ёросын 12 пол тылпу потаз, 2013-тӥ арен ӵошатыса, со 17 процентлы тросгес луэ, 2 мурт быриз, эшшо 2-ез вӧсь луыны шедиз. Тылпу потон мугъёсыз эскерыса потоно ке, 8 учырын янгыш луо электроезъёс, собере - пилиськем гуръёс.- Берло дыре адямиос узыргес улыны кутскизы, юрт пушказы электрочайник, мисьтаськон машина, микроволновка но мукет со выллем арбериос басьто, - вера Илья Корепанов. - Солы шумпотоно гинэ кадь, но тросаз хозяйствоосын электроезъёссы бадӟым кужымен приборъёслы чакламтэ, нош одӥг розеткае 3-4-зэ но ӝуато. Жаляса верано, ӟеч электроезъёслы коньдонзэс шыръяны выро выль юрт пуктӥсьёс но. 2014-тӥ арын та муген ёросысьтымы одӥгез выль юрт ӝуаз. 2014-тӥ арын Сьӧлта ёросын 12 пол тылпу потаз, 2013-тӥ арен ӵошатыса, со 17 процентлы тросгес луэ, 2 мурт быриз, эшшо 2-ез вӧсь луыны шедиз.Туэ ар куспын Сьӧлтаын 4 пол тылпу гомаз. Одӥгаз учырын кудӟем мурт тамакен умме усем. Тылпулы вӧлскыны сётӥллямтэ ке но, адямилэсь улонзэ утьыны быгатӥллямтэ. Мукетаз учырын янгыш вылэм тэшкам гур, куинетӥяз - тӥяськем холодильник.- Арлы быдэ нылпиослэн тылпоттонэн шудэмзы калыклы бадӟым кайгу вае, - шуэ Илья Корепанов. - Туэ но та муген черкогуртын бадӟым тылпу вал, 2 пинал сӧсырмиз. Анай-атайёсты алэм потэ: дышетӥсьёс но ми гинэ нылпиосты визьманы ум быгатэ, дорын но валэктон уж ортчытоно.Та вакытэ Сьӧлта ёросысь тылпу кысон частьын 21 адями тырше. Нуналлы быдэ 5 адями уже потэ. Черкогуртэ вуылон нуналамы дежурить кариз 4-тӥ караул: Иван Кунаев, Дмитрий Русских, Александр Пескишев но Альберт Медведев.- Ёросмы пичи ке но, куд-ог дыръя милемлы но пӧсь йӧтэ, - шуиз тылпу кысон удысын 25 ар ӵоже ужам Иван Кунаев. - Туннэ кадь ик тодам на черкогуртысь Шанхаймылэн ӝуамез, озьы ми шуиськомы центрмес, юртъёс отын ог-огзылы укыр матэ пуктылэмын. Огкутскемен 5 юрт гомаз, тылэз кысӥмы быдэс черкогуртэн, нош ог 5 ар талэсь азьло бадӟым тылпу потаз Мадьяр гуртын. 2 этажъем корка но юрт котырысь пуктӥськемъёс ӝуазы. Бадӟым тылпуос берло но уйвӧтэ пуксьыло.Калык ваньбурез утем сяна, тылпу кысћсьёс инкуазь узырлыкез но чаклано луо. Кылем ар понна Сьӧлта ёросын 3 пол сик ӝуаз. Кызьы вераз Илья Корепанов, талы но адямиос янгыш вал. Сик корасьёс, ужам бервылзэс утялтӥськомы кожаса, улвайёсыз суто но эскерисьёсты пуктыны вунэто.Тылпу кысӥсьёслэн нырысетӥ юрттӥсьёссы луо дружинникъёс. Туннэ нуналлы 9-аз ик муниципал кылдытэтъёсын тылпу кысонъя командаос вань. Нимысьтыз пусйизы Выль Мӧнья гуртысь тылпу кысӥсьёсты. 2013-тӥ арын соослэн командазы шаерысьтымы тужгес адӟем карымонэз луиз.Валентина Емельянова Туспуктӥз автор Теги: Сьлта тылпу ужпум югдур | Югдурез утён |
Виталий Пронин Шаерысьтымы журналистъёслэн 4-тӥ спартакиадазы ӝоген йылпумъяськоз. 9 амал пӧлысь кылемын на берпуметӥез - волейбол. "Удмурт дунне" газетлэн командаез басьтӥз 2-тӥ инты.Та вакытэ ёросъёсысь журналистъёс ас зонаосазы волейболэн шудо. Туннэ Дэри черкогуртын пумиськылӥзы шор ёросъёсысь но Ижысь журналистъёс. Вожвылъяськонэ 6 команда люкаськиз: Ижысь «Янарыш», «Известия Удмуртской Республики», «Удмурт дунне», Дэриысь «Пригородные вести» но Якшур-Бӧдьяысь «Рассвет» газетъёсын но Печатья на ивор вӧлмытонъя агентствоын ужасьёс. Азьвыл аръёсы сямен ик, ӟырдыт нюръяськон пуромиз шаерысьтымы 2 валтӥсь газетъёс куспын: «Удмурт дунне» но «Известия Удмуртской Республики». 2:1 лыдын вормизы ӟуч газетын ужасьёс. 2-тӥ но 3-тӥ интые потӥзы «Удмурт дунне» но «Пригородные вести» газетъёсын ужасьёс. Волейболъя шудонлэн финалэз ортчоз Можга ёросысь Бадӟым Уча гуртын. Отчы шудыны мынозы ас зонаосазы вормисе потэм командаос. 8 амалъя ӵошатсконэз лыдэ басьтоно ке, «Удмурт дунне» газетмылэн командаез 3 кужмоез пӧлын возиське. Валентина Емельянова Теги: удмуртдунне | Улон-вылон |
Виталий Пронин Кызьы азьланяз радъяськоз пенсиез тырон, уз ышы-а люкам уксё? Та юанъёслы валэктон шедьтон вылысь Пенсиосъя фондлэн Удмуртиысь ёзаз радъяськиз видеоконференция.Пенсиос выль сямен лыдъяськозы 2015-тӥ арын 1-тӥ январьысен. Реформа ортчытыны кичӧлтонэн потӥз Россиысь Правительство - матысь дыре та законэз юнматыны кулэ Федерацияя Кенеш. Ужъя но калыкез улон-вылонын утёнъя министр Максим Топилин шуэ: выльдӥськонъёс ортчытытэк амал ӧвӧл.- Куд-огез шуоз: реформа - калыкез суран-пожан, выльдӥськонэз пыӵатыны уксё быдтон. Но Правительство таӵе выльдӥськон борды ӟеч улонэн сэрен ӧз кутскы: арлыдзыя пенсие потӥсьёслэн лыдзы арысь аре йылэ, нош ужась калыклэн лыдыз усе. Пенсие потӥсьёсты сюдыны-возьыны азьланяз нокинлы луоз, - шуиз министр.Россиысь Пенсиосъя фондлэн Удмуртиысь ёзэзлэн управляющиезлэн воштӥсез Светлана Адаева ивортэмъя, туннэ нуналлы странаямы лыдъяське 40 миллион пала пенсионер, шаерамы - 426 сюрс. Туэ гинэ 34 сюрс 500 адями пенсия басьтыны кутскиз.* * *Маин выль система висъяськоз азьвылэзлэсь? Туннэ нуналлы арлыдзыя пенсие пото 60 аресъем воргоронъёс но 55 аресъем нылкышноос. Лыдэ басьтӥське на стаж - самой ӧжытсэ со 5 ар луыны кулэ. Со сяна, адямилэн пенсиез улыны тырмымон уг люкаськы ке, кунлэн кисыысьтыз юрттэт тыриське на. Зэмос лыдпусъёс вылын тазьы но луылэ: быдэс улонзэ тыршем но пичи уждун басьям муртлэн пенсиез ӧжытгес люкаське 5 ар гинэ ужамъяськем адямилэсь. 2015-тӥ арысен таӵе ӵошкатон уз луы ни. Угось ӵектэмын арлыдъя но стажъя куронъёс борды куинетӥзэ - арлы пуктӥськись коэффициентэз - итыны: таяз радэ лыдэ басьтӥськоз адямилэн макем бадӟым доход басьтэмез. Со сяна, арлыдъя но стажъя куронъёсы но воштӥськонъёс пыртэмын луозы. Ужъя но калыкез улон-вылонын утёнъя министр М. Топилин видеоконференциын ивортӥз:- Арлы пуктӥськись коэффициент пыр быдэсъяськоз реформа азе пуктэм ужпумъёс пӧлысь валтӥсез: адями пенсие бергес потыны но тросгес табыш поттыны мед быгатоз. Макем кемагес ужалод но макем тросгес уждун басьтод - сокем вылӥынгес луоз арлыдъя тыриськись пенсилэн быдӟалаез. Пенсие потон дырыз вуыса ужаны мылкыд карись адямилэн коэффициентъёсыз тросгес люкаськозы. Озьыен, пенсие потэмез бере кисыез но зӧкгес луоз. Шуом, адями пенсие потыны мылкыд кариз, шутэтскыны вуэм дырыз бере 5 ар ортчыса - отчыозь со, арлыдыз шоры учкытэк, тыршиз, табыш поттӥз. Таӵеослэн пенсизылэн базовой люкетэз йылоз 36 процентлы, страхованиея люкетэз - 45 процентлы, нош дас ар ужамъёслэн - соиз но, таиз но 2 поллы.Министр М. Топилин оскытӥз: выль реформаын пенсие потон дыр воштэмын ӧвӧл. Таӵе луонлыксы кылёз 60 арессэс но 55 арессэс тырмытэм пиосмуртъёслэн но нылкышноослэн. Но со вие ик самой пичизэ тупатэм стаж 5 арысен 15 арозь ӝутэмын луоз.- Вераськон уг мыны та выльдӥськонъёсты одӥг арскын пыӵатон пумысен, - вераз Россиысь ужъя но калыкез улон-вылонын утёнъя министрлэн воштӥсез Андрей Пудов. - Закон быдэсъяськыны кутскоз 2015-тӥ арысен. Нырысетӥ араз ик самой ичизэ тупатэм стаж 15 арозь уз буды. 2015-тӥ арын со 6 ар тупатэмын луоз - тазьы 2025-тӥ арозь, арлы быдэ одӥг ар ватсаса. 2025-тӥ арын гинэ пичизэ тупатэм стаж 15 ар пала лыдъяськоз. Нимысьтыз верано адямилэн доход басьтэмезлы пуктӥськись коэффициентъёс пумысен. Пенсиосъя реформаын таиз чылкак вылез. Та вакытэ адямилэн вуоно пенсиез манетэн-копейкаен лыдъяське ке, 2015-тӥ арын кутӥськоз чылкак мукет амал - котькуд муртлы пуктӥськозы коэффициентъёс (баллъёс). Арлыдъя пенсия басьтон понна адямилы люкано луоз 30 коэффициент. Татын лыдэ басьтӥськоз адямилэн уждунэз но уж ӵектӥсезлэн пенсиосъя взносъёсты тыремез. Макем трос уждун - сокем ӝог люкаськозы коэффициентъёс. Та лыдъяськоз котькуд муртъя нимысьтыз формулая. Со сяна, ватсаса коэффициентъёс пуктћськозы армиын служба нуэм понна (пичизэ тупатэм уждун (МРОТ) вылэ пыкъяськыса) - 0,85 балл. Со сяна, стаже пыртэмын луозы но ватсаса коэффициентъёс пуктӥськозы нылпиез утем понна. Нырысетӥ пинал понна 1,8 балл, кыкетӥезлы - 3,6, куинетӥезлы - 5,4. Ӵапак та коэффициентъёс вылын шӧдӥськоз адямилэн «тӧдьы» уждун басьтэмез но. Кисые лушкем вуись уксё, валамон, вуоно пенсилы пайда вайыны нокызьы но уз быгаты. Пусйытэк кельтыны уг луы тазэ но: сюдӥсь-вордӥсез ыштэм понна, озьы ик инвалидъёслы пенсия азьвыл амалъя ик лыдъяськоз.* * *Пенсиосъя кун фондлэн Удмуртиысь ёзысьтыз специалистъёс верамъя, арлыдъя пенсия басьтыны право сётӥсь пичизэ тупатэм стажез 15 арозь нуйтон странамылы капчиен сётӥськоз. Угось та вакытэ но тросэз адямиос, пенсие потон дырзы вуыса но, ужаны мылкыд каро на, ватсаса доход басьто. Со вие ик стажез йылтон секытэнгес сётскоз уж сётӥсьёслы. Соослы угось кемагес дыр ӵоже тыроно луоз ужасьсы понна взносъёсты.Нош кызьы лыдъяськозы пенсиоссы 2015-тӥ арлэсь азьвыл ужамъёслэн? Пенсиосъя фондлэн Удмуртиысь ёзэзлэн управляющиезлэн воштӥсез Светлана Адаева тазьы валэктӥз:- Выльдӥськонэн сэрен пенсиос ичигес уз кыле. 1967-тӥ арын но со бӧрсьы вордскемъёслэн та дырлы люкаськем пенсизы выль сямен лыдъямын луоз - вуоно ар ӵоже ортчытэмын луоз конвертация. Та понна калыклы нокыӵе куриськон-вазиськон гожтоно уз луы. Пенсилы капиталдэс лыдъялозы-чоталозы Пенсиосъя фондысь специалистъёс.Выль система калыклы усьтэ на эшшо выль луонлыкъёс. 2015-тӥ арысен адямилэн правоез кылдэ вуоно пенсиысьтыз люкаськись (накопительной) люкетсэ быдэсак выжтыны страхованиея люкетэ. Та вакытэ угось люкаськись люкетэ вуэ уж ӵектӥсен тыриськись взносъёслэн 6 процентэз гинэ, нош страхованиея люкетаз кошке 16 процентэз. Люкаськись люкетлэсь куштӥськыса, страхованиея люкетэз 22 процентозь йылоз. Кудӥз амал пайдаёгес луоз? Аслыз тупасьсэ бырйыны быгатоз котькудӥз адями. Но таӵе учырын лыдэ басьтоно тазэ: пенсилэсь страхованиея люкетсэ кунмы азьвыл сямен ик бурд улаз басьтоз - со арлы быдэ йылоз, та лыдпус инфляцилэн быдӟалаезлэсь тросгес луоз. Со вие ик пенсиезлэн люкаськись люкетэз понна кыл кутэ ачиз адями. Макем азинскем НПФ-лы (пенсиосъя кунлэн луисьтэм фонд) оскоз со коньдонзэ, сокем тросгес пенсия басьтоз. Та дырлы пенсизылэсь люкаськись люкетсэ НПФ-осы выжтэм адямиослы малпаськыны дыр сётӥське 2015-тӥ арын 31-тӥ декабрёзь. Отчыозь адями бырйыны кулэ тупасьсэ тарифез - та понна гожтоно луоз нимысьтыз куриськон.* * *Нимысьтыз вераны кулэ пенсиосъя кунлэн луисьтэм фондъёс сярысь. Макем оскымон соослэн ужамзы? Вуоно арын соос пӧлын эскерон ортчоз.- Ми огкылэ вуимы: пенсилэн люкаськись люкетэз адямилэн мылкыдызъя кутӥськыны кулэ, - веранзэ азьланьтэ ужъя но калыкез улон-вылонын утёнъя министр Максим Топилин. - Нош туннэ нуналлы закон таӵе: та люкетэ одно ик кошкыны кулэ огъя взносъёсысь 6 процентэз. Адямиос та уксёзэс пӧртэм фондъёсын бергатыны быгато. Ӵапак таин сэрен шуг-секытъёс кылдо Россиысь пенсиосъя огъя системаын: кун фондын дефицит кылдэ, арлыдоослы пенсия тырыны коньдон уг кыльы ни. Соин ик пайдаё луоз, пенсилэсь страхованиея люкетсэ нимаз люкылытэк.Берло дыре трос вераськонъёс вӧлмизы «молчунъёс» - пенсизылэсь люкаськись люкетсэ та дырозь нокытчы выжтымтэ адямиос - пумысен. Туэ ар пумозь НПФ-осы куриськон гожтымтэ адямиослэн вуоно арысен пенсизылэн накопительной люкетэз люкаськоз 2 процентэн, нош страхованиея люкетаз кошкоз 4 процентэз. Таӵе амал юрттоз кун фондысь дефицитэз пытсаны но туннэ нуналлы пенсия басьтӥсьёслэсь кисызэс тырмытыны.Ужъя но калыкез улонын-вылонын утёнъя министр Максим Топилин таӵе йылпумъян лэсьтӥз:- 2015-тӥ арысен пыӵась выльдӥськон калыкмес дышетоз вуоноез сярысь туннэ ик сюлмаськыны.Елена НикитинаТуспуктэм: udmfoto.ru Александр Горбунов Теги: пенсия сюлмаськон | Иворъёс |
Виталий Пронин Зинаида Рябинина, валтӥсь редакторВот ум быгатӥське ми, удмурт журналистъёс, ужаны - тодмо адямиослэн ул дӥсязы копаськыны, кинлэн ке вӧсез вылын шудыны.Нош валтӥсь каналъёс кӧня нунал ини «инвалид темаез» кокчало. Ма, соиз валамон - тани мон но учкысал шат «Минута славы» передачаез, со быдӟа ӵашетон ке ӧй ӝутӥськысал, эсьма, арня ортчыса ини, Интернетэ пыри. Вераськон мынэ пал пыд вылаз эктӥсь Евгений Смирнов сярысь. Зэмзэ но абдрамон учыр - мон кык пыдын но удмурт тапыртонэз гинэ но йӧскадь эктыны ӧй дышы, нош со улэ эктонын! Но жюри сое ӵоге. Владимир Познер конкурсын инвалидлэсь эктэмзэ «запрещённый приём» шуиз, нош Рената Литвинова воксё эсэпсэ ортчиз - оло, пе, кыкетӥ «пыддэс» дэмњытоно вал... Калык бугырскемысь, вуоно программаын кык кизилиос Евгений азьын извинение куризы. Познер пияшлы кизэ мычиз. Но та рад вогъяськиз ини ачиз эктӥсь. Киме сёто, но проектэ уг кыльы, пе. Соку малы лыктонэз, сцена вылын шоу лэсьтонэз на вал? Нырысетӥ каналэз ми кадьёс тросгес мед учкозы шуыса?Со бӧрсьы ик эфире сётӥзы «Евровидение» мыныны дасяськись Юлия Самойлова сярысь иворез. Украинаын Россилэсь данзэ утёз Коми шаерысь инвалид нылаш. Зэмзэ но синмаськымон кырӟа, но лыдэ басьтоно ке, кыӵе ӵашетон потӥз ни та котыр али ик, мар луоз соин азьланяз? Валамон ук, сое али политикаен шудонъёсын куто шуыса. Милям тодмоосмы пӧлын но вань инвалидъёс, ми трос гожъяськомы соос сярысь газетамы, но ноку йырамы уг лыкты соос чотын пайда утчан сярысь.Пайда сярысь ке, алигес уксё поттыны амал ӵектӥзы - Москваын, пе, адямилэн вордскем нуналаз потэм вашкала газетъёсты кузьым чотын ӵекто. Кылсярысь, тӥ вордӥськиды 1952-тӥ арын 22-тӥ январе, мар гожъяз соку «Правда» газет? Тунсыко ке, 3 сюрс манет тыр но, газетэз вуттозы! Нош мар гожъяз соку «Советской Удмуртия»? О, сыӵе дунын заказъёс сярысь ми ум но вӧтаське, 10 манетэнэзлы ке гожтӥськысалзы (шорлыдын сомында сылэ одћгез номермы). Нош гожъяз соку «Советской Удмуртия» газетлэн кубокез понна 1-тӥ ӵошатсконъёс сярысь, кудъёсыз туннэ но улэп на! Лыктэ 18-тӥ мартэ, Кияса ёросысь Уддядие, ас синмыныды адӟоды, куас сюресэз эскероды! Теги: редакторлэнкылыз удмуртдунне | Иворъёс |
Виталий Пронин "Вормон поезд" Балезиное вуоз 6-тӥ куартолэзе 10 часэ 43 минутэВормон Нуналлы 70 ар тырмемен валче Горький чугун сюрес кузя «Вормон поезд» ортче. Балезино станцие поезд вуоз 6-тӥ куартолэзе, 10 часэ 43 минутэ. Станциын со 52 минут сылоз. Та дыр куспын станциын вакчияк концерт ортчоз но оркестр шудоз. Ужрадэ пыриськозы чугун сюрес вылын ужам ветеранъёс.Йыбырттом кирослы1941-тӥ арын сентябре Петрозаводск котырын ожмаськиз Ижевскын но Воткинскын люкам 313-тӥ дивизия. Тросэз Удмуртиысь солдатъёс пыраклы отчы кылизы. Карелиысь утчаськисьёс шедьтӥзы 773-езлэсь лысьӧмъёссэ. Кин луэмез тодмо 54-езлэн гинэ. 6-тӥ мае татын кирос пуктэмын луоз. Та ужрадэ ӧтё шаерысьтымы вань мылкыд карисьёсты. Мыноно Петрозаводск чугун сюрес станциозь, отын витёз автобус.Туспуктӥз Александр Горбунов | Улон-вылон |
Виталий Пронин «Музей в городе N...» номинация.Куартолэзе Москваын ортчиз 18-тӥез «Интермузей-2016» калыккуспо фестиваль.Сарапулысь Шор Прикамьелэн историезлы но культураезлы сӥзем музейлэн проектэз та конкурсын вормисе потӥз «Музей в городе N...» номинациын. Дунъясьёс Россиысь 25 муниципал музейёс пӧлысь висъязы сарапулъёслэсь «Валтӥсь мылкыд» проектсэс. Валтӥсь малпанэз - музеен тодматскыны мед быгатозы сӧсыр адямиос но.Галина Савина Туспуктэм: minkultura.udmurt.ru | Иворъёс |
Виталий Пронин «Удмурт Кенеш» огазеяськонлэн исполкомез кутскиз Кузебай Гердлэн синпелетэз дорын. Ӵапак та нуналэ, 1-тӥ шуркынмонэ 1937-тӥ арын, 80 ар талэсь азьло, быдтэмын вал удмурт азьветлӥсь, писатель Кузебай Герд. Азьветлӥсьёс буре вайизы быдӟым югдытӥсез.- Туэ мыным вуылыны кылдӥз Соловкие - тодмо но кышкыт интые. Та лагерь пыр потэмын трос адмяиос, соос пӧлын фин-угор сюресэз мытӥсьёс но, - вераз Кун Думаысь депутат Алексей Загребин. - Кузьма Павлович Чайников - Кузебай Герд - дурбасьтӥз Трофим Кузьмич Борисовлэн трос малпанъёсызлы. Та 2 адямиос трос курадӟонэз адӟизы. Соос ӧз луысалзы ке, ӧм луысалмы ми но.«Удмурт Кенеш» огазеяськонлэн тӧроез Татьяна Ишматова пусйиз, сыӵе вакытъёс ноку но медаз луэ ни шуыса. Таӵе ужрадъёс будӥсь егитъёслы туж кулэ, соос тодыны кулэ калыксылэсь, вордскем шаерзылэсь историзэ, азьланяз соос мед нуозы удмурт интеллигенцилэсь кылем даурлэн кутсконаз мытэм ужзэ, вераз со. Азьветлӥсьёс буре вайизы быдӟым югдытӥсез.Собере «Удмурт Кенешлэн» исполкомез ужзэ азьланьтӥз Кун Кенешын. Отын юнматэмын вал огазеяськонлэн Данъян книгаяз туэ пырем муртъёслэн нимъёссы."Удмурт Кенеш" | Улон-вылон |
Виталий Пронин Ижкар Герберын «Удмурт дунне» газетлэн азбарез ужалоз 11.00 часысен 16.00 часозь. Вань та дыр ӵоже луоз газетлы гожтӥськыны. 11.00 - 13.40 часъёсы - «Удмурт дунне» газетлы гожтӥськон, редакциын ужасьёсын пумиськон-кенешон.13.40 часын - «Удмурт дунне» газетлы гожтӥськемъёс пӧлын лотерея ортчытон. Котькуд гожтӥськись пичи саламен бертоз.14.00 часын - «Удмурт дунне» газетлэн кузьымъёсыз понна «Дунне питран сьӧры» шудон (квест).14.30 - 15.00 часъёсы - шудонын вормисьёсты дунъян.Елена Васильева | Улон-вылон |
Виталий Пронин Удмурт егитъёслэн «Шунды» огазеяськонзы 13-тӥ мартэ конференцизэ ортчытӥз.Огазеяськонлэн тӧроез Ольга Тронина верамъя, «Шунды» но солэн ёрос ёзъёсыз кык ар куспын ужамзылы йылпумъянъёс лэсьтӥзы. Соослэн сюлмаськемзыя «Шундыкар» лагерь котькуд гужем ӧсъёссэ усьтэ. Егит азьмынӥсьёсты шарая но будэтэ «Вамыш». Ёросъёсын егитъёс пӧлын удмурт культураез азинтэ «Вуюись» программа.«Шундыос» радъязы удмурт егитъёслэсь творчествозэс но быгатонлыкъёссэс азинтӥсь «Лаборатория «Шунды», «Куарагур», «Удмурт street», «Удмурт трамвай» но «Малпа выль кыл» выль проектъёсты.Тазалыкез кыдатонлы сӥзем выль ӧр улсын ортчизы туризмъя «Юр-яр» элькун слёт, вузъёс но ссузъёс куспын волейболъя «Питырес туп» ӵошатсконъёс.Егитъёс конференцилэсь резолюцизэ кутӥзы. Кенешизы вань та проектъёсты азинтыны, выль программаос малпаны. Ёросъёсысь тросгес егитъёсты удмурт культурае кысконо, со понна «Шундылэсь» выль ёзъёссэ усьтоно. Бадӟым саклык висъяно удмурт кылэз вӧлмытонлы, кун кивалтӥсьёсын, калык огазеяськонъёсын кусып возёнлы.Конференцие пыриськизы 17 ёросъёсысь егит делегатъёс. Соос правленилэсь выль ёзчиоссэ, кенешсэ, эскерись комиссизэ бырйизы. Правление быдэсак воштћськиз, огазеяськонлы тӧро Ольга Тронина ик быръемын. Выльдӥськонъёс умойлы гинэ, выль муртъёс выль малпанъёс ваёзы, оске О. Тронина.Ангелина Снигирёва Туспуктӥз Максим Королёв Теги: конференция Шунды | Иворъёс |
Виталий Пронин Дружинникъёс кылем толэзь куспын гинэ, 133 рейдъёсы потаса, 680 пол законэз тӥян учыръёсыз пусйизы, 14 йыружез шараяны юрттӥзы.Туннэ нуналлы шаерамы кылдытэмын 31 калык дружина, ваньмыз-ӧвӧлэз отчы пыре 600 пала адями.Калык дружинаос сокем трос ӧвӧл ке но, югдурез утён удысын ужасьёслы соос бадӟым юрттэт сёто. Кылем толэзь куспын гинэ, 133 рейдъёсы потаса, 680 пол законэз тӥян учыръёсыз пусйизы, 14 йыружез шараяны юрттӥзы. Туэ февраль толэзе шаерамы бадӟым ужрадъёс ортчизы: Гурт тол шудонъёс, «Россиысь куас сюресъёс», сноубордъя Россилэн первенствоез, йӧ вылтӥ машинаен ворттылонъя Россилэн чемпионатэзлэн оглюкетэз, мотоен ворттылонъя Удмуртилэн чемпионатэз но мукет. Ваньмаз полициын ужасьёслы юрттӥзы дружинникъёс. Пичи ёросъёсын полициын ужасьёслэн лыдзы ӧжыт бере, сыӵе дыръя но йыртэманъёсты алыны юртто дружинникъёс. Кылсярысь, Юкаменскын ортчем Гурт шудонъёс дыръя 17 мурт югдурез эскериз. Ярысь дружинникъёс но кылем гужем Гербер ортчытыны юрттӥзы.- Туннэ нуналлы дружинникъёс чик но ӧвӧл Сарапул ёросын, - шуиз Удмурт Республикая МВД-ысь Калыкез кышкытлыклэсь утёнъя управлениен кивалтӥсь Олег Опарин. - Та удысэз азинтонлы шаермылэн бюджетысьтыз 2 миллион манет висъяны чакламын. Куд-ог ёросъёсын дружинникъёслэсь лыдзэс юри ватсаса гожто, нош милемлы лыд сьӧры уйиськыны уг яра, ужлэн пайдаез мед адӟиськоз.Котькинлы адӟем карымон луо Яр ёросысь дружинникъёс. Удмуртиысь МВД-лэн Яр ёросысь ёзэныз кивалтӥсь Андрей Иванов верамъя, Ярын «Ворон», Биграгуртын «Феникс» калык дружинаос ужало, ёрос администрация юрттэмен, соослы нимысьтыз жилетъёс басьтэмын. Ульчаетӥ ортчыкузы, дружинникъёсты кыдёкысен синйылтод. Со сяна, Биграгурт но Пудэм школаосын кадет классъёс кылдытэмын.Ӟеч ужа Можга городысь егитъёслэн дружиназы. Кивалтӥсез Руслан Матвеев верамъя, отрядазы 10 студент кутэмын, гужем нуналъёсы 15 но луэ, пе. Ваньзы соос - юристэ дышетскисьёс, дружинникын ужаса, тодон-валанзэс будэто. Егитъёс юртто ДПС-ын но ППС-ын ужасьёслы, рейдъёсы потало, кулэ дыръяз дежурной частьын пуко.Валентина Емельянова Туспуктэм вотэсысь басьтэмын Теги: инкуазезутён | Югдурез утён |
Виталий Пронин Ӝоген ини Сочиын ортчоз быдэс дуннеысь егитъёслэн но студентъёслэн 19-тӥез фестивальзы. Кунгож сьӧрысь 50 делегатъёсты пумитаны дасяське Ижкар но.Огъя бадӟым фестивалез ортчытэм сяна, малпамын на куноосты Россиысь 15 улосъёсын тодматыны. Кунсьӧръёс кунояськозы Калининградын, Красноярскын, Великой Новгородын, Новосибирскын, Оренбургын, Владивостокын, Махачкалаын, Севастопольын, Казаньын, Ростов-на-Донуын, Санкт-Петербургын, Екатеринбургын, Тюменьын, Ижын но Ярославльын. Котькуд городлэн вань аслаз темаез. Удмуртилэн - «Дуннеысь культура. Валче улӥсь калыкъёс». Асьмелы со матын, малы ке шуоно шаерамы 100-лэсь уно пӧртэм калыкъёс ог-огенызы тупаса уло.14-тӥ-17-тӥ октябре Ижын куноос учкозы «Пузкар» киноез, тодматскозы шоркаренымы, пыралозы автозаводэ. Озьы ик шулдыръяськозы «Эктоника» дискотекаын, вуылозы Брангуртысь песянайёс дӥне, Михаил Калашников нимо музее, Воткинск но Сарапул каръёсы. Со сяна, Удмурт кун университетын но Ижысь техникая кун университетын радъяськозы вуоно технологиос но тупаса улон сярысь кенешонъёс.Сергей ЗАХАРОВ | Улон-вылон |
Виталий Пронин Россиысь Президент В. Путин кичӧлтонэн потӥз вал: странаямы выльысь улӟытоно ГТО системаез - Совето вакытэ вӧлмем "Готов к труду и обороне!" ӧтёнэз но мугорез кыдатонъя нормаосты юнматонэз. Туэ та система вӧлмоз Россиысь 14-яз улосъёсын. Удмуртиысь Спортъя, мугорез кыдатонъя но туризмъя министерство ивортэмъя, шаерамы ГТО пыӵаны кутскоз туэ выль дышетскон арысен. Та вакытэ ГТО-я программаез дасян ужъёс мыно.Ангелина Снигирёва Туспуктэм: gazeta.ru Теги: ГТО спорт | Спорт |
Виталий Пронин Усьтон ужрад дыръя шаерысьтымы пинал спортсменъёс - синхронной уянэн вырисьёс - чебер программа возьматӥзы. Уждарэ люкаськемъёсты ӟечкылаз Удмуртилэн Тӧроез Александр Бречалов. Та бассейнэз 2013-тӥ арын пуктыны кутскизы вал ини, но кема дыр ӵоже уж интыяз сылӥз. - Сое йылаз-пумаз вуттыны милемлы трос ужбергатӥсьёс, компаниос юрттӥзы, - вераз Удмуртилэн Тӧроез Александр Бречалов, - Табере татын уяны быгатозы вань мылкыд карисьёс но, спортсменъёс но. Бассейнын сярысь ке, таӵеез шаерамы ӧй вал на, кузьдалаез 50 метр, огдыре 9 мурт стартэ потыны быгатэ, нош бассейнысь ву нимысьтыз оборудованиен сузязьке. Уян интыез сяна, тренажер залэз но вань.Туннэ отын уяны быгатэмзэс эскеро ни спортъя нылпи школаосы ветлӥсь пиналъёс. Соос понна 38 заплыв чакламын, нош ӝытазе кужымзэс эскерозы бадӟымъёс, нош вуоно толэзьысен бассейнэ ветлыны быгатозы ни вань мылкыд карисьёс. Озьы ик бассейнэз усьтыны вуылӥзы Кун Думаысь депутат, "Огъя Россия" фракцилэн кивалтӥсезлэн нырысетӥ воштӥсез Андрей Исаев но Иж город думалэн председателезлэн воштӥсез Олег Гарин. Туспуктӥз Валентина ЕмельяноваВалентина Емельянова Теги: бассейн | Иворъёс |
Виталий Пронин Аксели Галлен-Каллела. Сампоез утён. 1896Туннэ Карелиын но Финляндиын «Калевала» калык эпослэсь нуналзэ пусъё. Солы сӥзьыса, карнавал ортчыто, эпосъя сценкаос пукто. 28-тӥ тулыспал Финляндиын фин лулчеберетлэн нуналэныз лыдъяське на.«Калевала» фин но карел эпос, кылдытэмын фин тодосчиен Элиас Лённротэн. Со Карелиын калык эпической кырӟанъёсты люказ, пӧртэм варианто рунаосысь тупанозэ бырйыса но тупатыса, одӥг эпосэ 50 кырӟанэз (рунаез) огазеяз. «Калевала» пӧртэм тунсыко сюжетъёслы узыр. Со кутске музъем но ин кылдэм сярысь веранэн, азьланьтӥське батыръёс сярысь легендаосын.Эпосысь сюжетъёсты асьсэ ужъёсазы кутылӥзы Карелиысь элькун музейын фин суредась Аксели Галлен-Каллела, карел композитор Гельмер Синисало («Сампо» балет ). Эпосъя кылдытэмын «Сампо» (1959, реж. Александр Птушко), «Железный век. Сказания Калевалы» (1982, реж. Калле Хольмберг) фильмъёс. Теги: Калевала | Иворъёс |
Виталий Пронин Владимир Путин: Россиысь калыкъёс, пӧртэм кылъёс - со милям узырлыкмы, кудзэ ми утьыны кулэМоскваын кутскиз Россилэн Президентэзлэн Владимир Путинлэн бадӟым конференциез. Отысь меӵак эфир нуэ Павел Вахрушев. Владимир Путин анай кылэз дышетон политика сярысь:"Йӧскалык политика удысын ӧвӧл огъя стратегия. Милям ужпуммы - улонын ваньмызлы кылдытыны одӥг кадь луонлыкъёс. Вылӥ дышетсконниосын дышетскон ӟуч кылын мыныны кулэ, но та вие анай кылъёсты но дышетоно. Россиысь калыкъёс, пӧртэм кылъёс - со милям узырлыкмы, кудзэ ми утьыны кулэ".Озьы ик меӵак эфирез учкыны луоз татысь: https://iz.ru/683022/2017-12-14/bolshaia-press-konferentciia-vladimira-putina-priamaia-transliatciiaПавел Вахрушев | Улон-вылон |
Виталий Пронин Ульяна КайшеваАзьланьтӥське «Ижысь винтовка» ӵошатскон.Туннэ кужымзэс эскеризы нылкышноос. 15 иськеме нимаз бызьылонын котькинлэсь ӝог бызиз но шонер ыбылӥськиз Тюменьысь Анастасия Загоруйко. Ыбылӥськонын 1 пол янгышаменыз сэрен 2-тӥ интые кылиз Можгаысь Ульяна Кайшева (кырыж ыбемлы 1 минут ватсаське). 3-тӥ интые потӥз Новосибирскысь Лейсан Бикташева, со но ыбылӥськонын 1 пол янгышаз. .«Сяська» церемоние шедизы Москваысь Анна Щербакова (1 промахез), Новосибирскысь Анна Никулина (3 промахез), Ханты-Мансийскысь Марина Коровина (1 промахез). Удмуртиысь Светлана Бочкарёва 12-тӥ интые потӥз, нош мукетъёсыз 50-тӥ интылэсь улӥын.Валентина Емельянова | Спорт |
Виталий Пронин Кылем арня пумын Удмуртиысь синпелетъёслэн лыдзы будӥз. Удмурт кун университетлы 80 ар но Михаил Ломоносовлы 300 ар тырмонлы сӥзьыса, Ижысь Ломоносов ульчае куинь метръем скульптура пуктӥзы - та ульчае интыяськемын УдГУ-лэн куатетӥ корпусэз. Та памятникез «Аллея российской славы» федерал проект чотын лэсьтӥзы, асьме шаере со чылкак дунтэк ваемын. Ректор Семён Бунтов верамъя, памятник пуктэмлэсь азьло университетын кема кенешиллям, кинэ сӥлы кароно. ӵектэм муртъёс пӧлын вылэм В. Маяковский, Ю. Гагарин, В. Высоцкий, но шаерысьтымы учёнойёс дурбасьтӥллям М. Ломоносовлы. Со, пе, туж тупалоз А. Пушкинлэн памятникеныз ӵош. Туй Ломоносов студентъёсты выль вормонъёсы ӧтёз.- М. Ломоносовлы сӥзем памятникъёс Россилэн пӧртэм сэрегъёсаз пуктэмын, - шуиз биология наукаосъя доктор, УдГУ-ысь профессор Виктор Туганаев. - Нош Ижысез пырак аслыз тупа кадь. М. Ломоносов - огшоры крестьян семьяын вордскем пияш - луиз нырысетӥез быдӟым ӟуч тодосчи, ӟуч литературалы азинскыны инъет кылдытӥз, вань калыклы возьматӥз кужмо луэмзэ. Азяз пуктэм ужпумъёссэ котьку быдэсъяз, вӧзысьтыз эшъёсызлы котьку юрттӥськиз. УдГУ-эз табере Пушкинлэн но Ломоносовлэн памятникъёссыя тодыны быгатозы, оскисько, куинетӥез памятник Удмуртиысь дано адямилы пуктэмын луоз шуыса.Синпелет секталаезъя 2 тонна кыске, сое Краснодар палъёсысь вайизы. УдГУ-лэн куатетӥ корпусэз азе огдырлы гинэ пуктӥзы. Кык ар ортчыса, та юрт вӧзын лэсьтӥськись библиотека ӧсъёссэ усьтыны кулэ. Россиысь дано учёнойлы сӥзем памятник со азе выжтэмын луоз.Ижысь Ломоносов ульча сокем бадӟым ӧвӧл. Азьланяз сое шулдыр шутэтскон интылы пӧрмытыны чаклало: писпуос мерттозы, ӟусъёс пуктозы.Валентина Емельянова. Туспуктӥз Владимир Беломорских. Теги: УдГУ | Улон-вылон |
Виталий Пронин Берло аръёсы арлы быдэ Шарканын выльдӥсько но тупатъясько ульчаосысь сюресъёс, нылпиослы шудон площадкаос. Со понна огъя командаен тыршо поселенимылэн администрацияз ужасьёс Елена Перевозчикова кивалтэм улсын. Е. Перевозчикова Туспуктэм басьтэмын Е. Перевозчиковалэн архивысьтыз Елена Леонидовна вордскиз Быгы гуртын, татысь школаысь 9 классэз йылпумъяса, дышетсконзэ азьланьтӥз Дэбесысь педучилищеын. «Покчи классъёсын дышетӥсь» но «внеклассной ужъёсты радъясь» специализациен диплом басьтыса, Елена ужаны кутскиз Шарканысь 3 номеро нылпи садын воспитатель луыса. Огдыре дышетскиз Удмурт кун университетын — калыклы улон-вылонын юрттонъя специалист луиз. Елена Леонидовна 2009-тӥ арын Калыклы юрттэт сётонъя центре выжиз. Нырысь аръёссэ социальной ужась вал. Отӥяз оскизы ни директорлэсь ужзэ быдэсъяны. Соин ӵош ужам эшъёсыз, центрын шутэтскисьёс, арлыдоос, ӟечен гинэ тодазы ваё Елена Леонидовнаез но солэсь командазэ. 2012-тӥ арын та адӟем карымон кышномуртэ ёросысь Депутатъёслэн Кенешазы бырйизы. Нош 2014-тӥ арын сое ӵектӥзы Шаркан поселенилы кивалтӥсе. Туннэ нуналозь со ёросысьтымы одӥгеныз бадӟыменыз поселениен быгатыса но валаса кивалтэ. Та дыр ӵоже ёрос центрмы зол воштӥськиз. Туннэ вань лыктэм куноос, туристъёс синмасько черкогуртмылэн чеберезлы, ӝикытэзлы. Тулысысен сӥзьылозь чылкыт утялтэм ульчаосамы чебер кашпоосын буй-буй пушйись сяськаос калыкмес шумпотто. Азинскыны луонлык кылдӥз Елена Леонидовналэн гуртоосмес огазеяны быгатэменыз но элькун конкурсъёсы мыло-кыдо пыриськеменыз валче. Нырысетӥ вормон вуиз 2014-тӥ арын – соку одӥг миллион манет утэмын вал. Та уксёен черкогуртысь пыдын ветлон сюресъёс тупатэмын, тылэз шыръясь лампаос пуктылэмын, нылпиослы площадка лэсьтэмын. Эшшо кӧня ке дыр ортчыса, Шарканмы Удмуртиысь котыр ласянь выльдэм гуртэн лыдъямын вал, та понна 1 миллион 500 сюрс манет сётӥськиз. Со сяна но вал вормонъёс. Елена Леонидовна быгатыса кивалтэ ёросысь «Удмурт Кенеш» огазеяськонэн но, Шаркан школаын анай-атайёслэн кенешсылэн кивалтӥсез луэ, 2017-тӥ арысен — Удмурт Элькунысь Административной центръёсысь главаослэн палатазылэн председателезлэн воштӥсез. Надежда Максимова | Иворъёс |
Виталий Пронин Губилы сӥзем шулдыръяськонэ 1 сюрс 500-лэсь уно калык люкаськиз. Удмуртъёс вашкала дырысен губилэсь уно пӧртэм сиён пӧрало. Сое лыдэ басьтыса но интыысь туризмез азинтон вылысь пӧрмиз таиз фестиваль.«Губи-Fest»-э Балезино, Юкаменск но Глазов ёросъёсысь куноос вуылӥзы, озьы ик - артысь Киров улосысь Фалёнки ёросысь коллектив. Яр ёрос администрациысь лулчеберетъя ёзэтэн кивалтӥсь Николай Трефилов вераз:- Киров улосысь куноосмы доры картошкалы сӥзем фестивалязы вуылӥм вал. Таӵе ужрадъёс ог-огенымы кусып тупатыны юртто.Быдэс фестивальлэн чеберъянэз луиз, шуыны луоз, дано улосчимы, Удмуртиысь калык артистка Надежда Уткина. Фестивалез со шулдыр кырӟанэн усьтӥз. Нош «Губиен узыр доре» концертэ ог 50 пала кырӟасьёс но 15 коллективъёс пыриськизы.Нокинлы мӧзмыны дыр ӧй вал. Нырысь 40 пала мылкыд карисьёс «Нюлэскы губияны» конкурсэ пыриськизы: час ӵоже губиязы. Жюри соослэсь кудызэс эскериз, пӧртэм номинациосъя йылпумъянъёс лэсьтӥз. Горд йырсиё кырӟасьёс концерт возьматӥзы.«Паймымон суред губи» туспуктэмъёсын вожвылъяськонэ 30-лэсь ятыр адями пыриськиз. Нош «Пиналъёс - пичи губиос» площадкаын выжыкылысь геройёс, Маша но Гондыр, покчиосын пӧртэм шудонъёсын шудӥзы. Озьы ик тэшкылиослы туж тунсыко потӥз губиез микроскоп улын эскерыны.Ёросъёсысь вуэм кибашлыос киужъёсынызы адӟытон радъязы, мылкыд карисьёсты векчи ньӧрлэсь турлы арбериос лэсьтыны дышетӥзы. Люкаськем калыкез паймытӥзы Яр ёросысь ветеранъёслэн огазеяськонъёссы - губилэсь пӧртэм пумо сиён пӧраллям. Со сяна, фестивальын «Губиен ческыт сиёнъёс» ярмарка ужаз. Татын котькудӥз веръяны быгатӥз губиен пӧрам сиёнъёсты: перепеч, пельнянь, губинча, табань... Дӥськут вуризы, губи шоры учкыса.Фестивальлы пус кылдытонъя ӵошатскон ялэмын вал, отын вормисе потӥз Балезино ёросысь Владимир Власов. Пус вӧзы фестивальлэн аслаз гимнэз но вордӥськиз. Кылъёссэ гожтӥз Ярысь кылбурчи Светлана Шутова, нош гурзэ - Надежда Уткина. Со ик, праздникез йылпумъяса, быдэстӥз Яр ёросэз но губиез данъясь гимнэз.Наталия Самсонова Туспуктэм: minkultura.udmurt.ru | Улон-вылон |
Виталий Пронин Куартолэзьлэн кутсконаз Эстониысь Тарту карын егит финно-угроведъёслэн конференцизы (IFUSCO) ортчиз. Сое 34 ар талэсь азьло малпазы но радъязы студентъёс, кудъёсызлы тунсыко вал фин-угор калыкъёслэн лулчеберетсы но кылъёссы. Конференцие пыриськизы ог 20 удмуртъёс.Со дырысен конференция котькуд ар ӵоже пӧртэм каръёсын ортчылӥз ни. Тартуэ конференцие ветлэмелы мон туж шумпотӥсько, фин-угор студентъёс быгато радъяны сюлме пырымон ужрадъёсты, соос улон шоры учкемез но вошто.Тросэз эшъёсы, кудъёссэ мон ӧтисько вал мыныны Тартуэ, шуизы: дуно усе. Нош мон малпасько, та порма ужрадъёсы уксёез жаляно ӧвӧл, малы ке шуоно отын мында басьтэм тодон-валанэз, мылкыдъёсыз огшоры улонысь шедьтыны шуг. Конференцие пыриськон понна мон 64 евро тыри - гостиницаын улон, ӵукна но нуназе сиськон, конференцилэн эмблемаеныз футболка басьтон, Чудское озеро доры ветлон понна. Вуоно арын IFUSCO Австриысь Вена университетын ортчоз. Австрие ветлон Эстонилэсь дуногес усёз ни, озьы ке но удмурт егитъёс студент дыръязы мед дӥсьтысалзы фин-угор ужрадъёсы ӵемгес пыриськыны.Куке котырад наукая докторъёс, пӧртэм кылъёсын вераськись студентъёс, выльысь дышетскем, мар ке вылез бордын ужам потыны кутске, валаськод кадь, тон азьын трос инвисъёс усьтӥськыны быгато на шуыса. Кызьы уз пот венгер кылэз дышетэмед, куке Венгриысь нылаш тонэн удмурт кылын вераськон куспаз пор ныл доры берытске но утыр пор сямен вазе? Поръёс сярысь верано ке, соос Тартуын мон понна мукет паласен усьтӥськизы - синмаськи соослы, шулдыр кырӟанъёссылы. Мон пор гурт вӧзын будэмын бере, пичи дырысеным шӧдӥ, кызьы удмуртъёс поръёсыз ӵемысь серекъяса, алама вераса уло. Нош Тартуын пушкы тыриз, куке эстонецъёс, комиос но удмуртъёс кырӟазы пор сямен, пӧлазы одӥг пор но ӧй вал ке но. Ӵапак сыӵе дыръёсы мукет калыкъёслэсь культуразэс но кылзэс гажаны, яратыны кутскиськод.Оглом ужрадэ 190 адями пыриськиз, соос пӧлысь 100-эз докладзэс лыдӟизы. Ужазы фольклористика, литература, культура, лингвистика, история, общество но ивор вӧлмытон, дышетон секциос. Жаляса верано, вань докладъёсыз кылзыны дыр уг тырмы, малы ке шуоно секциос огвакытэ ужало, соин ик мон фольклористикалы, литературалы но обществолы сӥзем секциосы гинэ вуттӥськи. Эстонъёс возьматӥзы ас калыксылэсь лулчеберетсэ.Пусйысал удмурт егит тодосчилэсь Лариса Дмитриевалэсь наивной литература сярысь докладзэ, со мынэсьтым синъёсме усьтӥз кадь, литература шоры мукет сямен учкыны луэ шуыса. Эшшо ымме усьтыса ик кылзӥ, кызьы Эстониысь удмурт Сергей Сидоров виртуальной экспедицизэ лэсьтӥз. Виртуальной экспедиция - со Сергейлэн вордскем гуртэз сярысь вотэс бам. Отчы пыртэмын Татарстанысь Тэремшур гурт котырысь микротопонимъёс, вань семьяослэн кушем нимъёссы, гуртлэн историез. Тунсыко вал на Комиысь нылъёслэн асьсэ литераторъёссы сярысь мадемзы. Озьы ик секциос ужан вакытэ луэ вал учкыны фин-угор кылын киноос. Мон Удмуртиысь Денис Корниловлэсь «Анай» кинозэ гинэ учкыны дыр шедьтӥ, со сяна, возьматӥзы на «Пузкар» фильмез, Ксения Ворончихиналэсь экспериментальной кинозэ, Сергей Сидоровлэсь удмурт мультфильмъёссэ но трос пӧртэм фин, пор, коми, эстон кылъёсын киноос. Со сяна, радъямын на вал лив, ижор, выру кылъёсъя но фин-угор комиксъёс суреданъя мастер-классъёс. Тверьысь карелъёс туала стенд-ап пормазэс возьматӥзы.Конференциын студентъёс докладъёс гинэ уг кылзо, котькуд ӝыт соос понна шутэтскон радъяське. Нырысетӥ ӝытаз «Угри-мугри» концерт ортчиз, кудаз котькуд калык аслэсьтыз номерзэ возьматыны быгатӥз. Вань фин-угор калыкъёслэн пӧртэм кырӟанъёссы чузъяськизы, кин ке эктӥз но. Нош Тверьысь карелъёс воксё туала стенд-ап пормазэс возьматӥзы. Сцена вылын асьсэзыз воземзы ӟучомемзэс возьматӥз кадь, шӧдӥське ни, соос вашкала карел культуразылэсь кыдёкын шуыса. Нош кузь но мӧзмыт эстон яке фин кырӟанъёс бере туж яркыт кылӥськиз украинкалэн но финкалэн эрзя кылын кырӟамзы. Соос бере мынам но дӥсьтонэ улӟиз, лэся, возьдаськыса ке но, сцена вылэ 2 пол потано луи. Нырысь коми эшъёсы пӧлазы ӧтизы, тодо вал уго, мон коми кырӟанъёсыз яратӥсько шуыса. Собере ми вань удмуртъёсын потам на кырӟаны, ярам, Эстониысь удмурт Паша Кутергин арганэныз отын вал. Куке адӟиськод, кызьы мукет калыкъёс ваньзы ӵош пото, интыын пукем уг пот ни, ми но трос кузя вуэмын шуыса возьматэм потэ. Макем шумпотымон ук, куке фин пияш тэбине удмуртъёс борды, «Орина-Маринаез» кырӟаны курыса. Собере мон но поръёс сьӧры ветлӥ, «Юрже-юреш» кырӟанзэс кылэме потэ шуыса. Мукет ӝытъёсы ми вуылӥмы на мунчое, Тартуэтӥ экскурсие, Йӧскалык эстон музее - татын милемлы 3 час но ӧз тырмы ваньзэ учкыны, эскерыны. Туж тунсыко! Америкаысь музейёслы синмаськыса бертӥ вал кылем сӥзьыл, нош туала фин-угор экспозиция «Урал палась шуккиськем куара» воксё абдратӥз.Чудское озеро доры ветлонмы но туж тунсыко вал. Пырамы староверъёслэн музеязы но цикорийлы сӥзем юртэ, вуылӥмы эстон семья доры куное. Эстонецъёс туж умой возьматӥзы куно пумитаны быгатэмзэс: сектазы, сюдӥзы, мунчое пыртӥзы.Конференциын фин-угор эшъяськон сюлмам мур пыӵаз, туж мӧзмисько ни валче кырӟам-эктэммылэсь но кылъёсмес сураса вераськеммылэсь.Алина КрестьяниноваТуспуктэмъёс: IFUSCO-лэн оргкомитетэзлэн архивысьтыз Теги: ИФУСКО | Улон-вылон |
Виталий Пронин Н. СаварскаяӴапак 25 ар талэсь азьло Вылӥ Кенеш постановление кутӥз «Известия Удмуртской Республики» газет поттон сярысь. Нош январе нырысетӥ номерез вуиз лыдӟисьёс кие. Та вие газетэн кивалтэ витетӥ редактор - Надежда Саварская. Та нуналъёсы со ачиз но котырес лыдпуссэ - 55 арес тырмонзэ - пусъе. - Надежда Аркадьевна, Удмуртиын лачак газетъёс пото, лыдӟись понна вожвылъяськонын соос ог-огзэс лёганы дасесь. Нош «Известия Удмуртской Республики» укыр уг но донгаськы кадь, но азинлыко улэ-вылэ.- Бен, кун СМИ-ос пӧлын милям ваньмызлэсь трос тиражмы. Газетмы лыдӟымон. Мукет иворчиос пӧлын ми ӟечгес улӥськом коньдон ласянь. Ми ялан чакласьком туала нуналлэсь куронъёссэ. Тодӥськом, мар кулэ лыдӟисьлы но, кивалтӥсьёслы но. Газет сяна, поттӥськом яркыт книгаос, журналъёс, лэсьтӥськом синпель кузьымъёс. Али нокин но иворлы уг ёрмы ни - со котькытын вань, соин ик лыдӟисез гочатоно маин ке мукетыныз. Гожтэм статьяед чуръёслы гинэ медаз пӧрмы, со адямилы кыӵе ке пайда мед ваёз. Ми котькуд номерамы валэктон уж нуиськомы - юанъёссэс, шугъяськытӥсь ужпумъёссэс сэрттћськом-пертчиськом. Жаляса верано, лыдӟисьёслэн ваньмыз сямен гожтэтъёссы сӥземын интыысь кивалтӥсьёслэн юрттымтэзылы. Одӥгаз учыре инвалидлы коляска портоно луэ, мукетаз адямиез суд приставъёслэсь утёно. Нош кӧня юанъёс квартира дунъёс пумысен! Ярам, милям вань зол юристмы.Берло аръёсы ми тросгес саклык висъяны кутскимы социальной проектъёслы - газет ивор поттонэн гинэ уг выры, пӧртэм конкурсъёс, акциос радъя. Тани «Удмурт дунне» газетэн но «Мынам Удмуртие» телеканалэн ӵош арлы быдэ «Люди и события» калык премия ялӥськом, «Мынам песянае» фотоконкурс ортчытъяськом. Калык отчы мыло-кыдо пыриське. Азьвыл ми «городской» газет вал, шуыны луоз, али гуртоос понна но тунсыко луыны турттӥськом.- Журналистъёс малы ке син азе пуксё шаплыен, дыртӥсен. Шорады учкыса, ноку уд вала, газетчи шуыса: гань-гань, лачмыт, котькинэн тупась. Кызьы вутскиськоды, ноку нокытчы дыртытэк?- Малы пазяськонэз, тодӥсько ук, милям редакциямы ваньмыз асьсэлэсь ужзэс тодо, монтэк но ӟеч лэсьтозы шуыса. Собере, тамында улытозям-ужатозям, мон дыши ни куд-ог мылкыдъёсме пушкам возьыны.- Юбилейдылы но уд дасяськиське?- Асламезлы - уг. Мон уг яратӥськы бадӟым шулдыръяськонъёсты, дан поттонъёсты. Вылаз ик, туэ «кунгож сьӧры выжон» арлыд... Зэм, со сярысь малпаськытэк, улыны тыршисько, асме арлыдоен нокызьы но уг шӧдӥськы на. Мынам алигес гинэ внукъёсы кылдӥзы, йырын бергало выль ужъёс. Журналистъёс пӧлысь 55 аресказы пенсие кошкемъёсты мон уг тодӥськы. Со уксё поттонэн гинэ герӟаськемын ӧвӧл, угось журналистика - уж гинэ ӧвӧл, со улон сям. Адями дыше ялан калык пӧлын луыны, ивор пӧлын берганы, собере сотэк уг чида ни, мӧзмыт луэ. Зэм, газетын 25 ар ужай ке но, мон асме журналистэн уг лыдъяськы. Редакциын, журналистъёс сяна но, трос мукет ужасьёс вань ук. Гожъяськыны мон эскерылӥ, но шӧдӥ, вань мынэсьтым ӟечгес гожъяськисьёс, нош мынам устогес пӧрме мукетаз.- Кивалтонын?- Меӵак озьы ӧй шуысал. Газет ужез чик валатэк, соин кивалтыны шуг, дыр. Но мон асме шӧдӥсько аспӧртэм ужбергатӥсен. Угось 25 ар талэсь азьло мон кутски татын рекламаен ужаны. Со уж мыным сыӵе кельшиз, пыраклы татчы кыли. Нош вуи вал... нылпи садысь.- Дӥсьтӥсь.- Татын номыр сыӵе-таӵеез ӧвӧл, угось мынам вал образование - йылпумъяй Удмурт кун университетысь кунгожсьӧр кылъёсъя факультетэз, ӟеч тодӥ англи кылэз, дышетӥ француззэ, вылаз ик, будӥ визьмо, йӧно семьяын - песянае ас вакытаз Смольныйысь нылмуртъёслэсь институтсэс йылпумъямын, анае институтын дышетӥз, атае министерствоын ужаз, соин пичиысен, улон югдурез валаса, будӥ. Ваньмыз со: тодон-валан, сям, дисциплина - улонын туж юртто. Мон лыдъясько, утчаськись, тыршись адями котькыӵе удысын ужаны пӧрмытоз, азинлык басьтоз.- Тӥляд пӧрмиз?- Пӧрмиз, малпасько. Монэ татчы кыскиз вал Ольга Евсеева эше. Со шуиз: редакциын астэ валаны туж капчи: сямыд газетчилэн ке, тон татчы пыраклы кылёд, ӧвӧл ке, 3 нунал но уд чида. Мон яратӥсько ужме. Газет - мынам ӧре. Мон отчы нырысетӥ нуналысеныз ик выйи. Редакциын котькуд нунал пӧртэм луэ, маке но выльзэ сётэ. Нош кӧня тунсыко адямиосын пумиськылӥськод! Тани татын ужатозям, кӧня калык ортчиз ни газет пыр, данакез соос пӧлысь туж визьмоесь, тунсыкоесь. Ваньмызлэсь малы ке дышетскыны луэ. Кабинетысь борддорам интыямын азьвыл редакторъёслэн туспуктэмъёссы. Кин ке юа, малы со кулэ. Мыным потэ, со историез гажан. Вылаз ик, соос мынам дышетӥсьёсы. Тани нырысетӥез редактор Герасим Степанович Иванцов. Учкод ке, кылбурчи кадь. Но со журналистикаын но профессионал - «Известие» со тужгес усто, визьмо гожъяськисьёсты люканы быгатӥз, возьматъяз, кызьы ужаны кулэ.Константин Андреевич Глухов. Газетэ лыктӥз, ужмы сярысь номыре валатэк - вылласянь пуктӥзы. Но дышетскемезъя со юрист вал. Озьы вакчи дыр ӵоже редакциын порядок луиз.Сергей Рудольфович Заболотских. Кема ӧз ӝега. Но со милемды дышетӥз тышкамез чиданы. Та 25 ар ӵоже кунмылэн ортчем сюресаз мар но ӧй вал ни. Ваньмыз бен уг тодо, но вань со шуккетъёс, политикъёс вылэ сямен ик, вуо газетчиослэн но йыртышказы. Тодэ ваёно ке, милемды, оло, арлы быдэ сямен пытсанэн кышкатъяло вал.Энвиль Владимирович Касимов. Али Кун Кенешысь ялан ужась комиссиен кивалтэ. Нош ми доры лыктыкуз, художник вал ай. Ми, ум ватэ, солы туж пумитъяським. Но дышим. Отӥяз ӵапак со газетэз ӝутӥз, тунсыкогес кариз. Солэн йырыз быректэмысь уг дугдылы. Ӝытлы пумит йыраз кыӵе ке малпан чилектэ но, ӵуказеозь лэсьтоно, шуэ. Ми лэсьтӥськом. Озьы дышим ӝог ужаны: кулэ бере, кулэ. Валаллямы: юнме ӧм курадӟе, пайдаез луиз.- Нош тон кыӵе?- Визьнодо, чидась, валась... - вераськонмы борды итӥське воштӥсез Светлана Пестова.- Нош аслыд кыӵе сямыд золгес кельше?- Мон уг янгышалляськы кадь потэ.- ?- Чыры-пыры бен луэ, дыр, но кыӵе ке бадӟым янгышамлэсь Инмар уте. Пушкам кыӵе ке шӧдонэ вань, соку ик валасько пӧяськисьёсты. Быгатӥсько шуккетъёсты чиданы, вормыны. Быгатӥсько, асме жалятэк, улыны, матысь адямиосы сярысь сюлмаськыны, соослы берпум юдэсме сётыны. Мон ноку но уг эшъяськы гольтрес муртъёсын. Туж ӟеч кусыпъёсмы нылпиосыным, кенэным-эмеспиеным, син медаз усьы. Данъяськисько, пиналъёсме йӧно будэтыны быгатӥ шуыса.- Кызьы шуо удмуртъёс, ачид ке лякыт, калык но ӟеч.- Ӵапак озьы.Зинаида Рябинина Теги: даноадямиос ИзвестияУР Кенешон | Улон-вылон |
Виталий Пронин Капчи-а эмъясьлэн ужез? Тӧдьы халатэн адямиез адӟыса, висись куддыр азяз пыдесъяськыны но дась: мед йӧнатоз сое. Шуге-леке вуыку, врач шоры Инмар шоры кадь учкыны кутскиськомы. Таӵе дыръя капчи шат эмъясьлы? Висись мурт «03» номеръя жингыртэм бере таос вазиськись дӥне дас минутскын вуыны кулэ ни. Сомында ик дыр сётӥське валаны, кытӥыз мар луэмын. Шонер диагноз пуктыса гинэ, ӝог юрттэт сётӥсьёслэн правозы вань адямиез сояз я таяз больницае нуыны. ӵапак ӝог юрттэт сётӥсьёслэн быгатэмзы бордысь потэ адямилэн азьпал улонэз.Но жаляса верано, со дасо минут куспын курадӟемзэ адями ӵемысь вунэтэ. Солэн тодаз кыле на больницаын кыллемез гинэ, котыраз уен-нуналэн гожеръясь врачез. «Скоройын» ворттылэмез тодаз но уг лыктылы ни. 1912-тӥ арын Ижысь пыӵал тӥрлык поттонъя заводысь кивалтӥсьёс огкылэ вуизы: ӝог юрттэт сётонъя карета кулэ. Та малпанзылы дурбасьтӥзы узыр купецъёс но. Нош кыӵе луыны кулэ карета? З. Колупаев купец юромо Москвае, Петербурге вуылӥз, отысь «уроболы» суредъёс но туспуктэмъёс вайиз. Солэн коньдонэныз ик лэсьтэмын тыпылэсь 2 уробо. Огез гужемлы, мукетыз толалтэлы тупась. Заводын ик таосты тӧдьмазы, куинь палаз ик горд-горд кирос суредазы. Кыдёкысен лыктэмзэ мед кылозы но сюрес мед сётозы шуыса, гырлыос ошизы.ӝог юрттэт сётӥсьёслы сэрег но висъязы - Базар ульчаысь (али - Горький) полицейскойёслэн юртазы. (Татын кема дыр ӵоже ужаз тылпу кысӥсьёслэн 1 номеро частьсы.) Ӵапак отын висъямын вал адямиез учконъя но эмъянъя кабинет, эмъюмъёслы но тӥрлыкъёслы сэрег.Полицейской участок тылпу кысӥсьёсын артэ интыяськемын вал. Соин ик нырысетӥосыз маке кыло ке, «горд атасэн» нюръяськисьёслы иворто, соосыз нуназе куазен горд флажоксэс мычо, уйин пиштыто фонарьзэс. ӵапак сое ик чакласа возизы ӝог юрттэт сётӥсьёс: озьыен, кин ке шуге-леке вуэмын.Ӝог юрттэт сётӥсьёсын кивалтон оскемын вал Алнаш ёросысь потэм воргоронлы, 1904-тӥ-1905-тӥ аръёсы японъёсын ожмаськонэ пыриськем Михаил Ермолаевлы. Фронтын сӧсырмыны шедемъёсты со огпол гинэ улонэ ӧз берыкъя. Со понна ик пиосмуртлы сётэмын «За храбрость» медаль, пусъемын Дун-чылкыт Георгийлэн IV степенё орденэныз. Солы ке ӧд, кинлы оскод на калыклэсь улонзэ? Со борды юнматӥзы на куинь фельдшерез. Ар ортчыса, таослэн лыдзы йылӥз 12 муртозь. Киулазы ужаз 3 карета. Уроболэсь гырлызэ кылыса, калык кыдёкысен мыкыртэ ни вал йырзэ.* * * Огсыр улонзылы пум понӥз 1917-тӥ арын луэм Февраль революция. Пыӵал поттон заводын бугыръяськонъёс пуромизы. Выль кивалтӥсьёслы ӝог юрттэт сётӥсьёсын йырин чик ӧй вал ни. Ермолаев куинь толэзь ӵоже ужасьёссэ бурдъяны выриз ик. Асьсэ коже калык дорозь сузьтӥськылӥзы. Но висисьёсты ки йылад уд вуттылы ук йӧнатон сэреге. Нош валъёсты сюдыны сиён быремын, коньдон ӧвӧл. Та югдурзэс тупатон вылысь Ермолаев вазиськиз кивалтӥсьёслы. Соос «юрттӥзы»: валъёсты талазы, уробоосты жуг-жаг куян мульдае сапкизы, врачъёсты армие келязы.Ижын калыкез эмъян выльысь улӟиз 1918-тӥ арын 10-тӥ декабре. 1921-тӥ арын 25-тӥ ноябре ӝог юрттэт сётӥсьёс уен-нуналэн ужаны ӧдъязы. Ӵапак та нуналэз ик станция кылдэмен лыдъяло. Станциын ужаз 6 мурт. Кивалтӥз соосын Аркадий Соковнин.Туннэ станциын ужало 700-лэсь трос медикъёс. Нуналлы быдэ уже потэ 63 бригада. Интыяськемын соос Холмогоров ульчаысь 29а номеро юртын. Араз 230 сюрслэсь трос вызове потало. Станция бордын ужа на эшшо 5 подстанция. Ваньмыныз кивалтэ Олег Прузан.2005-тӥ арысен котькуд бригадалы висъямын сотовой телефон. Соин ик шуге-леке вуэм мурт котырын бергакузы, шуом, созэ я тазэ укол пуктыны паймыкузы, меӵак герӟаськыны быгато станциысь дежурной врачъёсын. Машинаоссы но пӧртэм аппаратъёсын узырмытэмын. Соин ик адямилы нырысетӥ юрттэт сётон трослы ӟечомиз. Туэ июнь толэзе Пичи Пургалась Пугачёвоын пуштылонын но специалистъёс асьсэдыс умоен возьматӥзы. Туэ станциысь коллектив Удмуртилэн Данъян пул вылаз пыртэмын.* * *Асьсэос гинэ тодо, макем секыт ужзы. Азьвыл станцилэн юртаз вал нимысьтыз мугорез кыдатонъя зал. Висись дорысь вуыса, эмъясьёс татын секыт мылкыдзэс, гира ӝутъяса, ӝуткаськыса поттыны быгато вал. Туннэ со пытсамын. Ярано коть, телевизорзы вань. Но куддыр таид но урод малпанъёслэсь мозмытскыны уг юртты.2009-тӥ арын декабрь толэзе ньыльдоно градус кезьыт возиськыку, мон ачим реанимацияя 1-тӥ бригадаен ӵош быдэс уйзэ ужаса утчай вал. Куинь пол вызове потаны чидай. Огаз учырын Удмурт ульчаысь 45 аресъем кышномурт ассэ быдтоно кариськем, маке мында эмъюм ньылэм. Оломар тырмымтэ солы - улэ узыр, семьяез но ужез вань. Ярано, улонэ берыктӥзы сое. Мукетаз учыре дыртӥм Карл Маркс ульчае. Татысь 84 аресъем кышномуртлэн шоканэз пытсаськем. Куинетӥ учыре потӥмы 9-тӥ Январь ураме. 50 аресъем воргорон мултэссэ ӟамыртыны шедьтэм.Ньылетӥ учырын сюрес вылэ потонлэсь аналски. Кин ке жингыртэм: лымы вылын костаське вирын пыласькись воргорон - юн жугиллям сое. Реанимацияя бригадаен ӵош татчы но потыны быгатысал. Но ачим соглаш ӧй кариськы. Адӟеме ӧз поты ни вирез, сӧсыр муртэ. Сюлэмы ӧз чида. Одӥг уез но быдэссэ ужаны ӧй быгаты. Нош станциысь специалистъёслэсь нокин но мылкыдзэс уг юа. Быгато-а, уг-а, ӟигарзы тырме-а, уг-а - юрттыны дырто.Мар бен возе егит пиосты-нылъёсты станциын? Эмсузэръёслы но эмвынъёслы тросэзлы 25 арес но ӧвӧл на. Реанимацияя бригадаысь пиос та юанлы валэктон ӝог шедьтӥзы:- Нош кытчы мукет азе мынод? Огшоры больницаын медбрат луод шат? Станциын тонэ адями чот каро. Татын врач но, пичи образованиен адями но оградын. Ог-огдэ кылзӥськод, ог-огдэ возьмаськод. Нош больницаын пичи муртлэсь дэмланзэ санэ басьтозы шат? Уз.Зэм, уж секыт. Куддыръя машинамылэн бер ӧсэз но ӟырыысьтыз вольтче. Тӧл пельтэмен, воксё медаз усьы шуыса, сое бинтэн думылон учыръёс но луыло. Вожпотэ асьсэзыс гинэ малпась шофёръёслы - сюрес уг сёто. Ми урамъёс кузя ужлы ёрмыса ворттылӥськом кожало, лэся.* * * Котьма ке но горд киросэн машинаез адӟемлы быдэ адямиослэн сюлэмзы вырӟе: кин доры мынэ ни таид? Куд-ог пересьёс мышказ кирос но карыса кельто: мед удалтоз, пе...Елена Фёдорова. Теги: Иж | Улон-вылон |
Виталий Пронин Кез ёросысь югдурез утисьёс шараязы законэз тӥяса нюлэс корасьёсты. Шаерысьтымы Югдурез утёнъя министерстволэн пресс-службаез ивортэмъя, та учырын янгыше уськытэмын Кез каргуртын улӥсь 46 аресъем воргорон. Каргуртэзлэсь кыдёкын ик ӧвӧл со корам 7 жин-жин пужымез. Ыштон ваньзэ-ӧвӧлзэ 300 сюрс манетлэсь ятыр лыдъяське.Таӵе йыруж шараямын Можга ёросын но. 3 пужымез корамез понна ӝегатэмын 37 аресъем пиосмурт: уськытэм пужымъёс дунъямын 45 сюрс манет пала.Та учыръёсъя уголовной уж ӝутэмын. Янгыше уськытэмъёс кыл кутозы.Елена ТугашоваТуспуктэм: sayansk-journal.ru Теги: законэзтян нюлэскоран | Иворъёс |
Виталий Пронин Пуштросэз: - Малы мон мынӥсько быръёнъёсы? Верало шаерысьтымы тодмо адямиос. - Малы мыным муртлэн раез? Владимир Владыкинлы - 75 арес. - Сю сюрес: Кошкон пала учкыло. Дэбес ёросысь Четкер гуртысь школаын дышетске 2 пинал. - Дорысьтызы кошкыны уг малапало. Кин но кызьы гуртэ корка пуктэ? - Кортнало инкуазь кужымъёсты. Ижын ортчиз цирк искусствоосъя фестиваль. Теги: выльномер | Улон-вылон |
Виталий Пронин Кылем арня вискын люкаськылӥз Кун Кенешлэн Президиумез. Эскерем ужпумъёс пӧлысь валтӥсез сӥземын вал элькунысьтымы трос нылпиё семьяослы юрттэт сётонлы. Трос нылпиё семьяосысь пиналъёсты сюдыны коньдон будыны кулэ.Калыклэн лыдыз йылэКун Кенешысь Тазалыкез утёнъя, демографияя но семья ужпумъёсъя ялан ужась комиссилэн кивалтӥсез Светлана Кривилёва верамъя, трос нылпиё семьяослы юрттэт сётонэн герӟаськем закон элькунамы 2006-тӥ арын юнматэмын вал. Со дырысен отчы 16 пол воштонъёс но ватсанъёс пыртэмын ни. Ваньмыз - семьяослэсь улон-вылонзэс ӟечгес карон вылысь. Мар лэсьтэмын туннэ нуналлы?Депутатъёс азьын та сярысь пыр-поч доклад лэсьтӥз калыкез утён, семья но демография политикая министр Ольга Корепанова.- Шаерамы, 2009-тӥ арысен кутскыса, тросгес нылпиос вордско, - шуиз со. - Кылем арын 21 сюрс 24 нуны югыт дуннеез нырысьсэ адӟиз. Та пӧлысь ог 64 процентэз семьяын кыкетӥ но солэсь тросэтӥез нылпи луэ. Анай-атайёс кышкатэк вордо куинетӥзэ но, ньылетӥзэ но нуны. Озьы шаерамы улӥсьёслэн лыдзы кылем арын 1 сюрс 934-лы тросгес луиз.Трос нылпиё семьяос шаерамы арысь аре йыло. Та вакытлы соос 19 сюрс 300-лэсь ятыр, отын быдэ вуэ 62 сюрс 600 пала нылпи. Но, жаляса верано, та семьяос пӧлысь данакез - 16 сюрс 600-лэсь ятырез - ёрмыса уло, юрттэтлы кулэясько. Кун Кенешлэн Тӧроез Владимир Невоструев шуиз: - Ваньмыз пиналъёс дышетскон интыязы транспортэн уг ветло, соин ик малы проезднойлы уксё кисьтонэз. Кин кӧня ветлӥз, сомында ик басьтоз.Ольга Корепанова верамъя, юрттэт сётон элькунамы радъямын: кылсярысь, соослы берыктӥське коммунальной услугаос понна тыронлэн 30 процентэз, улон инты басьтонлы субсидиос висъясько, музъем дунтэк сётӥське, 6 арессы тырмытозь, пиналъёссылы дунтэк эмъюмъёс сётӥсько, школьникъёс дунтэк сисько, транспортын дунтэк ветло но мукет.- Кылем арын таӵе семьяослы юрттонлы пӧртэм казнаосысь 280 миллион манет висъямын вал, туэлы 300 миллион манет чакламын, - ватсаз министр. Пиналъёсты сюдон но нуон-ваён Зэм, сюлмаськонъёс но ӧжыт ӧвӧл. Кылсярысь, трос нылпиё семьяосысь пиналъёсты сюдонлы нуналаз 30 манет висъяське. Нош школаын сюдон шорлыдын 50-60 манет усе. Соин ик дышетскон организациос шуге-леке вуо: пиналъёсты ваньмыныз ӵош сюдоно ке, анай-атайёс ватсаса коньдон сётыны кулэ. Светлана Кривилёва умой тодэ, нылпиосты сюдонлы кӧня коньдон висъяське мукет улосъёсын: шорлыдын ог 50 манет, нош Самара, Пермь улосъёсын 90 манетозь вуэ. Президиуме пырисьёс дурбасьтӥзы солэн ӵектонэзлы.Мукетыз шугъяськон герӟаськемын пиналъёсты нуон-ваёнэн. Ольга Корепанова верамъя, транспортын дунтэк ветлыны луонлыкез вань 27 сюрслэсь ятыр нылпилэн. Но шугъяськонъёс кылдэмын перевозчикъёсын. Частникъёслэн пиналъёсты дунтэк пуктэмзы уг поты.- Троссэ школьникъёсты нулло ке школа автобусъёс, училищеосын-техникумъёсын дышетскисьёс ӵемысь ас коньдонэнызы ветлоно луо, уката но - ёросъёсысь НПО-осын дышетскисьёс, - ватсаз Ольга Корепанова.Калыкез утён, семья но демография политикая министерство та югдурысь потон амалъёс чаклам ни. Соос кык пӧртэм. Нырысетӥез: трос нылпиё семьяосысь вань пиналъёслы толэзьлы быдэ проездной басьтыны коньдон висъяно. Соку элькун бюджетысь ватсаса ог 26,3 миллион манет кулэ луоз. Кыкетӥез: берыктоно билет дунэз. Та понна бюджетысь ватсаса коньдон кулэ уз луы. Ольга Корепанова верамъя, транспортын дунтэк ветлыны луонлыкез вань 27 сюрслэсь ятыр нылпилэн.Президиуме люкаськемъёс кыкетӥ амалэз умоен лыдъязы. Кун Кенешлэн Тӧроез Владимир Невоструев но таиз амал пала дурбасьтӥз. Шуиз:- Ваньмыз пиналъёс дышетскон интыязы транспортэн уг ветло, соин ик малы проезднойлы уксё кисьтонэз. Кин кӧня ветлӥз, сомында ик басьтоз - туж шонер, малпасько.Музъем но корка Трос нылпиё ёрмыса улӥсь семьяослы дунтэк музъем висъяськыны кулэ. Куриськон вуэмын ог 14 сюрс семьялэсь, со пӧлысь 2 сюрс палаез шумпоттэмын ни.- Зэм, музъем висъямын ке но, тросэз отчы пуктӥськыны уг быгато: 2 сюрс пӧлысь 27-езлэн гинэ коркаез ӝутэмын, 800 палаез фундамент кисьтӥз на, - пусйиз Ольга Корепанова.Музъем, пе, ӵемысь висъяське отчы, кытын ву но, тыл но кыскымтэ, ӧвӧл сюресъёс но. Валамон, лэсьтӥськон ужъёс таин сэрен ӝегало.- Корка ӝутыны трос кужым, луонлык кулэ, - мылкыдзэ вераз парламентлэн Тӧроез Владимир Невоструев. - Трос нылпиё семьяослы со куддыр вормонтэм. Соин ик соослы пуктӥськыкузы но юрттӥськоно, кылсярысь, висъяны луоз дунтэмгес лэсьтӥськон материалъёс. Оло, лэсьтӥськон организациосты но ӵектоно.Та сяна, Президиум вазиськонэн потӥз администрациослы: трос нылпиё семьяослы музъем висъяку, отын вань коммуникациос луыны кулэ ни.Элина Кумачёва Туспуктэмъёс: А. Горбуновлэн но udmgossovet.ru бамысь Теги: КунКенешын нылпи Удмуртиезазинтон | Улон-вылон |
Виталий Пронин Али хозяйствоосын вордо 105 сюрс 844 скал, кылем арынлэсь со 1 сюрс 264 йырлы ичигес.Арлы быдэ 1 миллион тонна йӧл кыскыны косэмын Правительство гурт хозяйствоос азе ужпум пуктӥз: йӧл кысконэз матысь 4 ар ӵоже вуттоно араз 1 миллион тоннаозь. 2014-тӥ ар понна 749 сюрс тонна 286 килограмм люкаськиз. Быгатомы-а та лыдпуслэсь вылӥе тэтчыны? Бадӟым ужпум Правительстволэн Тӧроез Виктор Савельев верамъя, чакламын котькуд гуртэ сямен 200-400 йырлы фермаос ӝутыны. Соку 1 миллион тонна йӧл кыскыны пӧрмытомы, шуэ. Калыклы, эсьма, уж но кылдоз, гуртъёс но быремысь дугдозы. Переработкаен вырисьёс но тамында йӧлэз вормом, шуо. Но туннэ югдур мӧзмытгес ик. Хозяйствоос вордо 105 сюрс 844 скал. 2014-тӥ арен ӵошатоно ке, туэ 1 сюрс 264 пудо пурт улэ кошкемын. Фермер хозяйствоос гинэ пудо лыдзэс йылтыны пӧрмытӥзы - 400 йырлы! Оло, бадӟымесь хозяйствоос дугдӥзы ни лыдпус сьӧры уйиськемысь? Оло, гидъёссы сотэк но тыроесь? - Уноез гидъёс туннэ тупатъямез кулэ каро. Ваньмыз сямен 1980-тӥ аръёсы пуктэмын уго, - шуэ гурт хозяйствоя но сиён-юонъя министрлэн воштӥсез Евгений Шкарупа. - Выльдӥськон ужъёс мыно ик, но туж каллен. Асьмелы кулэ туала куронъёслы тупась, 50 арлы гидъёс лэсьтыны. Кыедзэ гинэ но кытчы карон пумысен йыр медаз висьы - переработка сярысь малпаськоно, - шуэ гурт хозяйствоя но сиён-юонъя министрлэн воштӥсез Евгений Шкарупа. - Зэм, ар ӵоже пудо вандӥськиз ик. Но нуналлы быдэ йӧл кысконэз ӧм уськытэ ук. Кылем арын котькуд скаллэсь шорлыдын 5 сюрс килограмм йӧл басьтӥмы. Огъя йӧл поттон 5,3 процентлы уногес луиз. Озьыен, вандӥськемын начар пудо. Умойзэ нокин уз быдты. Соин али кадь ик 5 сюрс килограмм котькуд скаллэсь кыскимы ке, 1 миллион тонна люканы йӧл быгатомы. Пудо йырез йылтоно на. Ӟеч выжыысь скал басьтыны туннэ государство юрттэ: 1 йырлы 26 сюрс манет висъя. Зэм, огез 100 сюрс манет котыр сылэ. Соиз но вань на: 2 сюрс 800 йырлы сяна юрттэт уз луы - луонлыкъёс ӧвӧлгес. Нош асьмелы ичизэ 10 сюрс йырлы пудо уллёез йылтоно. Но туала арын шаерысьтымы золэсь хозяйствоос юрттэттэк но рос-прос ужаны дасесь. Кылдэ на мукет юан: уногес кыскон сьӧры уйиськыса, йӧллэсь ӟечлыксэ ум ыштэ-а? Берло 2 ар ӵоже йӧллэн наплыкез но белокез Удмурт шаерын воксё уг будо. Лыдпусъёслы осконо ке, наплыкез туннэ 3,72 процент, белокез - 3,1. Музон улосъёсын та лыдпус вазенгес 3,86 но 3,15 процент луиз ни. Кылсярысь, артысь Киров улосын ик та ласянь синмаськымон ужало. Россиысь гурт удысъя министр Николай Фёдоров, кылем гужем Иже вуылыкуз, та сярысь малпаськыны куриз ни ук. Асьмеос ӟечлыксэ умоятыны ум быгатэ ни - музъемъёсмы начаресь, шуэ Вавож ёросысь тужгес бадӟыменыз хозяйствоен - «Колосэн» - кивалтӥсь, Кун Кенешысь депутат Владимир Красильников. Пудоез утялтоз робот? - Хозяйствоос азе пуктэм ужпум сокем быдэстонтэм ӧвӧл, - шуэ Владимир Красильников. - 200 йырлы чаклам одӥг туала ферма усе 20 миллион манет тыр. Милям хозяйствомылы та воксё но бадӟым лыдпус ӧвӧл. Но туала арын мукет эшшо но бадӟымгес йыр висён вань: ӟеч кадръёс уг тырмо, специалистъёс лябесь. Быдэс республикаетӥ умой кадръёс утчаськомы - ӧвӧл. Со сяна, куд-ог ужасьёслы номыр кулэ ӧвӧл, асьсэ удысазы кузё луыны но кыл кутыны мылзы уг поты, асьсэзыс наёмнойёсын гинэ лыдъяло. Ваньмыз предлы гинэ кулэ, кожалод. Сыӵе югдурын секытгес берганы. Кадръёслы ёрмон бадӟым. Кылсярысь, кылем арын Ижысь гурт удысъя академие Алнаш ёрос администрацилэн направлениеныз пыриз 2 мурт, районэ берытскиз 1-ез. Но со воксё но направлениен дышетскымтэ адями. Нош ёросын пудо утёнэн югдур секыт. Кылем арын 403 йыр скалзэс вандӥзы. - Пудо йырез йылтоно шуыса ужпум пуктэмын. Арлы быдэ 3-4 процентлы ке но сюроез йылтоно, шуэмын. Та арысен минусэн ум ужалэ ни, - вера Алнаш ёросысь гурт удысъя управлениен кивалтӥсь Владимир Медведев. - Али «Писеевское» но «Решительный» хозяйствоос выль гид ӝуто. Быдэн 400 йырлы чакламын со. Мукетъёсызлэн но пуктӥськон борды басьтӥськыны мылкыдъёссы вань. Но суй-пыдзы юскиськемын ай. Кредитэ пырытэк уг луы ук, нош процентъёс али вормонтэм бадӟымесь. Но куд-ог хозяйствоосын кивалтӥсьёс Голландие но, Татарие но ветлӥзы, адӟизы, кыӵеесь отын фермаос, кызьы ужало. Фермае ужаны егитъёс уг лыкто ни бере, азьланяз малпаськоно луоз ни гидъёсты быдэсак механизировать карон сярысь. Отӥяз скалъёсты роботъёс кыскизы ке, нокин уз паймы ни, дыр. Егит специалистъёс уго ужаны ӧз кутске на, гидэ ӧз ик кожалэ на, соку ик юало: квартира сётоды-а, кудбыдӟа уждун луоз. Лыктӥсез но берен кошке ай. Нош уноезлэн хозяйствоослэн сэрег висъяны луонлыксы ӧвӧл. Али ужпум пуктӥськомы служебной квартираос ӝутон сярысь. Туннэ Удмурт шаерын улӥсьёс йӧллы уг ёрмо - кулэезлэсь 40 процентлы уногес йӧл поттӥськомы. Но йӧл бордысь ик уксё потэ. Соин но сое эшшо йылтыны чакламын. Али асьме заводъёсмы йӧл но солэсь лэсьтэм сиёнэз 50 улосэ келяло. Елена Сараматова Туспуктӥз Александр Горбунов Теги: гуртудыс | Югдурез утён |
Виталий Пронин Удмуртиын театральной сезон, ӝегаса ке но, усьтӥськиз ик — кема дырлы бушам залъёсы кылем арняе учкисьёс кыстӥськизы. Тросэз театръёс калыкез премьераосын пумитало. Ижысь Операя но балетъя театр но выль постановкаеныз тодматӥз. «Травиата» опера (16+) чиль-валь кисьтаськись улонлэсь мыддорин палзэ возьматэ. «Травиата» операысь суредТуспуктӥз М. ЕгоровИталиысь Джузеппе Верди крезьгурчилэн «Травиата» операез гожтэмын, француз гожъяськисьлэн Александр Покчи-Дюмалэн «Дама с камелиями» романэз вылэ пыкиськыса (либреттолэн авторез — Италиысь режиссёр Франческо Пьяве). «Травиатаез» нырысьсэ возьматӥзы 1853-тӥ арын Венециын. Соку калыклы ӧз яра «юрӟым сямъёсты» возьматӥсь постановка. Но улӥе усем нылкышно — секыт висёнэн курадӟись куртизанка — сярысь произведение (la traviata калгись, йыромем шуэмез возьматэ) пумен вылӥе ӝутскиз но дуннеысь самой тодмо опера луиз. Ижысь Операя но балетъя театрын «Травиата» нырысьсэ пуктэмын вал 1988-тӥ арын. Выль постановкаез дасяз Удмуртиысь искусство удысысь дано ужась Николай Маркелов. Режиссёр верамъя, та опера капчи ӧвӧл: артистъёслэсь котькуд выроссэс, ветлэмзэс миллиметрен лыдъяно луиз. «Травиата» операысь суредТуспуктӥз М. Егоров2 действиен операез асьсэ кужыменызы, ӧтчам солистъёстэк, пуктӥзы. Виолетталэсь партизэ быдэстэ егит артистка Дина Афанасьева. Валтӥсь партиез быдэстыны солы нырысьсэ оскизы. Артистка верамъя, спектакльлы дасяськыкуз, со трос мукет постановкаосты учкиз. Угось героиняезлэсь воштӥськемзэ возьматыны капчи ӧй вал: солэн шулдыр улоназ яратонэн валче курадӟон пыре, но ӵапак озьы со мукет адямиосты валаны, соос сярысь сюлмаськыны кутске. Виолетталэн дусымезлэсь, егит воргоронлэсь Альфред Жермонлэсь партизэ быдэстэ артист Виктор Ольхов. — Мынам герое — огшоры синмаськем воргорон. Виолеттаен йырин тросэз йырзэс ышто, соин Альфердлы яратонэз понна нюръяськоно луэ. Постановкаез дасяськумы, мукет артистъёслэсь адӟем кареме ӧз поты, геройме, литератураез лыдӟыса, валаны выри, — вера В. Ольхов. 19-тӥ даурысь обществолэсь сямъёссэ курлась опера али но ӧз вужмы. Угось со улонлэсь 2 пало луэмзэ возьматэ. Чеберъяськонлэн пушказ кырсез трос, йӧнъяськон сьӧры сьӧлыкъёс ватско, шулдыръяськон чигиськонэз сайя… Спектакльын ваньмыз пиштэ но ворекъя: экто-шудо шукырес люстраос, ширъяло-бергало ӝужытэсь синучконъёс, шулдыръясько-гольтыръясько чебер дӥсяськем адямиос — валамон, та пиштӥсь дунне, векчи пияла кадь, туж капчиен пырдоз-пазьгиськоз. Сыӵе синпӧртмась дуннеез кылдытӥз Сергей Новиков художник. «Травиата» операысь суредТуспуктӥз М. ЕгоровНиколай Маркелов верамъя, та опера одӥг вакытэн, интыен герӟаськемын ӧвӧл — ваньмыз туж ӝог вошъяське. Шулдыръяськонъёс я Вашкала Грецие вутто, я Испаниез тодэ вайыто, нош пумаз, кулонлэсь матэктэмзэ возьматыса, Венециысь маскаос кылдо. Архетипъёсты улӟытыса, опера чеберлыклэсь кулонзэ но улӟемзэ возьматэ. Операя но балетъя театрын спектакльёс ортчо, Роспотребнадзорлэсь куронъёссэ лыдэ басьтыса. Ӝыныез интыос буш кылё, учкисьёс куспын вис кельтэмын. Улонын но операын кадь ик луиз: шутэтскон-шулдыръяськон котыртӥ кӧшкемыт висён гожеръя. Анастасия Шумилова Теги: Крезьгур Культура лулчеберет Операянобалетъятеатр чеберлык | Лулчеберет |
Виталий Пронин Брангуртысь песянайёс усьтӥзы фестивалез.Толон циркын Брангурт фестиваль усьтӥськиз. Ми доры вуизы Индиысь, Китайысь но Россилэн улосвылъёсысьтыз куноос.Туннэ 15 часын бадӟым шулдыръяськон ортчоз Брангуртын - «Песянай дорын куноын». 5 нунал ӵоже пӧртэм ёросъёсын но Ижын адямиос тодматскозы пӧртэм калыкъёслэн эктон-кырӟанъёсынызы. Фестивальлэн берпуметӥ нуналаз, 26-тӥ инвожое, Ижысь Шор площадьын ортчоз концерт.- Ми валаськом, нокыӵе фестиваль ӧй ортчысал, ӧз луысалзы ке милям быдэс дуннелы тодмо Брангуртысь песянайёсмы, - вераз Правительстволэн Тӧроез Виктор Савельев. - Фестивале пыриськисьёслы сӥзисько выль эшъёс шедьтыны, асьсэ быгатонлыкъёсынызы паймытыны, калыклы шуд но шумпотон вайыны.Брангурт фестиваль 2 арлы огпол радъяськылэ. Валля арын со Удмуртиысь, матысь улосвылъёсысь но кунгож сьӧрысь коллективъёсты люкалляз ни. Туэ вань мылкыд карисьёс адӟыны быгатозы шундыпускён палась коллективъёсты: Индиысь эктӥсьёсты, Китайысь калык крезьгуро инструментъёсын шудӥсьёсты. Индиысь эктӥсьёс."УД" Туспуктӥз Эдуард Карипов Теги: Брангуртфестиваль Брангуртысьпесянайёс калыккуспофестиваль ужрад | Лулчеберет |